
ELŐSZÓ 


A múltat idéző ember szemei előtt  csataterek kavargó 
forgatagából, — diplomáciai tárgyalások és levelezések 
szövevényeiből és lázas országépítő alkotómunka lüktető 
ritmusából bontakozik elő Bethlen Gábor, a nagy erdélyi 
fejedelem alakja. 

S ha kíváncsian belemélyedünk a korabeli sárguló levelekbe, 
krónikákba, naplókba, önéletírásokba, szinte halljuk és látjuk a 
csatatereket,  ágyúdörgést,  puskaropogást, vágtató lovasok 
rohamát, az égő falvak kifosztott, siránkozó jobbágyait. S 
gondolatunk,  képzelőerőnk, e csodálatos varázsló elvisz 
bennünket az erdélyi fejedelmi palotába, a fényes császári 
udvarba s a szultáni udvar nargilépipák illatos füstjétől terhes 
tanácskozótermeibe. Részt veszünk tárgyalásokon, bizalmas 
beszélgetéseken,  haditanácskozásokon, fejedelmi esküvőkön, 
hadjáratokban, s szemünk előtt bontakozik ki egy elpusztított 
ország újjáépítése, gazdasági és politikai ügyeinek rendezése. 

A korabeli írások többnyire csak Bethlen politikai és katonai 
működéséről adnak számot az utókornak, s kevés az olyan adat, 
amelyik a magánéletébe enged bepillantást. Persze valójában is 
élete döntő részét a hadvezéri és államférfiúi munka töltötte ki. 
Életének nem egészen ötven évéből tizenhatot töltött Erdély 
fejedelmi trónján, s ebből közel hét év háborúskodásokban telt el. 
Pedig már fejedelemmé választása előtt is csaknem tizenkét évet 
harcolt végig különböző csatatereken, előbb a török, majd a 
Habsburg elnyomó hatalom ellen küzdve. Elsősorban tehát katona 
volt, s maga is annak tartotta magát. Hadvezéri hírneve áttört az 
erdélyi fejedelemség sziklás bércein, túlszárnyalt Magyarország 
határain, s a szultáni udvartól Jakab angol király gőgös udvaráig 
szerte Európában ismerték nevét. 

Bethlen Gábort nem előkelő származása vagy nagy vagyona 
emelte ki kora társadalmából, s helyezte előbb fejedelmi székbe, 
majd a magyar királyi trónra, hanem egyéni képességei, tehetsége, 
rátermettsége. — Ellenségei és ellenfelei gyalázták, barbár 


törökszolgának, — hatalmi  ambícióinak mindent feláldozó, 
kíméletlen, ravasz, szavahihetetlen zsarnoknak festették le 
írásaikban. Az utókor történelmi ítélőszéke azonban Bethlennek 
szolgáltatott igazságot, s történelmünk legnagyobb alakjai közé 
sorolta személyét. 

Életútja valahogy úgy kezdődött, mint a mese... 

Egyszer volt, hol nem volt, volt egyszer egy tizennégy éves 
árva fiú, aki elindult a székely havasok zord bércei között 
méglapuló rokoni házból az erdélyi fejedelmi udvarba szerencsét 
próbálni. Oldalán függő tarisznyájában kenyér, szalonna s talán a 
mesebeli hamuban sült pogácsa, és gyermeki szívében a nagy 
elhatározás, hogy hős lesz, vitéz katona, mint édesapja volt, a 
nagy Báthori István kapitánya. Támogatói nem voltak a fiúnak, 
csak egy név motoszkált agyában, amit még atyjától hallott 
emlegetni; Bocskai István neve, aki távoli rokona is a családnak, s 
aki talán majd segít neki, hogy bekerüljön a fejedelmi udvarba, az 
apródok közé. Ha akarja, megteheti, hiszen a fejedelem 
nagybátyja és fő tanácsadója! 

Gyermeki szívében azért nem kis szorongás is lappangott. Mi 
lesz akkor vele és a gondjaiba vett, mellette baktató István 
öccsével, ha a hatalmas úr mégsem veszi őt pártfogásába? Akkor 
visszamenjenek rideg, szeretettelen nagybátyjuk engedelem 
nélkül elhagyott házába, megalázkodva bocsánatot és újbóli 
befogadást kérni? 

Remény és aggodalom váltogatta egymást szívében, amint rótta 
öccsével a kanyargós, poros országutat. 

Szegődjünk melléjük mi is,  hivatlan, de láthatatlan 
útitársakként, s kísérjük végig nemcsak Báthori Zsigmond 
fejedelmi udvaráig, hanem az onnan továbbvezető, kudarcokban 
és sikerekben egyaránt gazdag életútján, mely életút egyben 
népünk történelmének egy dicső fejezetét 15 magában foglalja. . . 


A FEJEDELEM APRÓDJA 


Hármat koppantott az ajtónálló a gyulafehérvári fejedelmi palota 
boltíves folyosójára nyíló nagy szárnyas ajtón, majd a bentről 
elhangzó engedélyre belépett a szobába. 

Az ablak mellett nagy faragott reneszánsz asztal állt. Mögüle 
fekete körszakállas, élénk tekintetű férfi emelte fel a fejét az előtte 
levő irományokból. 

— Nagyságos tanácsos úr — jelentette az ajtónálló egy 
gyermekifjú kért bebocsátást a palotába. Bocskai István fejedelmi 
tanácsos úrral, néki távoli atyja-fiával kívánna szólani. 

— Mi légyen a neve ennek az ifjú legénynek? — kérdezte 
Bocskai, inkább bosszúsan, mint kíváncsian. Amióta ugyanis 
Báthori Zsigmond fejedelem nagybátyjaként egyre emelkedett a 
hatalomban, szinte naponta jöttek hozzá kérelmezők. S legtöbben 
mind atyafiságra hivatkoztak, ami nem is volt alaptalan, hiszen a 
Bocskai rokonság szerteágazott az erdélyi és magyarországi 
földbirtokos családok között. Amíg valaki szegény vagy 
jelentéktelen, alig emlékeznek a rokoni kapcsolatokra; mihelyt 
azonban hatalomra jut, azonnal megsokasodnak a reá emlékező és 
nemcsak emlékező, hanem valamit mindig kérő rokonok. Ezért 
legtöbbször már előre bosszankodást váltott ki a fejedelmi 
tanácsúrból, ha valaki atyafiságra hivatkozva kívánt vele beszélni. 

— Bethlen Gábor a neve, s úgy mondja, nagyságos uram 
bízvást emlékezni fog erre a névre — jelentette az ajtónálló. 

No, Bethlen ugyan van egynéhány Erdélyben — gondolta 
Bocskai, de már kezdett kíváncsi lenni az ifjúra, aki ilyen büszke 
magabiztossággal hivatkozik a nevére. 

— Jól van, engedd be! — intett kegyesen az ajtónállónak. S pár 
pillanat múlva ott állt az ajtóban a szóban forgó ifjú. 

Bocskai idegenül tekintett a belépőre. Úgy szemre tizennégy- 
tizenöt év körüli volt a fiú. Kondor szöghaja alól fekete, bátor 
tekintetű szem tapadt az asztal mögött ülőre. Fejtartása kissé 
meggörbedt, ruházata inkább szegényes, mint gazdag úrfira valló. 
Kis székely zeke, lábra simuló harisnyanadrág és ormótlan 


csizma, mely utóbbi bizonyította viselőjének nemes voltát, mert a 
parasztok csak bocskorban járhattak. 

Kissé megilletődött, de azért tisztán csengő hangon szólította 
meg a félelmetes, nagyhatalmú  tanácsurat, a fejedelem 
nagybátyját: 

— Nagyságos — uram, bocsánatáért — esedezem, — hogy 
megzavartam bokros foglalatosságában. Nem merészkedtem 
volna bátorságot venni magamnak, ha lenne e kies 
Erdélyországban bárki, akihez segítségért fordulhattam volna. De 
gyermekkoromban édesatyámtól többször hallottam nagyságos 
uram nevét említeni mint neki jóakaró, kedves atyjafiát. Ezért 
gondoltam, hogy nagyságos uram nem fogja eldobni magától két 
árváját, mert István öcsém is itt van velem. Amióta ugyanis 
atyámuram és édesanyánk elköltözött ez árnyékvilágból, én 
istápolom öcsémet. 

A tanácsúr akaratlanul ií5 elmosolyodott e szavakra, mert az 
előtte álló kislegény még maga is istápolásra szorulónak látszott, 
és lám, máris gondviselőnek érzi magát. Kedvtelve nézegette e 
magabiztos, kissé koravén ifjút, aki most megállva beszédében, 
szemét várakozóan reá függesztette. 

— Ki 1s volt a te szegény megboldogult atyádurad, öcsém? Ne 
vedd zokon tette hozzá tőle szokatlan mentegetőzéssel —, de 
gondolom, bízvást rég találkozhattam véle utolszor. Az utóbbi 
esztendőkben meg sokan kerestek fel kiterjedt atyafiságomból — 
tette hozzá csendes, a gyerek számára észrevehetetlen gúnnyal. 

— Nagyságos uram — kezdte az ifjú —, megboldogult atyám 
Bethlen Farkas, anyám pedig Lázár Druzsina volt. Gyakorta 
hallottam atyám elbeszéléséből sok vitézi tettét, amiket 
véghezvitt. A legemlékezetesebbként Gyula várának védelmét 
emlegette a török ellen. Tudom, hogy nem kevés ideig 
védelmezték a várat, de a pogány ereje tengernyi volt, ők pedig 
egymás után hullottak el rendre az ostrom alatt. Atyám is már 
több sebből vérzett, amikor a pogánynak sikerült bejutnia a várba, 
Ő akkor megsebesedve is kitört az ellenség gyűrűjéből, s így tudta 
megoltalmazni magát. Ezután János Zsigmond néhai fejedelem 
urunk hítta udvarába atyámat, és nagy becsületben tartotta őt. 

— Tudom már, fiam — ötlött fel az emlékezés Bocskaiban. — 
Hallottam atyádról többször, miután Báthori István fejedelem 


Lengyelországba való indulásakor Prágából hazajöttem. Előző 
évben vitézkedett a szentpáli csatában Békés Gáspár ellen mint 
dandárparancsnok. Akkoron kapta Marosillye fejedelmi várat 
uradalmával együtt adományul szolgálatatért. Ugye? 

— Úgy igaz, ahogyan nagyságos uram mondja. Itt születtem 
én is, az Úrnak 1580. esztendejében, majd utánam István öcsém, s 
itt töltöttük el gyermekkorunkat is. Majd két év előtt azonban 
magához szólította rendre egymás után két szülőnket az Úr. 
Árvaságra maradván, anyai nagybátyánkhoz, Lázár András 
székely királybíró uramhoz kerültünk. Itt inkább rokoni 
kegyelemkenyér, mint szerető gondoskodás jutott 
osztályrészünkül. — Kiváltképp mióta Zsigmond fejedelem 
őnagysága visszavette az atyánknak adományozott marosillyei 
birtokot. Ekkor jutottam arra a gondolatra, hogy felkeressük 
nagyságos uramat, s kegyelmes támogatását és segítségét kérjük 
— függesztette értelmes tekintetét az ifjú aggódó várakozással 
Bocskaira. 

A nagy hatalmú fejedelmi tanácsúr kelletlenül ráncolta össze 
homlokát. Kellemetlenül érintette az örökség elkobzásának 
felemlítése, hiszen mint a fejedelem nagybátyjának és első 
tanácsosának, nem kis beleszólása volt ezekbe az ügyekbe. Bár 
nem volt érzékeny természetű ember, rideg katonalelkétől távol 
esett a sajnálkozás, most mégis valami megmozdult benseje 
legmélyén, amikor a földönfutóvá lett fiúra nézett. Hátralökve a 
súlyos faragott széket, felállt, s döngő léptekkel néhányszor 
végigmérte a szoba pádimentumát. 

Hirtelen megállt, és kutató szemmel nézett a várakozó ifjúra. 

— Volna-e hajlandóságtok a vitézi élethez, fiam? Ha igen, úgy 
beszerezlek benneteket a fejedelmi apródok sorába. Itt 
pallérozódhattok is, már amennyiben lesz mód reá az elkövetkező 
időkben — tette hozzá inkább magának — s jó iskolát kaptok a 
vitézi élethez is. Úgy gondolom, megállnátok a helyeteket a többi 


apród között. 
— Nagyságos uram — válaszolt a gyerekifjú felragyogó 
szemekkel —, mindig a vitézi életre vágytam, úgyszintén 


zsengébb korú öcsém is. Örökké háládatossággal tartozunk 
nagyságos uramnak, ha kegyeskedik beszerezni minket fejedelmi 
urunk apródjai közé. S mi nem hozunk soha szégyenkezést 


nagyságos uramnak, pártfogolónknak fejére — tette hozzá 
önérzetes magabiztossággal. 

— No, jól van akkor, fiam — szólt némi megkönnyebbüléssel 
Bocskai. — Menj, és nevemmel kéresd udvarmester uramat. 
Mondd meg néki, az én rendelkezésemre írjon be titeket az udvari 
apródok közé. Majd személyesen is szólok vele, ha időm engedi. 
Amiket rátok ró feladatokat, becsülettel teljesítsétek. Az ajtónálló 
útba igazít majd, hol találjátok őt — intett elbocsátóan az ifjú felé. 

— Még egyszer megköszönöm nagyságos uram kegyelmes 
jóságát — hajtotta meg magát Gábor. — Ha az idő úgy hozza, s 
módom nyílik rá, megszolgálom, s viszonozni fogom. 

Bocskai fanyar mosollyal nézett a távozó után. Vajh mikor lesz 
módja ennek az árva fiúnak — gondolta magában —, hogy néki, a 
nagy hatalmú fejedelmi tanácsúinak, az ország második 
emberének, szolgálatjára, segítségére legyen? Egy darabig 
tünődve nézett maga elé, majd elmerült az előtte fekvő, országos 
ügyeket tartalmazó iratok tanulmányozásában. 


Forrongó világ 


Az udvari apródok élete ebben az időben nem volt valami rózsás, 
fényűző, puha életmód. Egy-egy fejedelmi tanácsúr vagy más 
udvari méltóság kiszolgálása, előszobáikban való ácsorgás, 
levelek és üzenetek hordozása volt többnyire a mindennapi 
feladatuk. Kora reggeltől késő estig talpon kellett lenniük, és 
minden kapott munkát és feladatot el kellett végezniük. A fiatal 
Bethlen Gáborra például az első időkben a fejedelem értékes 
vadászebeinek gondozását bízták, ami annyira nem számított 
megszégyenítő foglalatosságnak, hogy Bethlen később erdélyi 
fejedelem korában sem szégyellt rá visszaemlékezni. 

A fejedelem és udvari embereinek kiszolgálása közben a 
legtöbb apród nem szedett össze valami sok tudományt, hiszen a 
nagyurak többsége maga sem becsülte túl sokra a könyvekből 
szerzett tudást. Aki viszont szorgalmas volt, és érdeklődött a 
nagyvilág dolgai iránt, annak számára a fejedelmi könyvtár és az 
udvarban megforduló tudós emberek beszélgetései módot 
nyújtottak széles körű ismeretek megszerzésére is. 

S megtanulni-, megismernivaló akadt is bőségesen! Bethlen 


születésekor még egy évszázad sem telt el azután, hogy a spanyol 
király lobogója alatt hajózó, génuai Kolumbus Kristóf s az ő 
nyomában induló vakmerő hajósok és kereskedők új világrész 
titkait és mesés gazdagságát tárták fel a középkori Európa lakosai 
előtt. A kalandos felfedező utakról visszatérő marcona 
tengerészek, csillogó  vértezetű katonák, a meggazdagodás 
vágyától hajtott kereskedők és a keresztény hitet erőszakosan 
terjesztő fekete reverendás papok elbeszélései nyomán eddig 
ismeretlen vagy a mesék ködös homályában rejtőző népek, 
országok, szokások és kultúrák képe bontakozott ki az ámuló 
emberek előtt. A nagy földrajzi felfedezések kitágították a 
középkori Európa főúri várakból, rozzant jobbágy viskókból, 
egészségtelen, szűk utcájú kisvárosokból álló, babonáktól terhes 
világát. 

A felfedezett földek arany- és  ezüstbányáinak mesés 
gazdagsága csillogó  folyamokban áramlott Európába, és 
meggyorsította a gazdasági és társadalmi élet fejlődését. Átalakult 
az Óvilág képe; a régebbi kereskedelmi főútvonal, a Földközi- 
tenger és melléke rohamosan vesztett jelentőségéből, s a fejlett 
itáliai kereskedővárosok meg a német kereskedővárosok hatalma 
lehanyatlott. A nagy földrajzi felfedezések után a kincses 
Újvilágba vezető tengeri utak mentén elterülő országok indultak 
gyors fejlődésnek, elsősorban Portugália, Németalföld és Anglia. 

Megkezdődött a középkori társadalom átalakulása. Azelőtt a 
katolikus egyház és a földbirtokos arisztokrácia korlátlan 
hatalommal uralkodott a földeit megművelő jobbágyságon. A 
polgárok hatalma nem terjedt túl a városok falain, s még ennek 
megtartásáért is állandó harcot kellett vívniuk a gazdag főurakkal. 
Most , a nagy felfedezések — nyomán bekövetkezett 
kincsfelhalmozódás megnövelte az újfajta, tőkés termelési módra 
áttérő polgárok gazdasági súlyát és hatalmát. A nemesség egy 
része 15 alkalmazkodni igyekezett a megváltozott viszonyokhoz; 
egyre több árut termelt eladásra, piacra, s a jobbágyaitól 15 inkább 
pénzben követelte a szolgáltatásokat, mint robotmunkában. 

Az Elba folyó vonalától keletre fekvő országok nem 
részesültek a nagy gazdasági fellendülés eredményeiből. Itt még 
évszázadokig tartották hatalmukat a régi módon termelő, a 
jobbágyok nehéz  robotmunkáját szigorúan megkövetelő 


földesurak. Az élet azonban itt sem maradt változatlan. 

Alig néhány évtizeddel azután, hogy Kolumbus áthajózott az 
óceánon, a német földről kiindult reformáció hadat üzent a 
katolikus egyház, a pápaság  egyeduralmának Európában. 
Felkarolói, követői többnyire azok közül a városi polgárok és 
nemesek közül kerültek ki, akik új módon akartak élni, és 
elvetették a katolikus egyház régi, elavult életformákat védő, a 
viszonyok megváltoztathatatlanságát  — hirdető tanait. A 
jobbágytömegek pedig szívesen fogadták az új vallást, mert ez 
egyszerűbb, érthetőbb volt nekik, saját nyelvükön szólt hozzájuk, 
s kevesebb adót követelt. 

A katolikus egyház hamarosan ellentámadásba lendült ezek 
ellen a gazdasági és társadalmi hatalmát összeomlással fenyegető 
mozgalmak ellen. Megindult a reformáció üldözése, csatasorba 
lépett az újonnan alapított, mindenre elszánt jezsuita rend, 
megteltek az inkvizíciós egyházi bíróságok kínzókamrái, s 
máglyára kerültek az új tanokat hirdető könyvek. Az 
ellenreformáció elsősorban az uralkodókat és a leggazdagabb 
főurakat igyekezett visszatéríteni a katolikus egyház keretébe, arra 
számítva, hogy azok majd kényszerítik alattvalóikat, jobbágyaikat 
a visszatérésre. Változó eredménnyel folyt ez a küzdelem, végül is 
Európa déli része megmaradt a katolikus egyház keretében, az 
északi államok többségében pedig a protestáns vallások váltak 
uralkodókká. 

A XVI—XVII. században szinte állandó fegyverzajtól, meg- 
megújuló háborúskodástól volt hangos Európa. Háborúk Itáliában 
a hatalmas birodalommal rendelkező Habsburgok és a franciák 
között; majd vallásháborúk sorozata a pápát támogató 
Habsburgok és az új hitre tért német uralkodók csapatai között; 
háború a hatalmas spanyol birodalom területén, amely a 
németalföldi polgári forradalom néven került be az emberiség 
történelemkönyvébe. 

Az európai országok egymás között folytatott vallási és hatalmi 
háborúi teljesen háttérbe szorították a török hódítók elleni 
védekezés közös ügyét. A megerősödött török birodalom, 
Szulejmán szultán vezetése alatt, hatalmas hadsereggel megkezdte 
egész Európát fenyegető hódító hadjáratait. 

A Balkán félsziget és Magyarország nagy részének elfoglalása 


az első lépés volt. A mohácsi győzelem után több alkalommal már 
Bécset 15 fenyegették a szultán csapatai, a török uralom alá került 
afrikai államok pedig a tenger felől tartották állandó ostrom alatt a 
dél-európai partokat. A nyugati hatalmakat azonban nem lehetett 
egységes törökellenes fellépésre bírni. Sőt a , legkeresztényibb" 
francia király szövetséget í5 keresett a törökkel a Habsburgok 
hatalma ellen. Ezt a politikát sínylették meg a Balkán félsziget 
népei, s ez nyomta rá a bélyegét másfél évszázadig Magyarország, 
a magyar nép életére Is. 


,, Ó, szegény megromlott s elfogyott magyar nép! " 


Magyarország a kereskedelmi főútvonalak nyugatra 
tolódásával kikerült a fejlődés fővonalából, s a Mátyás király 
uralkodása alatt még erősnek és hatalmasnak ismert ország 
hanyatlásnak indult. 

Mátyás ragyogó udvarának humanista tudósai a nagy király 
halála után szétszóródtak. Egyesek a Magyarországon is tért 
hódító reformáció szolgálatába szegődtek. A nemzeti nyelveken 
prédikáló protestáns papok tanításai egyre jobban elterjedtek az 
országban, különösen Erdélyben és a keleti területeken. A 
reformáció terjedése jelentősen előrelendítette Magyarország 
népeinek kulturális fejlődését, a nemzeti nyelveken nyomtatott 
irodalom terjesztése, iskolák felállítása jótékonyan éreztette 
hatását az országban. 

A humanista műveltség azonban valójában a lakosságnak csak 
nagyon szük rétegére terjedt ki. Még a papság műveltsége 15 — 
kevés kivételtől eltekintve — alacsony színvonalon állott, a 
nemesek többsége pedig semmit sem tanult, s fiai tanulására sem 
fordított nagy gondot. Elterjedt volt az a nézet, hogy a fiúkat nem 
kell tudományra nevelni, mert az nem válik az állam hasznára. 
Még alacsonyabb szinten állt a nemesek leányainak műveltsége; a 
főrangúak többsége is írástudatlan volt. 

Kastélyokban csak a viszonylag kisszámú főúri réteg élt, a 
nemesek kisebb-nagyobb  udvarházakban, sok helyen a 
parasztházaktól alig különböző szalmatetős, egyszerű épületekben 
laktak. A szobák berendezése még a gazdagabb nemesek házában 
is többnyire nagyon egyszerű volt. Ágyak, asztalok, a falak 


mentén húzódó lócák képezték a főbb berendezési tárgyakat, 
szekrények helyett általában ládákat használtak a ruhák tárolására. 
A gazdagabbak igényessége is inkább a drága ruhák és ékszerek 
vásárlásában nyilvánult meg, díszes hintók készíttetésében, az 
utazás kényelmesebbé tételére. Erre nagy szükség is volt, mert a 
közlekedés bizony sok időt vett igénybe. Erdélyből hat hétig 
tartott az út Grazba, és körülbelül ugyanannyi ideig Varsóba is. A 
hosszú ideig tartó utazások azonban nem riasztották vissza a 
nemeseket attól, hogy távolabbi rokonaikat, ismerőseiket is 
meglátogassák, sőt a nagybirtokosok rendszeresen érintkeztek a 
külvilággal is: sokat vásároltak vagy vásároltattak maguknak 
külföldön, főleg Bécsben és Velencében. 

A jobbágyság azonban röghöz kötve élt, a levert parasztháború 
után még nagyobb jogfosztottságban s még nagyobb adóterhekkel 
a vállán. 

Így élt Magyarország lakossága abban a korban, amikor az 
ország legjobbjai elszánt élethalálharcot vívtak a hazánkra törő 
idegen elnyomókkal. A mohácsi csatavesztés után egyre 
gyakrabban portyázták végig az Alföld rónáit a török szultán 
félelmetes hírű katonái. Útjukat felgyújtott házak kormos füstje, 
temetetlen holtak sokasága, rabszíjra fűzöttek tízezreinek hosszú 
sora jelezte mindenfelé. A pusztulás megdöbbentő képe 
parancsoló erővel állította válaszút elé az ország lakosságát: 
behódol vagy ellenáll! 

Ez a kérdés foglalkoztatta a miazmás levegőjű nádasok csalóka 
rejtekébe húzódott földönfutó jobbágyokat és a távolabbi 
birtokukra vagy rokonaikhoz menekülő nemesurakat egyaránt. S 
válaszút elé kerültek azok is, akiknek földjén még nem robogtak 
végig a török martalócok, akindzsik és szpáhik lovai, mert az 
éjszakában messze világító égő falvak és kastélyok tüze, a 
menekülők ajkáról elhangzott rémületes hírek már az ő számukra 
15 a hamarosan elkövetkező veszélyről beszéltek. 

A diadalmas törökverő Hunyadiak után áhítozott az ország 
népe, de ők már hűvös kripták mélyen aludták örök álmukat, s 
csak a megkonduló déli harangszóban és a fennmaradt 
szájhagyományokban élt tovább emlékezetük. 

A magyar nemesség egy része a pusztulás árnyékában 
külföldről várt támogatást, és Habsburg uralkodót hívott a magyar 


királyi trónra, a másik része pedig a parasztfelkelést leverő 
Zápolya Jánost választotta királlyá. Ezzel mintha minden 
szükségeset megtettek volna az ország védelmére. Röviddel a 
mohácsi csatavesztés után, mintha mi sem történt volna, a 
nemesség nagy része, ahelyett, hogy minden erőt a világuralomra 
törő Szulejmán szultán ellen fogott volna össze, a két ellenkirály 
küzdelmét támogatva gazdagságát igyekezett gyarapítani. 

A két király küzdelme a török hódítók malmára hajtotta a vizet. 
Alig másfél évtizeddel a mohácsi csata után felkerült a budai 
várra is a török félhold, s közel másfél évszázadon át hirdette az 
ország szívében a török szultánok hatalmát. Buda elfoglalásával 
három részre szakadt az ország; a leggazdagabb termőterületek 
török uralom alá kerültek, Erdély a török hatalom árnyékában 
igyekezett tovább folytatni a megnyirbált önállóságú magyar 
államéletet, s csak az északi megyék és a Dunántúl mintegy 
másfél milliónyi lakossága próbált kétségbeesett harcával gátat 
szabni a meg-megújuló török hódításoknak. S ha az ország javait 
élvező nemesek közül nem is sokan, az elnyomottak soraiból 
annál többen ragadtak fegyvert a haza védelmére. Jurisics Miklós 
kőszegi parasztjai, Temesvár, Drégely, Eger feledhetetlen védőt, 
Zrínyi Miklós önfeláldozó szigetvári katonái hősi regékbe illő 
tetteket hajtottak végre, s ezzel hozzájárultak Európa zavartalan 
fejlődéséhez — de az önfeláldozó hősi tettek csak lassítani tudták 
a török terjeszkedést, megszüntetni nem. 

Nagy kiábrándulás és csalódás jutott osztályrészül azoknak, 
akik azt hitték, hogy a magyar trónra hívott Habsburg uralkodók 
megvédik majd az országot, s kiűzik a törököt az elfoglalt 
területekről. Az idegen uralkodóknak csak az volt a fontos, hogy 
távol tartsák a harcok színhelyét a féltve őrzött örökös 
tartományoktól. — Fő törekvésük arra irányult, — hogy 
Magyarországnak még a maradék önállóságát 15 megtörjék. 

Pusztult, néptelenedett az ország, s a végvárakban a Balassi 
Bálint örökszép verseiben megénekelt lelkesedés helyett a 
nyomorúság és bánat ütött tanyát. Ha a végvárakból kijöttek a 
megfogyott csapatok, sokszor nem vitézi próbákra jártak, nem a 
hírnév utáni vágy hoztak ki őket a mezőkre, hanem az éhség és a 
nyomorúság. A várak javítására nem került pénz, s így azok 
omladozni kezdtek. A főkapitányi állásokat a Habsburgok 


idegenekkel töltötték be, s ahová csak lehetett, a magyar katonák 
helyett idegeneket raktak be, pedig a Magyarországon járó 
velencei követek is azt írták: 

, Senki sem alkalmasabb, ki a töröknek ellenállna, a 
magyarnál." 


, Kemény harcok helye tanuló oskolájok" 


Amikor Bethlen Gábor az erdélyi fejedelmi udvarba került, 
Magyarországon már negyedik éve háború folyt a török ellen. Az 
egymás után érkező hadi hírek nagy forrongást okoztak Erdélyben 
ís. Két táborra szakadt az ország életét irányító nemesség. Az 
egyik tábor, élén a fejedelemmel és nagybátyjával, Bocskai 
Istvánnal, úgy látta, hogy elérkezett a török kiűzésének ideje 
Magyarország területéről, s a fejedelemségnek is csatlakozni kell 
a törökellenes erőkhöz. A másik tábor, amelynek vezetője a 
fejedelem testvére, Báthori Boldizsár volt, elhamarkodottnak 
tartotta még ezt a lépést, s csak akkor akart a töröktől elszakadni, 
amikor az már döntő, nagy vereséget szenvedett. 

A török elleni háború kérdése nem azonos módon vetődött fel a 
királyi Magyarország területén és Erdélyben. Amíg a királyi 
Magyarország lakossága egyértelműen csak a török támadások 
pusztító hatását szenvedte, Erdély a török függés alatt meglehetős 
nyugalmat és védettséget élvezett. A török nem szólt bele a 
fejedelemség belső életébe, és külpolitikáját is csak annyiban 
befolyásolta, hogy Erdély ne kerüljön Habsburg-fennhatóság alá. 
Amikor ez a fejedelemség 1557-ben átmenetileg Habsburg- 
uralom alá került, Erdély magyar, székely, román és szász 
lakossága keserűen tapasztalta, hogy a császári csapatok nem 
képesek megvédeni az országot a törökkel szemben, s ugyanakkor 
fizetetlen zsoldosok rabolták, pusztították az országot. A helyzet 
akkor javult meg, amikor Erdély ismét visszatért a török függés 
alá. 

A feszült, viharos légkörben eltelt hetek izgalmai után végül is 
a fejedelem álláspontja győzött. Az erdélyi országgyűlési rendek 
kimondták a töröktől való elszakadást és a háborúba lépést. Erre a 
fejedelem véresen leszámolt a háború korábbi ellenzőivel. A 
vezetőket, köztük testvérét is, kivégeztette, birtokaikat és 


kincseiket elkoboztatta. Bethlen — mint a fejedelmet támogató 
Bocskai István pártfogoltja — ezeket a rettegéssel telt napokat 
nyugalomban élte át. 

Amint elhárult az akadály a török elleni háború útjából, a 
következő évben, 1595-ben megindultak a harcok. Az erdélyi 
sereg sikeresen küzdött a törökök ellen. Szeptember és október 
hónapokban visszafoglalták az erős Lippa és Jenő várakat, s ezzel 
a várakhoz tartozó kisebb erődítmények: Solymos, Világosvár, 
Csanád, Nagylak és mások negyven év után ismét magyar kézre 
kerültek. 

Az erdélyi csapatok győzelmei nagy haragra gerjesztették a 
trónra lépő III. Mohamed szultánt. A nagy hatalmú padisah 
Szinán pasát, a nagyvezért indította hatalmas hadsereg élén 
bosszúálló hadjáratra Erdély és a törökkel szintén szembeforduló 
havasalföldi fejedelemség megbüntetésére. 

A török csapatok közeledésének híre nagy izgalmat okozott 
mindkét fejedelemségben. Lázas készülődés indult meg a közelgő 
vész elhárítására. Segélykérő követek vágtattak a császárhoz, s 
Zsigmond fejedelem fegyverbe szólította az ország népét. 
Szeptember 6-án maga is táborba szállt, hogy személyesen részt 
vegyen a török elleni nagy küzdelemben. Kíséretében ott volt a 
tizenöt éves Bethlen Gábor is, díszes ruhában, fegyveresen s azzal 
a szilárd elhatározással, hogy ha kell, élete feláldozása árán is 
megóvja fejedelmét. 

A hadjárat megindulásakor érte az első csalódás az erdélyieket. 
A nagy hatalmú Rudolf császár, a német birodalom ura mindössze 
csak 1500 főnyi segélycsapatot küldött az élethalálharcra készülő 
fejedelemség támogatására. A szorongatott helyzetből a székelyek 
mentették meg a fejedelmet, akik szabadságuk vissza adásának 
ígéretére szinte egy emberként fegyvert fogtak a török ellen. Így 
Báthori Zsigmond tekintélyes erejű hadsereggel indulhatott a 
közeledő Szinán pasa elé. Az egyesült erdélyi-havasalföldi 
hadsereg fővezére Bocskai István lett. 

Mialatt ezek az előkészületek folytak, Szinán serege már 
csaknem Erdély határához ért. Amikor azonban hírt kapott az 
egyesült sereg megnövekedett erejéről, visszavonulást parancsolt 
csapatainak. A Bocskai vezette haderő nyomába szegődött a 
hátrálóknak.  Előnyomulása során visszafoglalta a töröktől 


Havasalföld akkori fővárosát, Tergovistyét, majd Bukarestet, és 
győzelmesen tört előre dél felé. 

Szinán pasa a Duna szigetén lévő gyurgyevói várra 
támaszkodva készült döntő, nagy összecsapásra. Az egyesült 
sereg október 30-án támadta meg a török tábort. Hatalmas, 
öldöklő harc vette kezdetét, az ezrével elesettek vére pirosra 
festette ahömpölygő Duna vizét. 

A gyurgyevól csata a törökök hatalmas vereségével fejeződött 
be. Talán a nagy Hunyadi János legendás nándorfehérvári diadala 
óta nem érte ily nagy csapás Európában a legyőzhetetlennek 
nevezett szultán hadseregét. A szélrózsa minden irányába 
szétfutott a nagy diadal híre, s fellelkesülten várták a folytatást: a 
török kiűzését Európából. Mindkét oldalon lázasan készülődtek a 
végső leszámolásra. 

A gyurgyevói diadal után újabb alkalmak nyíltak Bethlen előtt, 
hogy katonai tudását öregbítse. A következő év tavaszán ott volt 
Lippa védelménél, majd Temesvár ostrománál. 

Nem sokkal ezután, 1596 nyarán pedig elkísérhette fejedelmét 
a háború legnagyobb nyílt ütközetébe, a mezőkeresztesi csatába 
is. Ebben az összecsapásban együttesen vettek részt a 
magyarországi és az erdélyi seregek. Az utolsó pillanatokig úgy 
látszott, hogy megismétlődik a gyurgyevói diadal, s a török 
megsemmisítő vereséget szenved. Már a szultán is elfutott a 
csatatérről, azonban a gyenge hadvezéri képességű Miksa 
főherceg, a magyarországi csapatok vezére, nem üldöztette az 
ellenséget, hanem ehelyett a csapatok megálltak, és az elhagyott 
török tábor fosztogatásába kezdtek. A törökök kihasználták ezt az 
alkalmat, egy lesben álló dandár váratlanul rácsapott a 
harácsolásban felbomlott sorokra, s a győzelmi mámorban égőket 
megfutamította. 

A mezőkeresztesi csatavesztés fordulópont volt a háború 
menetében. Ettől kezdve egyre kevesebb siker koronázta a török 
ellen harcolók fegyvereit. Egyre távolabb tűnt a török kiűzésének 
reménye, s a háború mindinkább kilátástalan vérontássá vált, ami 
csak az ország népét pusztítja hiábavalóan. A fizetetlen császári 
zsoldos csapatok egymással és a törökkel versengve dúlták, 
rabolták, fosztogatták az országot. 

Ez volt különben az utolsó olyan esztendő, amelyben Erdély 


önálló, a Habsburgoktól független fejedelemség volt. 1598 elején 
a szeszélyes, idegbetegségével küzdő Báthori Zsigmond az 
uralkodó osztály egy részének támogatásával s kívánságának 
megfelelően Habsburg-fennhatóság alá bocsátotta az országot. 
Ezzel a lépéssel egy olyan időszak vette kezdetét, melyben Erdély 
tényleges vezetői sűrün váltották egymást, s a törökellenes háború 
terhei mellett évekig tartó belháború borzalmas pusztításai 
szakadtak az ország lakosságára. 

Zsigmond első lemondása után néhány hónapig felesége, Mária 
Krisztierna Habsburg főhercegnő nevében Rudolf császár biztosai 
kormányozták a fejedelemséget. A trónjáról oly könnyen 
leköszönt fejedelem azonban meggondolta magát, hazatért, és újra 
kezébe vette az ország irányítását. A fejedelemség most két tűz 
közé került: a császár és a török közé. 

A tél elmúltával Zsigmond belátta, hogy két ellenség között 
nem tudja fenntartani uralmát, s rendezni akarta a zűrzavaros 
viszonyokat. Azt tervezte, hogy Erdélyt a törökkel kibékíti, és 
korábbi állapotába helyezi vissza. Mindezt úgy akarta 
végrehajtani, hogy maga lemond, s unokatestvérére, Báthori 
Endre bíborosra ruházza a fejedelmi tisztséget. Ugyanakkor, hogy 
a Habsburgok részéről is biztosítsa magát, követséget indított 
Prágába Rudolf császár udvarába, újabb tárgyalások végett. 


Rudolf császár fényes udvarában 


A követséget, mely 1599 januárjában indult el Gyulafehérvárról, 
Bocskai István vezette, s vele ment Bethlen Gábor is. Megbízásuk 
az volt: egyezzenek meg Rudolffal Erdély kedvezőbb feltételek 
közötti átadásáról, s eszközöljék ki a fejedelemség hathatósabb 
védelmét a törökkel szemben. 

Több hétig tartó utazás alatt Bethlen sok érdekes benyomást 
szerezhetett. Új, eddig még ismeretlen tájak, népek és szokások 
tárultak szeme elé. A fényes császári udvar, a Rudolfot körülvevő 
pompa, az európai uralkodók követeinek, elegáns dámáknak, 
csillogó  vértezetű katonáknak, fekete reverendás papoknak, 
csillagjósoknak és aranycsinálóknak színes, kavargó forgataga 
bizonyára nem maradt hatástalan a tizenkilenc éves ifjúra, aki 
eddig szükebb hazájánál, az összehasonlíthatatlanul egyszerűbb 


gyulafehérvári fejedelmi udvarnál és a  csataterek véres 
valóságánál többet még nem nagyon látott. 

A császári udvar fénye azonban nem kápráztatta el őt, mert az 
élet fiatalon éleslátóvá tette. Észrevette a fény mögött meghúzódó 
árnyékot, a hatalom fitogtatása mögött a valódi erő hiányát és ami 
a legfontosabb, Magyarország érdekeinek semmibevevését. 

Életének alakulása már a legközelebbi jövőben is azt mutatja, 
hogy megszületett benne a felismerés: Erdély és a magyar nép 
ügyét nem lehet hozzákötni a Habsburgokhoz, mert abból csak az 
ország pusztulása, a magyarok elnyomása származik. Az ifjú 
Bethlen élesebb szemmel korábban meglátta azt, amit pártfogója, 
a nála jóval idősebb Bocskai István csak évek múltán ismert fel: a 
Habsburgok nem képesek a török kiűzésére, egyelőre a szándék 
sem erős bennük ehhez, s csak az ország pusztul a kilátástalan 
háborúban a két ellenség között. Bethlen megértette: a Habsburg 
elnyomó törekvések átmenetileg veszélyesebbek a magyar népre, 
mint a megrendült erejű, újabb nagy hódításokra már képtelen, de 
eddigi eredményeit még megtartani tudó török hatalom. 

A követség hazaérkezése után Bethlen életútja néhány évre 
győzelmében, s nem csatlakozik az új fejedelemhez. Bethlen 
pedig Báthori Endre oldalára állva elindul azon az életúton, amely 
mindvégig következetesen a magyarokra nehezedő Habsburg- 
elnyomás elleni küzdelem jegyében telt el. 


ÉLETRE-HALÁLRA AZ ELNYOMÓ 
HABSBURG-HATALOM ELLEN 


Ezerötszázkilencvenkilencben, a XVI. század utolsó évében 
viharfelhők tornyosultak az erdélyi fejedelemség egén. Egyfelől 
az elpártolás miatt felbőszült szultán tengernyi hadereje 
fenyegetett elnyeléssel, másik oldalról pedig az aranycsinálás 
titkait fürkésző elmebeteg Rudolf császár és király csillogó 
vértezetű zsoldosai gyülekeztek, hogy leigázzák és meghódítsák 
uruk számára Erdélyt. 

S ebben a vészterhes időben a fejedelmi székben egy 
erélytelen, ide-oda kapkodó, tehetetlen, oda nem illő férfi ült, a 
lemondott Zsigmond fejedelem unokatestvére, Báthori Endre. 

A törökkel még csak sikerült volna megegyeznie, de Rudolf 
császár, amint értesült Báthori Zsigmond váratlan lépéséről, 
azonnal támadást rendelt el Erdély elfoglalására. Délről Mihály 
havasalföldi fejedelem, északról pedig Basta György császári 
főkapitány indult meg katonáival Erdély ellen. 

A döntő csatára október 28-án került sor Sellenberknél Báthori 
Endre és Mihály csapatai között. A havasalföldi sereget támogatta 
a székelyek jelentős része is, akiknek Zsigmond ígérete ellenére 
sem adta vissza szabadságukat, s akik most azt megkapták Mihály 
fejedelemtől. Báthori oldalán a fejedelmi udvari katonaság mellett 
főként a főurak és nemesek dandárai álltak. 

S ott volt a csatában a fejedelem oldalán Bethlen Gábor is. Még 
csak tizenkilenc éves ifjú, híre-neve eltörpül a nagyoké mögött, de 
bátorsága, éles kardja már tiszteletet parancsol a harcosok között. 

A véres összecsapásban közel négyezer ember vesztette életét, 
és sokan megsebesültek a viadalban. Ez utóbbiak között volt 
Bethlen Gábor is, aki oly súlyos sebeket szerzett, hogy a krónikás 
szaval szerint , életének felét a csatatéren hagyta". 

Báthori Endre serege vereséget szenvedett. A fejedelem is 
futva menekült a csatatérről, de a csiki hegyekben a Báthori nevet 
gyűlölő székelyek megölték. 

A vesztett csata után csaknem egy esztendőre a Rudolf császár 


nevében kormányzó Mihály fejedelem uralma alá került az 
ország. Uralkodása azonban elégedetlenséget szült mind 
Erdélyben, mind a császári udvarban. Az erdélyi nemesség nagy 
része fegyvert fogott ellene, és segítségül hívta Basta császári 
tábornagyot. Az egyesült sereg 1600 őszén Miriszlónál vereséget 
mért Mihály hadára, aki erre elhagyta az országot. 

A győzelmeskedő nemesek azonnal megragadták az alkalmat, s 
újra elvették a székelyek szabadságát. Szűk látókörű 
gyűlöletükben nem törődtek azzal, hogy e cselekedetükkel maguk 
ellen hangolják az ország döntő katonai erejét jelentő 
székelységet. 

Az elkövetkező hónapokban a politikai események vad 
forgatagban követték egymást. A kormányzásra került Basta 
György császári tábornagy ismét nem védte meg az országot a 
török-tatár csapatok pusztító betöréseitől, mire a nemesség 1601 
elején hazahívta Báthori Zsigmondot, s harmadszor is Erdély 
fejedelmévé választotta. 

Az Erdély birtoklásához ragaszkodó császár erre a kegyeibe 
ismét visszafogadott Mihály fejedelmet küldte Bastával együtt 
Erdély ellen. 1601 augusztusában Goroszlónál győzelmet arattak 
Báthori serege felett. 

A harc azonban ezzel nem ért véget. Báthori Moldvába ment új 
segélycsapatokért, hadvezére, a mind nagyobb politikai 
jelentőségre szert tevő Székely Mózes pedig a déli országrészben 
szervezte az erőket az új Habsburg-ellenes harchoz. 

Szervező útja közben eljutott a sebeiből felgyógyult Bethlen 
Gáborhoz 1s.. . 


,, Erdély szörnyű romlásáról hallj hírt!" 


A bágyadt őszi nap sugarai csak nehezen törtek utat maguknak a 
marosillyei várkastély ablakain. A kastély boltíves mennyezetű 
írószobájában fiatal férfi állt, és elgondolkozva tekintett ki az 
udvarra. A levegőben kósza ökörnyálak úsztak. Békés csend 
honolt, amit csak néha szakított meg egy-egy elfutó udvari cseléd 
lábdobogása vagy a túlnan fekvő istállóból fel-felcsapódó 
lónyerítés. 

A kissé meggörnyedt tartású férfi messze néző szemekkel 


figyelt kifelé. Mint aki vár valamit. Töprengő arca többet mutatott 
koránál, pedig ifjú ember volt: nemrég töltötte be huszonegyedik 
életévét. 

Bethlen Gábor volt ő, e kastélynak ismét ura és birtokosa. Attól 
kapta vissza uradalmát, aki gyermekkorában elvette tőle: 
Zsigmond fejedelemtől. Megszolgált érte, kevés híján életét 
hagyta a csatatéren a Báthori-család szolgálatában. 

Távolba tekintő szemei hirtelen porfelhőt vettek észre a 
várkastélyhoz vezető úton. Kisvártatva lovascsapat körvonalai 
bontakoztak ki a porfüggönyön keresztül. Aggódva, összevont 
szemmel figyelte a közeledőket. Ebben a zavaros időben, amikor 
Basta tábornagy rabló-fosztogató zsoldos csürhéje járta keresztül- 
kasul az országot, veszedelmet jelentett minden közeledő 
lovascsapat. Noha elegendő megbízható fegyverest tartott maga 
körül, s a kastély védelme biztosítottnak látszott, azért vigyázni 
mindig jó! 

Hirtelen megkönnyebbült sóhaj szakadt fel köbléből. A csapat 
előtt hordott zászlón a Báthoriak sárkányfogas címere van. A 
közeledők tehát jó barátok, Zsigmond fejedelem seregéből valók. 

Gyorsan visszafordult az ablaktól. A hirtelen mozdulatra 
azonban fájdalmasan felszisszent. 

, Sajognak még a sebek, vigyázni kell? — állapította meg 
bosszúsan, majd beszólítva embereit, rendelkezett a vendégek 
fogadására. 

Hamarosan léptek koppantak az ajtó előtt keményen, 
katonásan, majd belépett a szobába egy öreg, marcona kinézésű 
katona. 

— Mózes bátyám, isten hozta kegyelmedet! — szólott 
örömmel Bethlen, s odasántikálva az öreg vitézhez, melegen, 
szívélyesen megölelte. — Megbocsátását kell kérnem Mózes 
bátyámnak, hogy illendőképpen nem fogadtam az udvaron már, 
de hát nyavalyásul vagyok még igencsak. 

— Megkapod a megbocsátást, Gábor öcsémuram, rögvest, 
ösmerem állapotodat! — szólott az öreg olyan hangon, amelyen 
érződött rögtön, hogy inkább csatában kiáltott vezényszavakhoz, 
mint pallérozott társalgáshoz szokott. Régi katona volt, már 
Báthori István idején csapatvezér, immáron pedig a Habsburg- 
ellenes tábor egyre elismertebb vezetője is. 


— Üljön le, Mózes bátyám — kínálta Bethlen hellyel a 
vendéget, majd maga is nyögve leereszkedett a vendéggel 
szembeni karosszékbe. — István! — kiáltott belső szolgája után. 
—  Gondoskodjál borról meg harapnivalóról. De olyan boritalt 
hozzatok, hogy nagyságos Székely Mózes főkapitány úr 15 meg 
legyék véle elégedve! Ugyancsak kíséretéről és a lovakról is 
gondoskodjatok! — tette még hozzá. Majd vendégéhez fordult: — 
Úgy örülök, Mózes bátyám, jövetelének, hogy szókkal el se 
mondhatom. Mióta ily nyavalyás lettem, bizony alig-alig nyitja 
valaki rám az ajtót. Azóta sem, hogy ideszállítottak Illyére. 
Híreket is csak kóbor szegény emberektől nyerhettem többnyire 
arról, hogy mi történik az országban. 

— Akkor ugyancsak sok látogatód lehetett, öcsémuram, mert 
hála Rudolphus császár őfelsége kegyelmének, kódissal el 
vagyunk látva sok tíz évre előre — mosolyodott el keserűen az 
öreg katona. Majd megvárva a felszolgálók sürgölődését s 
felhajtva a kínált bort, lassan formálódó, akadozó mondatokkal 
beszélni kezdett: — Nem sokat veszítettél, öcsémuram, ha kevés 
hírt kaptál. Mióta a pogány helyett keresztény császár lett a 
gyámolítónk, csak panasz és gyászos hír hallik mindenfelé. Basta 
katonáinak igáját nyögi minden renden levő ember: úr, nemes, 
városlakó s jobbágy egyképpen. A bekvártélyozó zsoldosok bort, 
kenyeret, húst követelnek a házigazdától, s ha nem ád, gyötrik, 
kínozzák mindenképpen. Asszony, lány böcsülete nem ismeretes 
őelőttük. Még a csecsszopókat se kímélik, az anyák karjai közül s 
kebléről tépik ki őket, földhöz csapják, agyonszúrják szüleik előtt, 
s aztán a szülőket gyilkolják le. Higgyed el, öcsémuram, az 
emberfia mehet akármerrefelé, csupa mészárlásról, gyilkolásról 
hall mindenütt! 

Bethlen elkomorult arccal, összehúzott szemekkel hallgatta a 
szomorú beszámolót. Az öreg katona nagyot húzott újratöltött 
poharából, majd kétfelé törölve hatalmas bajuszát, folytatta a 
keserű számadást: 

— Úgy él ez az ország, öcsémuram, mintha a pokol minden 
ördöge  reászabadult volna! Egész  vármegyényi vidékek 
néptelenednek el, lakosaik vagy elhaltak, vagy  bujdosnak 
Rudolphus bitangjai elől. De a kurafiak még a havasokba is 
utánuk hajhásznak, s mindenétől megfosztják és legyilkolják a 


nyomorultakat. Sok helyütt már úgy elhatalmasodott a nyomor, 
hogy a szerencsétlenek füveket, kutyákat, macskákat, döggel halt 
háziállatokat s egereket esznek. A szemétdombról keresik ki az 
elszáradt csontokat, s megeszik embertelen éhségükben. Sőt, ami 
több — folytatta elborzadó utálkozással —, némely vidéken még 
emberevés is előfordula. Beszélik, hogy a szerdahelyi székben 

apa megette halott gyerekét. Enyed környékén egy jobbágyférfi 
agyonüté és megevé asszonyát. De hallik Szamosújvár felől is 
olyan, hogy egy asszonyi állat az éhségtől megtébolyodva saját 
húsát kezdé enni... Higgyed meg, Gábor öcsém, nincs oly nyelv, 
ki el tudná beszélni mindazon szörnyűséget, miket Basta zsoldos 
csürhéje elkövet, s aminő állapotokat teremt Rudolphus uralma 
Erdélyországban! 

Bethlen sápadt elszörnyedéssel hallgatta a beszámolót. Majd 
csöndesen megszólalt: 

— Mózes bátyám, szörnyűséges dolgok ezek, miket kegyelmed 
elbeszél. Pogány törökök, tatárok nem míveltek különbeket 
ellenséges földön! Ezt kapta Erdély a keresztény uralkodótól. Ez a 
jutalma, amiért a török pártfogását eldobva, vérét hullatta a 
pogány ellen! Vaj ezért ontotta vérét az a sok erdélyi székely, 
magyar, román, szász Gyurgyevónál Szinán pasa rettentő nagy 
hada ellen? Napról napra fogyunk, pusztulunk, nyomorodunk! 

— S nemcsak a védtelen pórnép, Gábor öcsém. A nemesi 
rendnek sincs semmi böcsülete, védelme Rudolphus katonái előtt! 
Legyen bármily nagy úr, Basta, ez a dobosból fölkapaszkodott 
tábornagy akkor véteti fejét, mikor akarja! A török, amely pedig 
nem szenved nemesembert, soha nem bánt így az erdélyi urakkal, 
mint most a védelmünkre jött keresztények. 

— Le kell törnünk ezt az igát, Mózes bátyám! — kiáltott 
megvillanó szemmel Bethlen. — Míg van karunk, harcolni kell a 
vérszívó zsoldos csürhe ellen életre-halálra! 

— Így igaz, Gábor öcsém, ahogy mondod. Amint állapotod 
könnyebbedik, elvárlak téged is Zsigmond fejedelem táborába. S 
ha Zsigmond urunk újra meggondolná magát, hogy itt hagyja az 
országot, mi akkor is harcolunk tovább. Úgy, ahogy mondtad, 
öcsém: életre-halálra Rudolphus vérszívó nadályai ellen! 

Székely Mózes felállott. Keményen megszorította Bethlen 
kezét, majd kíséretét szólítva továbbindult Marosillyéről. . . 


A császári megszállás nyomán Erdélyre szakadt szörnyűségek 
látása még az udvari embereket is megdöbbentette. Pezzen 
császári tanácsos azt jelentette 1601-ben Erdélyről az 
uralkodónak: 


, Higgye meg Felséged, sokfelé jártam, de ekkora nyomorral 
még a legutolsó bulgáriai vagy szerbiai török rabszolgánál sem 
találkoztam, pedig ezekről azt tartják, hogy náluk rosszabb sora 
már senkinek sem lehet!" 

Basta uralmáról a császári biztosként Erdélyben működő 
Istvánffy Miklós is azt írta: 

, Rablásaival a lakosságot annyira elidegenítő, hogy azok annak 
hallásától még most is borzadnak!" 

S hasonló képet nyerünk az erdélyi Habsburg-uralomról 
Krausenegg császári biztos jelentéséből is: , Félő, hogy még a 
szászok is elvándorolnak Moldvába, annyira lerongyolódtak és 
elszegényedtek." — Rudolf császár  ,keresztényi védelme" 
következtében Erdély egyre inkább sivár pusztasággá változott. 
Aki utazásra merészkedett a közbiztonságtól megfosztott utakon, 
többnyire csak éhségtől csonttá aszott, megfeketedett jobbágyokat 
látott az országban, akik igásállatok és szerszámok híján kapával 
forgatták a földet, és maguk húzták a nyomorúságos taligákat. A 
kapákat Basta ekéjének, a taligákat pedig Basta szekerének 
nevezték ebben a korban. 

Így vált hírhedtté a magyar történelemben ennek a villogó 
szemű, hegyes fekete szakállú,  olasz-albán származású 
zsoldosvezérnek neve, akit Rudolf császár Erdély élére állított 
kormányzónak. 

Magyarok, románok, székelyek és szászok, Erdély különböző 
nyelven beszélő fiai keservesen nyögték az embertelen zsoldos- 
terroruralom súlyát. S a sivár, néma pusztasággá vált ország 
csöndjét csak néha verte föl tetemeken lakmározó varjak károgása 
vagy szerterobogó császári csapatok vonulásának zaja. Nyomában 
rettegés, temetői csönd mindenfelé. 


A fejedelem ingatagsága 


A császári csapatok szörnyű dúlásai, pusztításai a végsőkig 
fokozták az elkeseredést a Habsburg-uralommal szemben. Akiket 
nem tört meg a terror, s nem hódoltak be Rudolf uralmának, 
Báthori Zsigmond fejedelem mellett gyülekeztek, aki most már a 
Habsburgoktól való elszakadást s a korábbi békés állapotok 
visszaállításának politikáját képviselte. A fejedelmet támogatta 


immár a székelység döntő része is, szembefordulva a Habsburg- 
elnyomással. 

A Báthori Zsigmond fejedelemsége védelmében fegyvert 
fogottak 1602. július 2-án a tövisi csatában csaptak össze Basta 
katonáival. A fejedelem seregét Székely Mózes vezette, s mellette 
működött, immáron mint tekintélyes csapatvezér, a sebeiből 
felgyógyult Bethlen Gábor is. 

Villogtak, szikráztak a kivont kardok a tűző napfényben. Amint 
Székely katonái elérték a császáriakat, felbomlott a harcrend, 
ember ember ellen küzdött a kialakuló párviadalokban. A roham 
oly heves volt, s a harc oly elkeseredett, hogy maga a főhadvezér, 
Basta is két sebet kapott a fejére. Végül is a túlerő került fölénybe. 
Basta 4000 lovasa kemény harcban a Marosnak nyomta Székely 
Mózes 1500 katonából álló dandárát, s ezzel a csata elveszett. 

A megmaradottak, a bátran küzdő Székely Mózessel és Bethlen 
Gáborral az élen, Szentimrénél átúsztatták a Marost, és sikeresen 
kimenekültek az üldözők gyűrűjéből. Megmenekülésük után azon 
fáradoztak, hogy új csapatokat toborozva tovább folytassák a 
küzdelmet a fejedelemség szabadságát eltipró császár zsoldosai 
ellen. 

Az ingatag jellemű Zsigmond azonban nem sokkal később 
Ismét meggondolta magát, s egy csehországi kastély és 50 000 
arany évjáradék fejében újra átadta az országot Rudolf császárnak. 

A nemesség nagy része úgy érezte, hogy ezzel az alkuval 
Zsigmond fejedelem teljesen kiszolgáltatta őket Basta bosszúálló 
kedvének. Nem tették le a fegyvert, hanem életre-halálra tovább 
küzdöttek a Habsburg-elnyomás ellen. 

A továbbharcolók táborában ott találjuk Bethlen Gábort is. 
Módjában állott volna ugyan, hogy élve a Zsigmond 
megegyezésében kikötött kegyelemmel háborítatlanul élvezze 
visszakapott uradalmának javait. Ő azonban nem választotta ezt 
az utat. Jól tudta, ha egyénileg háborítatlanul élhet is birtokán, a 
Habsburg-uralom előbb-utóbb teljesen tönkreteszi Erdélyt, s még 
a török bosszúálló támadásaitól sem védi meg a császári sereg az 
országot. 

Zsigmond távozása után az öreg Székely Mózes lett a 
Habsburg-ellenes tábor vezére. A korábbi törökellenes harcok 
híres vezére mellett a császáriak ellen küzdők táborának 


nevezetesebb tagjai: az öreg, szintén nagy hírű törökverő 
csapatvezér, Borbély György, Bethlen Gábor, Rédey Ferenc, Nagy 
Albert, Balassi Ferenc és Szilvássi Boldizsár voltak. 


Török földről Erdély szabadságáért 


A tövisi csatavesztés után Székely Mózes párthíveivel együtt 
török földre menekült, s Bektás temesvári pasa oltalmát kérte. 
Hamarosan követte őt önkéntesen az emigrációba Bethlen Gábor 
IS. 

Egy későbbi levelében így számolt be lépéséről: 

, Mikoron Erdélyországot az német magáévá tötte, elhagyánk 
édes hazánkat, nemzetünket, jegyben nálunk levő mátkánkat, és 
négyszáz lovas-kopjás katonát fogadván, vezír Jemicsi Hasszán 
pasához senki kényszerítéséből, hanem szabad akaratunk szerint 
menénk." 

A török emigráció gondolata még nagyon szokatlan és idegen 
volt ekkor a magyar közvélemény előtt. A török hódítókkal 
szemben valami , természetes gyűlölség" élt az emberek 
érzelemvilágában, s csak a Habsburg-uralom pusztításai, az 
elszenvedett borzalmak tudták rávinni a magyarokat nagyon 
keservesen arra, hogy török földön keressenek védelmet és 
támogatást. Csak kevesen látták még azt, amit Bethlen Gábor már 
korán felismert: hogy a belső bajaival küzdő török birodalom 
átmenetileg veszélytelenebb a magyarokra nézve, mint a 
Habsburgok egyre erőteljesebb és egyre elviselhetetlenebb 
elnyomó törekvéseit. 

A török birodalomban ugyanis nagy változások történtek, 
amióta a nagy Szulejmán szultán Szigetvár ostrománál elesett. A 
trónra lépő II. Szelim, akit a , részeges" névvel illettek alattvalói, 
nem tudta folytatni elődje hódító politikáját. Egyik vereség a 
másik után érte a csatatereken. 

Utódjának, III. Mohamednek trónra lépését nagy járványok és 
felkelések követték. Ütközeteket és tartományokat vesztett el. A 
szultán háremébe zárkózott, és nem sokat törődött az események 
alakulásával, de végül is az általános elégedetlenség kimozdította 
tunyaságából, s 1596-ban személyesen vezette a magyarországi 
hadjáratot. 


S mily furcsa iróniája a sorsnak: a csatából elfutó, gyáva 
szultán mint nagy győző tért meg fővárosába, ahol az őt éljenző 
sokaság üdvrivalgása fogadta! 

A nem várt és nem érdemelt győzelmet azonban újabb 
vereségek és veszteségek követték: Pápa, Győr, Veszprém, Tata, 
Palota és más kisebb várak elvesztése. Ezután már a törökök csak 
arra törekedtek, hogy a Habsburg császártól minél előnyösebb 
békefeltételeleket harcoljanak ki. 

A török birodalom helyzete tovább romlott a következő 
szultán, I. Ahmed uralkodása alatt is. A feljegyzések szerint 
egyedüli örömét pazar  mulatozásokban,  rabszolganőinek 
szépségében és sokaságában, valamint a vadászatokban találta. 
Uralkodása idején a nagyvezérek csak a saját erszényeik 
megtöltésén fáradoztak, amiért nevüket és becsületüket habozás 
nélkül odavetették. A szultán pedig saját kezűleg osztott mérget 
alattvalóinak, — gyönyörködött  haláltusájgukban, s még a 
legmagasabb tisztségekben levők élete sem volt biztonságban 
örjöngéseitől. Gyakran elég volt a gyanú leghalványabb árnyéka 
bármely magas állású személy vesztéhez. Azok voltak a 
legnagyobb bizonytalanságban, akik nagy vagyonokat szereztek, 
mert közülük sokat a szultán koholt vádak alapján halálra 
ítéltetett, hogy a mohamedán jogrend szerint örökösük legyen. 

Ilyen állapotok uralkodtak abban a birodalomban, melynek 
területére az erdélyi bujdosók léptek, s ahonnan a segítséget 
várták a császári terroruralom megdöntéséhez. Sok választásuk 
nem volt: vagy fejet hajtanak Bastának, Vagy az egyedül 
kínálkozó török segéllyel folytatják a néha már maguk előtt is 
reménytelennek tűnő küzdelmet. A török birodalom ugyanis 
minden belső baja ellenére ahhoz még elég erős volt, hogy néhány 
ezer vagy néhány tízezer főnyi török-tatár csapatot az erdélyi 
bujdosók támogatására bocsásson. 

A török hajlandó volt segélynyújtásra. Nem önzetlenül vagy a 
magyarok iránti rokonszenvből, hanem mert saját érdeke is azt 
kívánta, hogy Erdély ne kerüljön császári kézre. Ezért elismerte 
Székely Mózest Erdély fejedelmének, a szultán megküldte 
számára a szokásos uralkodói jelvényeket, s parancsot adott 
Bektás temesvári pasának, hogy török-tatár hadakkal a bujdosók 
segítségére legyen. 


Reményt keltő tavasz — szomorú vég 


Székely Mózes 1603 kora tavaszán, , mikoron még a fű ki sem jött 
volna", Temesvárról megindult Erdélybe. Az előcsapatot a 
huszonhárom éves Bethlen Gábor vezette. Hadoszlopa mintegy 
százhúsz magyar katonából, ezer tatárból és szépszámú rác 
gyalogságból állott. Április közepén keltek át a Vaskapu-szoroson, 
és sehol ellenállásra nem találva, megkezdték diadalmas 
előrenyomulásukat Erdélyben. 

A bujdosók megindulásáról kapott hírek kellemetlenül 
érintették a Kolozsvárott időző Bastát. A császári tábornagy 
katonái nem kaptak zsoldot, s ezért nem akartak tovább harcolni 
Erdélyben. Basta szorult helyzetében gyorsfutárokat menesztett a 
császári udvarba pénzért s új csapatokért, és segítségnyújtásra 
szólította fel az új havasalföldi fejedelmet is. 

Bethlen a Strij folyó partján kevés időre megállapodott, s 
előőrsöket küldött Szászvárosig, ahol a legközelebbi császári 
helyőrség állomásozott. A városban mintegy négyszáz főnyi 
katonaság tartózkodott, s kegyetlenül sanyargatta a polgárokat, 
akik végül i5 már csak a templom-kastélyban tudták meghúzni 
magukat. 

Amint Bethlen előőrsei beszámoltak a szászvárosi állapotokról, 
ő azonnal támadásra indította csapatát. A császáriak a templom- 
kastélyba akartak húzódni, hogy annak erős falai mögül 
eredményesebben védekezhessenek. A polgárok azonban nem 
engedték be őket, s ezért a zsoldosok a kastély sáncaiba vonultak, 
ahol szekérbástya mögül védekeztek. A hajnalban kezdődő 
ostrom a késő esti órákig elhúzódott, amikor is a császáriak a 
sötétség leplét felhasználva, a környező erdők felé lopóztak. 
Bethlen katonái felfedezték szándékukat, utánuk rohantak, s véres 
kézitusában csaknem valamennyiüket levágták. 

Szászváros elfoglalásával szabaddá vált az út Gyulafehérvár, a 
fejedelmi székhely felé. Bethlen csapatával a főváros alá vonult, 
melyet Spinoza császári kapitány védett négy század katonával. 

Amint a bujdosókkal együtt érző városi polgárok értesültek 
Bethlen csapatának a közeledéséről, az alsóvárosba vonultak, a 
császári katonaság pedig a várban rendezkedett be védelemre. Az 
ostrom második napján Spinoza emberei az alsóvárosba rontottak, 


és felgyújtották. E barbár tett eredménye azonban visszájára 
fordult, mert a szél felkapta az égő zsarátnokokat, és a várba 
hordta. Meggyulladt a fejedelmi lak kapuja, a tűz innen átcsapott 
a laktanyákra, onnan pedig a nagytemplomra, melynek kisebb 
tornyában felrobbant az ott elhelyezett lőpor, és nagy károkat 
okozott. A felsővárosnak csaknem a fele leégett, a fejedelmi 
palotától egészen a Szent György-kapuig. 

Nem tudni, mi okból, Bethlen katonái elmulasztották a tűz és 
robbanás nyomán támadt zűrzavar kihasználását, s így az 
ostromot tovább kellett folytatni. Nemsokára megérkezett Székely 
Mózes is a derékhaddal, s így a császáriak helyzete válságosra 
fordult. 

A bujdosók első sikereinek hírére s Székely Mózes 
szerterepülő kiáltványainak hatására egyre többen csatlakoztak 
hozzájuk az erdélyiek közül. A nemesség soraiból Toldi István, az 
öreg Borbély György, Vajda Miklós, Boronkay János és még 
sokan mások fegyvereseikkel együtt Székely táborába siettek. 

Közben egyre elszántabban folytatták Gyulafehérvár ostromát. 
Nehéz faltörő ágyúk hiányában  ostromlétrákról indítottak 
közvetlen rohamokat a falak ellen. Székely Mózes és Bethlen 
Gábor személyesen vezették a rohamot. Golyó- és kőzápor hullott 
rájuk, s a védőknek sikerült visszaverniük a meg-megújított 
támadásokat. A tizennyolc napig tartó ostrom végül 15 megtörte a 
császári katonaság ellenállását, s május 9-én szabad elvonulás 
feltétele mellett átadták a fejedelmi székvárost Székely Mózesnek. 

Az új fejedelem ünnepélyes bevonulása után a sereg 
továbbindult, hogy Erdély többi városát is megtisztítsa a 
megszálló császári csapatoktól. Az öreg Borbély György katonái 
bevették Szászsebest, más csapatok körülzárták Kolozsvárt és 
Szamosújvárt. Székely Mózes Désig tört előre, mire Basta 
tábornagy negyven lovas kíséretében kiszökött Erdélyből, és 
Szatmárra ment, hogy onnan induljon majd új seregek élén a 
fejedelemség ellen. 

Egyelőre azonban még a bujdosók győzelmeiről érkeztek hírek 
mindenfelől. Kaplyonnál Bethlen bujdosótársa, Rédey Ferenc 
katonáival meglepte és szétverte Basta egyik zsoldostáborát. Egy 
másik csapat pedig Segesvárnál visszaverte a császáriak 
megsegítésére küldött havasalföldi segélyerőt. Július 9-én kaput 


nyitott Kolozsvár, melynek lakói meghódolásra kényszerítették a 
város vezetőségét és a császári helyőrséget. Így esett el 
Szamosújvár Is. 

Ezek a győzelmek képezték Székely Mózes sikerének 
tetőpontját. A császár egyezkedni akart vele, de ő, ismerve a 
Habsburg-politika állhatatlanságát, visszautasította a 
megegyezést. Ettől az időtől kezdve azonban hadiszerencséje 
szemlátomást hanyatlani kezdett. 

Hamarosan megérkezett a vészhír Basta és a havasalföldi 
fejedelem megindulásáról. 

Brassónál zajlott le az ütközet, melyet kétszeres túlerő ellen 
kellett megvívni. 

Erdély bátor fejedelme a védelem megerősítése végett 
szekérvárral zárta körül seregét. A török-tatár segélyerők a 
szekérsáncon kívül maradtak. 

Mindkét oldalon megdördültek az ágyúk, s ezzel kezdetét vette 
a csata. A havasalföldi sereg támadásra lendült, s áttörte a 
szekérsáncot. Ennek láttára a tatárok a temesvári pasával együtt 
tüstént megfutottak. Öldöklő kézitusa folyt, s a túlerő — dacára 
Székely Mózes, Bethlen Gábor, Rédey Ferenc minden bátor, 
személyes példamutatásának — győzedelmeskedett. A harcolók 
egy része kitört a szekérsánc mögül, és kemény kézitusában 
átküzdve magát a támadók gyűrűjén, megmenekült. Ezek között 
volt Bethlen Gábor is, de a többség elveszett a mind 
egyenlőtlenebbé váló küzdelemben. Harc közben esett el maga 
Székely Mózes is, s vele — mint a krónikás mondja — az erdélyi 
nemesség , színe-virága". 

Az Erdélybe nyomuló Basta katonái pedig szörnyű bosszúálló 
hadjáratra indultak szerte az országban. Seregestül menekültek az 
emberek török földre a császári csapatok elől. 

Tragikus látványt nyújtott a hazájukat szomorú szívvel 
elhagyni kényszerülő menekülők vonulása. A Habsburg-ellenes 
harcosok utolsó töredéke vett búcsút a szülőföldtől, s velük 
mentek feleségeik, szüleik, gyerekeik. Futottak hazájukból, a 
császári bosszú elől, a biztos halál elől. 

A gyalogosan és szekereken vonuló menekülők hosszú sora a 
keskeny hegyi utakon csak nagyon lassan haladhatott. Amikor a 
szűk Vaskapu-szoroshoz értek, a tábor megállt, s az öreg Borbély 


György, aki már csak hordszéken járt, kocsijával és kíséretével 
előrement. 

Ekkor csapott le rájuk váratlanul egy császári csapat, Rákóczi 
Lajos vezetésével. Rettenetes mészárlás vette kezdetét a nagyrészt 
fegyvertelen menekülők között. A császári katonák nem adtak 
kegyelmet sem a nőknek, sem a gyermekeknek; vágták, ölték, akit 
csak elérhettek. A szorosban a szekérkaravánt kísérő fegyveresek 
nem tudtak komoly ellenállást kifejteni, aki csak tudott, gyalog, 
mindenét odahagyva menekült az erdőkön, bozótokon át a 
szörnyű mészárszék színhelyéről. Kifosztott koldusként érkeztek 
meg a török uralom alatt levő Karánsebesre és Temesvárra, hogy a 
,pogány töröktől" nyerjenek oltalmat a keresztény császár 
gyilkoló zsoldosai elől. 


Akik a szultán köntösébe kapaszkodnak... 


...Újra itt voltak hát török földön emigrációban, ahonnan 
elindultak! Bethlen először Temesváron állapodott meg, ahol a 
korabeli feljegyzések szerint régi ismerőse, Bektás pasa 
emberséggel fogadta őt és társait, hópénzt rendelt számukra, és 
bőségesen gondoskodott megélhetésükről. 

A menekültek Karánsebesre érkezésük után, augusztus 23-án 
levélben kérték a nagyvezért, hogy szabadítsa meg Erdélyt a 
császári elnyomástól. A szultánnak is írtak, hogy könyörüljön 
rajtuk, mert feleségeik és gyermekeik a városokba szorulva 
, Tettegnek a nagy rabságtól és veszedelemtől". Arra hivatkoztak, 
hadd lássa a világ, hogy akik ,a hatalmas szultán köntösébe 
kapaszkodnak", nem erőtlen, hanem a hozzá fordulókat megóvni 
tudó fejedelembe vetik bizalmukat. 

Bethlen kevés idő múltával — Temesvárról átköltözött 
Nándorfehérvárra, Lala Mohamed fővezér közelségébe, hogy 
eredményesebben sürgethesse a segélynyújtást a bujdosóknak. 
Vele ment a tekintélyesebbek közül Szilvássi Boldizsár, Kamuthi 
Farkas, Rédey Ferenc, Zalasdi Miklós, Makó Gergely, Kun István, 
Kun Gáspár, Béldi Ferenc, Daczó Pál, Nemes Balázs és mintegy 
hatszáz lovas. 

Nándorfehérváron a bujdosók között egyre jobban Bethlen 
személye került előtérbe, aki jó katonai és politikai képességei 


mellett azzal az előnnyel is rendelkezett, hogy hamar megtanult 
törökül, s így közvetlenül tudott érintkezni a török vezetőkkel. A 
fővezérnek elpanaszolta hazája nyomorúságos állapotát, amit az 
figyelmesen meg is hallgatott, és megígérte támogatását. Az 
ígéretnél, biztatásnál és Jó tanácsoknál egyebet azonban most sem 
kaptak. A török porta még nem látta elérkezettnek az időt a 
cselekvésre, de a bujdosókat sem akarta elkedvetleníteni, mert 
számított reájuk. 

A fővezér azt ajánlotta nekik, hogy ott helyben válasszanak 
maguknak fejedelmet. A választás hamarosan meg 1s történt, és 
Szilvássi kivételével egyhangúlag Bethlen Gáborra szavaztak. A 
fővezér erre fejedelmi jelvényül buzogányt, udvartartására pedig 
16000 tallért adott neki, a kíséretében levő nemeseket 
megajándékozta, a katonáknak egyhavi zsoldot fizetett előlegben. 

Báthori Zsigmond egykori szegény sorsú udvari apródja 
huszonnegyedik életévében Erdély fejedelmének nevezhette 
magát! Nem előkelő származása vagy nagy vagyona miatt esett rá 
a választás, hanem katonai és államférfiúi érdemetért, melyeket a 
Habsburg-ellenes küzdelemben szerzett magának. Ő azonban a 
választás után még nagyobb erényről tett tanúbizonyságot: 
megfontoltságról, a körülmények higgadt értékeléséről, főképpen 
pedig nagy önmegtartóztatásról. Felismerte ugyanis, hogy a 
Habsburg-ellenes harc ügyének akkor használ legtöbbet, ha 
félreáll, és olyan embernek engedi át a fejedelemséget, aki 
nagyobb hitellel bír nála a magyarországi közvélemény előtt, 
nagyobb tekintélye van, és nem illethető a , törökösség" vádjával, 
mint a bujdosók. Kiemelkedő politikai éleslátással Bocskai 
Istvánt, régi ismerősét és pártfogóját szemelte ki fejedelemnek és 
az új Habsburg-ellenes küzdelem vezérének. 

Nem kis lelkierő kellett ehhez a lemondáshoz egy huszonnégy 
éves fiatalember részéről! A fejedelmi szék varázsa nem 
maradhatott hatástalan a feltörekvő nemesifjú számára. Nagyon 
kevesen lettek volna olyanok, akik hasonló helyzetben meg nem 
kísérelték volna török segélyesapatokkal megszerezni Erdély 
trónját, hogy a fejedelemséggel járó hatalomhoz, gazdagsághoz és 
dicsőséghez hozzájussanak. Bár a korabeli források nem írnak 
erről, mégis nyilvánvaló, hogy a hányatott sorsú Bethlen fejében 
is felmerült ez a lehetőség, hiszen ő i5 a nemesi osztály tagja volt, 


s vágyott a vagyonra, gazdagságra, hatalomra, amelynek 
legmagasabb fokát az uralkodói szék nyújthatta. S a veszélytől 
sem igen félhetett, ami a fejedelemség megszerzésével jár, hiszen 
eddigi élete is szinte szüntelen harcban, életveszélyben telt el. 

Mi késztette mégis arra, hogy lemondjon a fejedelemségről és 
másnak ajánlja fel azt? 

Kétségkívül döntő szerepet játszott ebben az ilyen ifjú 
embereknél  meglehetősén ritka önmegtartóztatás, politikai 
éleslátás, higgadtság, bölcsesség. Emellett azonban világosan kell 
látni olyan érzelmi tényezőket is, hogy Bethlen, bár a nemesi 
uralkodó osztály tagja volt, ami sok tekintetben megszabta 
érzéseit, gondolatait, mégis felül tudott emelkedni egyéni vágyain, 
érdekein, mikor a nagy közösség, a haza sorsa így kívánta. Ebből 
adódóan, nyilván nem minden tépelődés, ingadozás és keserűség 
nélkül, túltette magát a fejedelemség csillogó varázsán, hogy 
egyéni lemondásával a haza ügyének szolgáljon... 

Bocskai személye ebben az időben nem örvendett nagy 
közszeretetnek az erdélyiek előtt. Mint Báthori Zsigmond 
nagybátyját és fő tanácsadóját, őt okolták — nem alaptalanul — a 
bekövetkezett tragikus eseményekért. Bethlen azonban meglátta, 
hogy Bocskai helyzete és magatartása nagyot változott az évek 
folyamán. 

A bihari főurat ért sérelmek sorozata azzal kezdődött, hogy 
amikor Habsburg-uralom alá került az ország, a császári biztosok 
beteges gyanakvásból leváltották őt a váradi kapitányságról és a 
hadsereg-főparancsnoki tisztségéről. A gyurgyevói győző a 
századforduló éveiben Bihar megyei birtokain tartózkodott, s 
onnan figyelte csendesen az események alakulását. A Habsburg- 
udvar bizalmatlan volt vele szemben, a török elleni politikája 
miatt haragvó erdélyi rendek viszont 1600-ban száműzték őt az 
országból. Ilyen felemás helyzetben élt, s Báthori Zsigmond 
utolsó hazatérésekor maga igazolására Prágába ment, ahol a 
szüntelenül gyanakvó császár , tisztes fogságra" vettette. A 
fogságból csak a következő évben szabadult, s a krónikás szavai 
szerint, , miután felismerte, hogy igen vékonyan vagyon ű az 
németnél, kezde gondolkodni maga és nemzete felől". 

Ilyen helyzetben érte őt a török és a bujdosók első 
próbálkozása, mely Bethlen sugalmazására arra irányult, hogy 


megnyerjék a Habsburg-ellenes harc vezérének. 

Bethlen javaslatára és felkérésére Lala Mohamed fővezér 1604. 
április elején levelet küldött Bocskainak. A hófehér török papírra 
szép magyar nyelven írt levélben hivatkozott arra, hogy Erdély 
milyen szép csendes békességben élt, amíg a fényes portától el 
nem szakadt, s most pedig milyen nagy romlások és veszedelmek 
következnek be. Kérte Bocskait, mutassa meg jóakaratát 
Erdélyhez és a bujdosókhoz, s küldjön értesítést szándéka felől. 

Bocskai felvette a tárgyalások fonalát, és ráállt a szövetségre. 

A bujdosók hamarosan megindultak Nándorfehérvárról, és a 
kísérő török csapatokkal együtt Temesvár mellett táborba szálltak. 
A császári csapatok azonban hírét véve a készülődésnek, 
megindultak Temesvár felé, s rajtaütöttek a bujdosók táborán. 

A császári katonák a Temesvárnál zsákmányolt holmik között 
magukkal vitték Bethlen június 23-án írt levelének fogalmazvány- 
példányát is, amelyből fény derült a bujdosók és Bocskai 
kapcsolatára. Ezt Belgiojoso főkapitány jó ürügynek találta, hogy 
leszámoljon Bocskaival, és nagy vagyonát részben maga, részben 
a császári kincstár számára megszerezze. 

Az események ezután már drámai gyorsasággal peregtek. 
Amint Bocskai értesült a főkapitány fenyegető szándékáról, 
elhatározta, hogy védekezni fog ellene. Katonaságával és 
háromezer szolgálatba fogadott hajdúval megindulva a császáriak 
ellen, megsemmisítő vereséget mért Álmosd és Diószeg között 
Belgiojoso főkapitány egyik legerősebb seregére. 

Innen Debrecenbe vonult, s levélben kérte a bujdosókat, hogy 
szorgalmazzák a török segítséget, főképpen a hadfogadáshoz 
szükséges pénzsegélyt. 

67 der Oratuc : j nap ötbt 


Bethlen Gábor 1620-ban készült arcképe 


A császári főkapitány nem merte megtámadni Bocskai táborát, 
és Szepesvárra menekült. Hatalmas serege útközben teljesen 
felbomlott. November közepére a Tiszántúl és  Felső- 
Magyarország nagy része Bocskai gyorsan növekvő csapatainak 
kezére került. 

Megérkezett Bocskaihoz a törökök követe, s pénzt adott a 
zsoldfizetés céljaira. Hiába bízta meg a császári hadvezetés az 
erdélyi tettei miatt hírhedtté vált Bastát a mozgalom elfojtásával! 
Mire eljött a következő év nyara, Bocskai katonái megtisztították 
Felső-és Alsó-Magyarország területét a császári csapatoktól, és 
behatoltak a Dunántúlra is. 

A bujdosók mozgalma szabadságharccá szélesedett. Egy részük 
Bocskai táborában Észak-Magyarországra vonult, másik részük 
pedig, élükön Bethlen Gáborral, a még császári uralom alatt 
szenvedő Erdélybe indult, hogy otthon segítsen előbbre vinni a 
szabadságharc ügyét. 


ÚJRA ERDÉLYBEN 


Eleinte az erdélyiek közül csak a temesvári táborból érkező 
bujdosók álltak Bocskai mellé, A fejedelemség népeinek zöme 
belefáradt az évek óta tartó véres küzdelembe, s már-már 
reménységét is elvesztette, hogy valaha meg lehet szüntetni a 
reájuk nehezedő Habsburg-igát. 

Az ország állapotát és hangulatát jól ismerő Bocskai nem 1s a 
császáriak által letarolt fejedelemség katonai erejére, hanem 
elsősorban a felső-magyarországi gazdasági és katonai erőkre 
támaszkodva, Erdélyen kívül akart döntő vereséget mérni a 
Habsburgokra. Az első hónapokban ezért csak arra törekedett, 
hogy az Erdélyben állomásozó, mintegy háromezer főnyi császári 
katonaságot elszigetelje nyugat felé, s a fejedelemség lakosságát a 
szabadságharc oldalára vonva, az ő segítségükkel számolja fel 
majd Itt a Habsburg-uralmat. 

Az első erdélyi hadisikerek a fejedelemség nyugati 
határvidékén születtek meg 1604 novemberében. 

Borosjenő, Lugos, Karánsebes, majd Lippa és Kővár ellenállás 
nélkül a szabadságharc oldalára állt. A következő év januárjában 
pedig az erős Szatmár várát foglalták el a fegyvert fogott 
jobbágyok, még az ellenség által is megcsodált bátor ostrommal. 

A korabeli krónikás azt írta harcukról: 

A magas, ferde falon kapaszkodtak felfelé, iszonyúképpen 
hágták azt csoportonként, és inkább mind azon mentenek fel 
derék ostromra." Olyan elszántsággal rohamoztak, , hogy az 
bennvaló, szállott várakban forgott főemberek, németek és 
vallonok azt mondották, életekben vakmerőbb népet, ki halálával 
úgy ne gondoljon, nem láttanak! Ha egyszersmind egy renden 
huszonötiglen valót lesodrottak is bennek, azon szempillantásban 
mindjárást annyi állott helyébe." 

Egy várbeli szemtanú elmondása szerint két rohamozó 
jobbágynak úgynevezett , tüzes kalácsot" vetettek a nyakába, de 
azok úgy törtek tovább előre, mintha semmi sem lenne rajtuk. 
,, Végre elégtenek, és halva estek le nagy későre." 


A kivívott diadalok és Bocskai felszólításának hatására 
megmozdult Erdély népe. Februárban előbb a székelyek, majd a 
nemesség fejedelmüknek kiáltották ki Bocskait, s fegyvert fogtak 
a szabadságharc ügye mellett. Csak a szászok maradtak meg 
továbbra is a Habsburgok oldalán, mert úgy látták, hogy a 
hatalmas császár katonái úgyis leverik majd a mozgalmat, s nem 
akarták magukat újabb megtorlásoknak kitenni. Az elkövetkező 
hónapok harcai a szászok által szervezett ellenállás felszámolására 
és a még császári kézben levő várak megszerzésére irányultak. 

Ezekben a harcokban részt vett a temesvári táborból 
Bocskaihoz siető Bethlen Gábor is. 


Két régi ismerős 


Március volt... A jég még alighogy megmozdult a folyókon, és 
többnyire vastag hótakaró borította az utakat is. A sárga 
írópapírok fölé görnyedő deákok anno 1605-öt írtak percegő 
lúdtollaikkal. 

Az öreg Rákóczi Zsigmond szerencsi várkastélya ugyancsak 
nagy tekintélyű és mozgalmas hellyé vált ezekben a hetekben. 
Lovas- és gyalogoscsapatokat szállásoltak el a környező 
falvakban; voltak ott marcona hajdúvitézek, fegyvert fogott 
jobbágyok, főúri bandériumok kevély katonái, sima posztóruhás 
városi zsoldosok, no meg a nagyon bizalmatlanul szemlélt bő 
bugyogós, turbános, bőrruhás török-tatár segélycsapatok. 

A kastélyból kevés szünettel hírvivők vágtattak szét a szélrózsa 
minden irányába, s ugyancsak sokan igyekeztek szorgalmatosan 
befelé is a kapun. Olykor lóra szállt csapatok indultak többnyire 
napnyugat felé, egy-egy kapitány vagy a kisebbek egy-egy 
hadnagy vezetésével. 

Néha egy-egy díszes üveges hintó érkezett, mögötte fegyveres 
lovas kísérőkkel, s középkorú vagy már öreg tanácsurak, 
vármegyei tisztségviselők, nagy hatalmú hadibiztosok vagy csak 
egyszerűen a környékről érkező nemesurak szálltak ki, s indultak 
be a kastélyba. 

Mintha csak Szerencs lett volna az ország fővárosa, a Rákóczi- 
kastély pedig a királyi vár! Hát ha nem is egészen így, de egy 
kicsit mégis így volt, mert itt ütötte fel főhadiszállását Bocskai 


István, a szabadságharc vezére, Erdély fejedelme. Hozzá jöttek 
jelentésekkel a hírvivők, a tanácsosok, élelmezési és 
fizetőmesterek, a városok és vármegyék követei, új hadak 
toborzására megbízatást és engedélyt kérő elhíresedett vitézek, no 
meg természetesen a kérelmezők, akiknek sora sohasem fogy el, 
amíg csak hivatal és hatalom lesz a világon. S innen indultak 
parancsára a csapatok a Szepességbe, Alsó-Magyarországra és 
természetesen Erdélybe is, mert a szabadságharc vezére azon 
fáradozott, hogy ,az németöt teljességgel kigyomlálja az 
országból, és az németöknek országában rajtunk tött bosszúknak 
hasonló mértékét vegyék". 

Már lebukóban volt a nap, amikor egy szemmel láthatóan 
fáradt lovascsapat kanyarodott a szerencsi vár elé. A kapuőr 
érdeklődésére röviden jött a válasz: 

— Bethlen Gábor és kísérete. Fontos küldetésből! 

— Urunk őnagysága már nagyon várja főkapitány uram 
jövetelét. Több ízben izentetett, hogy rögvest vezessük főkapitány 
uramat színe elébe, mihelyest megérkezik — szíveskedett a 
kapuőr, és serényen szabaddá tette a bejárást. 

Bethlen lepattant lováról, s kíséretét eligazítva, sebes léptekkel 
igyekezett felfelé a garádicson. A fogadó- és tanácsteremnek 
használt nagy szoba előterében többen várakoztak. Ki ismerős 
intéssel, ki idegenül tekintve fogadta a belépő Bethlen Gábort. 
Voltak olyanok is, akik finnyáskodva félrehúzódtak a törökkel 
cimboráló fiatal férfi mellől. 

Bethlen gúnyosan nézett ezekre, már-már mondani akart 
valami csípőset, aztán legyintve egyet, a fogadóterem ajtaja felé 
fordult. Ezen akkor lépett ki éppen a fekete ruhás szekretárius, 
Bocskai titkára. 

— Lám, Bethlen főkapitány uram! — ragyogott fel a 
szekretárius arca. — Ugyancsak nem sok főembert jelenthetnék 
be kedvesebben urunk őnagyságának kegyelmednél! Rögvest 
végez benn Rédey főkapitány uram alsó-magyarországi küldötte, 
s utána Bethlen uramon a sor. 

Többen méltatlankodva felhorkantak a régebben várakozók 
közül, de hát nem volt mit tenni, ha a nagy hatalmú Bocskai így 
rendelkezett. 

S valóban, alig röppent el egy kis idő, a kilépő és elsiető lovas 


hadnagy mögött megjelent a szekretárius, s ünnepélyes hangon 
bejelentette: 

— Urunk őnagysága elvárja iktári Bethlen Gábor főkapitány 
uramat! 

Bethlen a  csodálkozók és  irigykedők tekintetének 
kereszttüzében lépett a fogadóterembe. Érkezésére egy köpcös, 
fáradt tekintetű, jó ötvenesnek látszó ember állt fel, és jött elébe. 
A haza és az üldözött protestantizmus szabadságának 
helyreállításáért fegyvert fogott vitézlő rendek vezére, Bocskai 
István. 

— Isten hozta kegyelmedet messze földről, Bethlen uram! - 
szólt méltósággal. — Örömmel hallottuk kegyelmed serénységét, 
amelyet a portán és a vezérnél szegény, megnyomorodott hazánk 
ügyében kifejtett. 

— Azt tettem, nagyságod, mivel köteles vagyok édes 
hazámnak és nemzetemnek — hajtott fejet szerényen, kissé 
törökös módon Bethlen, majd felegyenesedve kesernyésen tette 
hozzá:  — Köszönetet ugyan nem várok  hazámfia 
nemesuraiméktól csekély fáradságomért, de azt nehezemre esik 
elviselnem, hogy sokan úgy néznek rám, mintha magam is 
valamely török csausz volnék. Pedig a nagy Isten látója, mily 
keserves nékem a pogány közt forgolódnom, nekik színeskednem. 
Őseim nékem is a pogány ellen küzdöttek éltükben, s nagyságod 
jól tudja, magam is ifjú erővel a pogány ellen forgódtam szegény 
Zsigmond fejedelem udvarában. Csak Basta  hadának 
kibeszélhetetlen borzalmai kényszerítettek, velem levő más jó 
magyar nemesurakkal együtt, hogy a pogány pártfogását keressük. 

— Jól tudjuk mi mindezeket Bethlen uram, s ösmerjük 
kegyelmed igaz magyarságát — nyugtatgatta Bocskai a 
nekikeseredett ifjút. — Egyaránt nehéz mindünknek a pogánnyali 
kézfogás! De hát magunk a sok ínség és csapás miatt 
elfogyatkozván, elégtelenek vagyunk idegen nemzet rabságából 
magunkat megszabadítani. Akartuk vagy nem, most is a törököt 
kellett segítségül hívnunk, ha életünket és hazánkat meg akarjuk 
tartani. Akik pedig mindezeket nem látják, s nem képesek eszükbe 
bévenni, ostobák, kiknek szavával, tekintetével nem kell sokat 
törődni! Mondja el hát kegyelmed sorjában, miket sikerült 
végeznie szegény hazánk ügyében. 


— Nagyságod kívánságai úgy a portán Ahmed szultánál, mint 
a nagy hatalmú vezérnél, Lala Mohamed őnagyságánál kedvező 
fogadtatásra találtak. A prófétára ígérik magukat sok tízezer 
katona adására, s aranyakat is ígérnek, egyelőre hatvanezeret, a 
katonák fizetségére. Ígérik azt is, hogy mely várat nagyságod 
katonái megvesznek, ők nem kívánják azokat, s elengedik Erdély 
szokásos évi adójának fizetését is. Azt kérik csak, hogy 
nagyságod hírük nélkül ne békéljék a némettel, a kötött frigyet fel 
ne bontsa, s a nemes magyar nemzet atyafiságos barátsággal 
legyék irányukban! 

, Atyafiságos barátság a pogánnyal, a természetes ellenséggel" 
— villant át Bocskai agyán keserűen a gondolat, majd nagyot 
sóhajtott, hiszen egyelőre nincs mit tenni! 

— Örömmel hallottuk ezen szép ígéreteket, Bethlen uram, de 
szeretnők kegyelmed vélekedését hallani: vajh csakugyan 
megtartják-é mindezeket? 

— Nagyságod Jól tudhatja, hogy a pogány nem szótartó. Ha a 
szent Koránra esküszik i15 nekünk, keresztényeknek, hite szerint 
nem köteles azt megtartani. Most mégis úgy látom, megroppant 
állapotukban ugyancsak akarják a frigyet a magyar nemzettel a 
német ellen. Így hát vélekedésem szerint nagyobb részét 
ígéretüknek meg is tartják. Úgy vélem, nagyságod éles kardjának 
sikerei szabják meg, hogy menynyit adjanak meg ígéretükből. 

— Alkalmasint úgy lehet, ahogy Bethlen uram mondá — 
tűnődött hangosan Bocskai. — Akkor hát várjuk szerencsénket az 
idő múlásától. Katonáim megtapasztalták már a némettel való 
hadakozást, s mind több diadalt aratnak felettük, hiszen emberek 
csak ők is. Ügyes forgódását a pogány között Bethlen uramnak 
nem feledjük el, s mindazokat a szolgálatait, vérehullását sem, 
miket megnyomorodott hazánkért és üldözött hitünkért tett. Méltó 
jutalmazása nem fog soká késlekedni! 

— Megengedje nagyságod, megköszönöm hozzám való 
jóságát, de egyszer hallottam a magyar végvári katonák büszke 
mondását: , Hazánk oltalmáért lakjuk az véghelyt s magunk 
becsületiért, fizetés nékünk nem jár!" Én sem adományért vagy 
más jutalomért fáradozom, akárcsak e szegény katonák. 

— Tudjuk jól, Bethlen uram, ösmerjük kegyelmedet még 
kicsiny korától. S ösmerve kegyelmed képességeit, nagyon nehéz, 


sok tapintatot kívánó feladatot kívánunk kegyelmedre bízni. Ez 
pedig lenne az erdélyi nyugati végvárvidék még német kézen levő 
várainak megszerzése és ezen vidék védelme, nemcsak a német, 
hanem a környülfekvő török várak pasáitól is. Mert tudja 
kegyelmed, megtanultam eddigi életemben az óvatosság 
szükségét. Neveztek ezért már rókának is, mint nemrégen Basta 
uram, de én azt csak dicséretnek veszem. 

Itt egy kicsit elmosolyodott, majd közvetlenre fordítva a 
hangot, így folytatta: 

— Emlékezzél, öcsém, kicsiny korodban, még Zsigmond 
fejedelem udvarában ígérted nekem, hogy  Visszaszolgálod 
segítésemet. Hát most megtetted. S tudom azt is, hogy 
türelmetlenül vár már szerelmetes mátkád, Károlyi Zsuzsanna, 
hogy megtartsátok a menyegzőt. Kérd még kis türelemre a mi 
nevünkben, s mondd meg, ha elcsitul a hadakozás zaja Erdélyben, 
mi tartunk tinéktek olyan menyegzőt, mit megérdemeltek. S most 
menj, öcsém, s járj szerencsével... 

A keménykötésű, sokat próbált fiatal katona elkomoruló arccal 
hallgatta Bocskai szavait. Tűnődve állt egy darabig, majd nehéz 
sóhaj szakadt ki a melléből: 

— Megvallom őszintén nagyságodnak, ugyancsak nehezemre 
esik nékem most ezen megbízatás véghezvitele. Hosszú ideje nem 
láthattam tavaly, török földre bujdosásomkor jegyben hagyott 
mátkámat! Levelet is csak néha tudtunk titkon váltani azóta. Ő 
hűséggel várt reám a nagy bizonytalanság idején is, mielőtt 
nagyságod e mostani harcra felkötötte a kardot, és megszólaltatta 
a harangot. S utána sem tudtam hozzá sietni portabeli küldetésem 
miatt. Amint most nagyságodhoz jöttem, gondolván, hogy immár 
csekély nyugovásom lészen, már értesítettem jövendő sógor 
uramat, hogy április havának 24. napján szeretnők megtartani 
menyegzőnket szerelmetes mátkámmal, ahogyan már levélben 
meg is állapodtunk róla. Mit gondolnak vajon, ha most 
megmásítom szándékomat? 

— Bizonyost — megértik majd az országos ügyek 
előbbrevalóságát — szólt sábeszélően, de kis értetlen 
türelmetlenkedéssel is hangjában Bocskai. Idős, özvegyült ember 
volt, kitől messze szállt már az If jonti sóvárgó szerelem. 

— Úgy legyen nagyságod akarata szerint — döntött Bethlen. 


— A kapott küldetésben igyekszem becsülettel eljárni! Talán 
mátkám elvárja még a hátralevő kis időt, sógor uram pedig 
megvigasztalódik . majd nagyságod megígért személyes 
eljövetelétől. Virradat után útnak is indulok Erdélybe, nagyságod 
parancsolata szerint. 


Házasság fegyverzaj között 


Bethlen Gábor április elején értesítette levélben eljövendő 
sógorát, hogy Bocskai , bizonyos dolgainak véghezvitelére 
sietséggel" Erdélybe küldte, amelyben oly gyorsan kell eljárnia, 
hogy még mátkáját sem érkezett meglátogatni. 

Bethlen végigvizsgálta Jenő, Lugos, Karánsebes és Lippa várak 
katonaságát, s kemény ellenállásra buzdította a várkapitányokat 
mind a császári, mind pedig az esetleges török támadási 
szándékokkal szemben. Buzdította a katonákat, s türelemre intette 
őket, amikor azok fizetetlenségük miatt panaszkodtak. Kérte, 
tekintsék a haza megnyomorodott állapotát, és ígérte, amint mód 
lesz rá, a fejedelem megfizeti elmaradt zsoldjukat. 

Eljárva küldetésében, sietett vissza, hogy részt vegyen a 
megnyíló szerencsi országgyűlésen. Mint a Habsburg-ellenes 
fegyveres harc régi katonájának s a szabadságharc kirobbanásában 
kezdeményező politikusnak, komoly tekintélye volt az 
országgyűlésen megjelent rendek között. Ő terjesztette be a 
javaslatot Bocskai magyarországi fejedelemmé választására, amit 
a rendek egyhangúan el is fogadtak. 

A szerencsi országgyűlés után ismét Erdélybe ment, ahol a 
fejedelemség biztonsága szempontjából fontos Déva várának 
elfoglalását bízta rá Bocskai. A kapott új feladat, valamint 
közbejött két hétig tartó súlyos betegsége megakadályozta abban, 
hogy esküvője kitűzött napján ott lehessen. Távolmaradása miatt 
haragvó sógorjelöltjének megírta: 

, Ha ezek után nem akar lakodalmat tartani, nem gondolok én 
avval semmire, enyém az én mátkám mind menyegzővel, mind a 
nélkül!" 

Még néhány hónapi kemény harc, és Erdély felszabadult a 
Habsburg-uralom alól. A nemesi történetíró szavai szerint: , A nép 
annyi bujdoklás, kiállott éhség után ismét barázdáiba tért; nem 


lévén barma, maga vonta ekéit, sírva szántottak, de legalább 
biztosak valának, hogy magok aratják le." 


...Még nem ült el teljesen a harci zaj Erdélyben, amikor 
augusztus utolsó napjaiban egy országos szempontból nem nagy 
jelentőségű, de a fiatal Bethlen életében annál emlékezetesebb 
esemény zajlott le Kolozsvárott. Ekkor került sor ugyanis az oly 
régen várt és az országos ügyek miatt többször elhalasztott 
esküvőjére régen jegyben járó mátkájával, a félárva Károlyi 
Zsuzsannával. S ami még csak emelte az örömet: násznagya — 
ígéretéhez híven — Bocskai István volt, Magyarország és Erdély 
nagyságos fejedelme. 

Nagy tömeg verődött össze azon a verőfényes nyári délelőttön 
a kolozsvári református templom előtt, amikor harangzúgás 
közepette megérkezett a násznép. A fejedelem kék ruhás 
gyalogtestőreinek sorfala között vonultak be a templomba a 
Bocskait kísérő nagyhírű nemesurak és katonák, a városban időző 
asszonyok és leányok, fejedelmi apródok. A kálvinista szokás 
szerinti egyszerű szertartás nem tartott hosszú ideig, mégis a 
fiataloknak mindvégig megmaradt emlékezetében, amikor a 
fekete ruhás református prédikátor kérdésére kimondták az igent. 

S amíg a lelkész ünnepélyes szavakkal intette az ifjú párt a 
házasság megbecsülésére, a fiatal Bethlen lelki szemei előtt 
végigvonult a küzdelmes múlt, ami eltelt addig, amíg ide juthatott. 
S a mellette álló vékony arcú, törékeny termetű Károlyi 
Zsuzsanna 15 az elmúlt évek számtalan aggódására, titkon elsírt 
könnyeire gondolt, amit messze idegenben bujdosó mátkájáért 
ejtett. S felötlött eszében az a sok beszéd, amivel rokonai 
próbálták lebeszélni róla, hogy sorsát ilyen hányatott életű 
bujdosóéhoz kösse. Most nem kis elégtétel volt számára, hogy az 
ország első embere, a nagyságos fejedelem, bokros elfoglaltságai, 
országos gondjai közepette is időt szakított arra, hogy 
násznagyként megjelenjék az esküvőn. 

Az egyházi szertartások után a városháza szépen feldíszített 
nagytermébe vonult az ifjú pár s a fejedelmi násznép. A sürgő 
szolgahad egymás után hordta a lakodalmi asztalokra a dúsan 
megrakott tálakat, meg a boros kupákból is serényen töltögették a 


díszes poharakat. A jókedv, vidámság egyre magasabbra hágott, 
amikor a zajban egyszerre csak felhangzott: 

Urak, csendesség legyen, fejedelem urunk őnagysága kíván 
szólani! 

A díszasztal főhelyéről felemelkedett Bocskai István, és meleg 
szavakkal kívánt boldogságot az ifjú párnak. Háta mögött ott állt 
fekete ruhában kancellárja, Káthay Mihály, s a fejedelem nagy 
tetszésnyilvánítással fogadott köszöntője után a kezében tartott 
papírtekercsről felolvasta a legújabb adománylevelet, amit régi 
híve számára állíttatott ki Bocskai. 

Az adománylevél felsorolta Bethlen érdemeit, melyeket a haza 
szolgálatában szerzett a legnehezebb időkben, csatatereken 
harcolva s portai követségekben forgolódva. A fejedelem 
fáradozásai jutalmaképpen a hunyadvári uradalmat és Hunyad 
vármegye örökös főispánságát adományozta. 

Bethlen a megindultságtól fojtott hangon köszönte meg a 
fejedelmi kegyet, s ünnepélyes fogadalmat tett, hogy élete további 
részében 1s a haza és az üldözött protestáns vallás védelmében fog 
munkálkodni. 

Szavait Zajos helyeslés és éljenzés követte, majd kezdetét vette 
a táncvigalom. Az első táncot a menyasszonnyal a fejedelem járta 
el komoly, öreg emberhez illő méltósággal. S amíg rokonát, a 
piruló-sápadó Károlyi Zsuzsannát nézte, gondolatában talán 
felötlött az a tíz év előtti másik lakodalom, amikor ugyancsak 
násznagyként járta az első táncot a napnyugatból hozott Habsburg 
főhercegnővel, a szomorú véget ért Mária Krisztiernával, 
unokaöccsének, — Báthori — Zsigmond volt fejedelemnek 
menyasszonyával. Azok mindketten szomorú véget értek, pedig 
mily reményteljes jövőt ígért az a házasság! Vajh mit hoz a jövő 
ennek az ifjú párnak is? 

A zene ütemére lassú méltósággal lépegető fejedelem nem 
sejthette, hogy ez a törékeny félárva rokonlány másfél évtized 
múlva nemcsak mint Erdély fejedelemasszonya, hanem mint 
Magyarország királynéja írja majd nevét az oklevelekre. . . 


Alig ért véget az esküvő, alig vette át új birtokát, máris mennie 
kellett hazulról a Magyarországra visszatérő fejedelem után. 


Felesége október 23-án Vajdahunyadról írt levelében közölte 
bátyjával, Károlyi Mihállyal: 

, Minthogy mostan uramnak őkegyeimének urunk őfelsége után 
ki kelletik menni, őkegyelmét kérém, hogy ne szánja érettem az 
munkát, hanem Kegyelmedhez térjen." A továbbiakban kérte 
testvérét, hogy a még otthon maradt , arany-ezüst marháit" és 
ruháit adja át Bethlennek, , ne kellessék Kegyelmedet ennek utána 
érette búsítanom oda való küldözésemmel, és hogy a Kegyelmed 
énhozzám való jóakaratjáért urammal őkegyelmével ennek utána 
minden időben szolgálhassunk mi 15 Kegyelmednek". 

A Károlyiak vonakodtak a kért dolgokat kiadni, mert 
Bethlennek még több levélben kellett őket evégett sürgetnie. 

A férjhez ment leánnyal adott hozomány jelentősége pedig 
óriási nagy volt ebben a korban. A legszegényebbtől a 
leggazdagabbig minden szülő vagy gyám íratlan, de mindenki 
által betartott törvény szerint köteles volt hozományt, vagy 
ahogyan akkor mondták, , móringot" adni a leánnyal anyagi 
tehetsége szerint. A hozomány nagysága arányban állt a 
menyasszony családjának társadalmi rangjával, és nagy 
szégyennek számított, ha egy leánnyal nem adták a rangjához illő 
hozományt. A Károlyiak szokatlan viselkedése méltán váltott ki 
megütközést az ismerősök körében, úgyannyira hogy végül a 
fejedelem kancellárja írt szemrehányó levelet Károlyi Mihálynak. 
Ennek meg is lett a foganatja, s 1606 második felében végre 
megküldte Bethlennének az őt illető hozományt. 

Ebben az esztendőben Bethlen a kassai fejedelmi udvar és 
vajdahunyadi otthona között osztotta meg idejét. 

A szabadságharcot befejező bécsi békekötés után többnyire a 
fejedelem környezetében, Kassán tartózkodott. Mint a 
Habsburgok következetes ellensége, teljes szívvel-lélekkel 
támogatta azokat a felső-magyarországi és erdélyi nemeseket, 
valamint hajdúkapitányokat, akik tovább akarták fejleszteni a 
bécsi béke vívmányait a Habsburgoktól való teljes elszakadásig. 


A szabadságharc diadalmas vezére azonban nem sokáig 
élvezhette a kiharcolt győzelmet, mely biztosította a 
Habsburgoktól független, a  felső-magyarországi területtel 


megnagyobbodott s a letelepített .  hajdúkkal katonailag 
megerősödött — erdélyi fejedelemséget. Kassai udvarában 
hónapokon át viaskodott a rátörő betegséggel, amit a kortársak 
szerint kancellárjának, Káthay Mihálynak mérgezése idézett elő. 
Nehéz napjaiban is nemzete sorsán és jövőjén tépelődött, és 
politikai végrendeletében meghagyta: 

,, Valameddig pedig a magyar korona ott fenn, nálunknál 
erősebb nemzetségnél, a németnél lészen, és a magyar királyság 15 
a németeken forog, mindenkor szükséges és hasznos egy magyar 
fejedelmet Erdélyben fenntartani, mert nékik is oltalmokra, 
javokra lészen." 

Nem sokkal a végrendelet elkészítése után, 1606. december 29- 
én, hajnali öt órakor, néhány nappal ötvenedik életévének 
betöltése előtt, hosszas szenvedés után, , Magyarországnak örök 
siralmára" — meghalt Bocskai István. Utolsó akaratának 
végrehajtásán a , testamentumos urak" munkálkodtak, akik 
bekísérték a fejedelem holttestét Erdélybe, és Gyulafehérváron 
helyezték örök nyugovóra. S a korabeli krónikás feltette a 
nemzetet foglalkoztató nagy kérdést: 


Hadat szállítani, 
törökkel alkudni, 
némettel traktálni, 
erős frigyet kötni, 
népet gubernálni, 
megtelepíteni, 
megválik hordozni 
ki lesz jobb viselni? 


Bocskai haláláig az általa kinevezett kormányzó, az öreg, 
beteges Rákóczi Zsigmond intézte Erdély ügyeit. A fejedelem 
végrendeletében magyarországi csapatainak főgenerálisát, a 
dúsgazdag s a németet keményen gyűlölő Homonnai Drugeth 
Bálintot ajánlotta utódjául. A választás a február elejére 
Kolozsvárra hirdetett országgyűlésre hárult. 

Ide sietett a temetés után Kassáról Bethlen Gábor is. 


Ki legyen Erdély fejedelme? 


Az országgyűlés Bocskai végrendelete ellenére nem Homonnatt, 
hanem annak apósát, az eddigi kormányzót, Rákóczi Zsigmondot 
választotta Erdély fejedelmévé. A felső-magyarországi megyéket 
Kassával együtt a bécsi béke végzései szerint visszaadták a 
Habsburg uralkodónak. 

Bethlen Gábor ellenezte Rákóczi Zsigmond fejedelemmé 
választását, mert benne nem a függetlenségi politikának 
folytatóját látta. Azonban az országgyűlésen megjelentek közül 
kevesedmagával volt ezen az állásponton, s így alulmaradt a 
küzdelemben. Ő a hatalmas Báthori-család utolsó férfitagjának, a 
dúsgazdag, fiatal Báthori Gábornak jelölését támogatta, akit 
hajlandónak és elég erősnek látott a következetes Habsburg- 
ellenes harcra. Már az országgyűlésen hozzákezdett, hogy 
megnyerje az embereket Báthori fejedelemsége érdekében, majd 
innen a székelyekhez indult, hogy azokat is pártjára vonja. 

Alig érkezett azonban Tordára, beérték és elfogták az új 
fejedelem utána küldött katonái. Visszavitték Kolozsvárra, és 
fogságra vetették. Rákóczi Zsigmond mint , felségsértőt" 
hamarosan az országgyűlés ítélőszéke elé állította, de barátai 
közbevetették magukat érdekében, s így csak a Bocskaitól kapott 
birtokainak elvesztésére ítélték. 

Kiszabadulása után, 1607 nyarán Báthori Gáborhoz ment 
Ecsedre, aki Aranyosmedgyes adományozásával kárpótolta őt 
elkobzott vajdahunyadi birtokáért. A tapasztaltabb Bethlen 
tanácsaihoz igazodva, Báthori megindította a küzdelmet a 
fejedelmi trón megszerzéséért. Bizalmi emberét, Imreffi Jánost, 
aki Bocskai fejedelemsége alatt a hadak , főfizetőmestere", 
később pedig Báthori főtanácsosa lett, Rákóczi Zsigmondhoz 
küldte. 

A ravasz Imreffi azzal ijesztette a magyarországi birtokaira 
féltékenyen őrködő öreg embert, hogy mint Erdély fejedelme, a 
császárral előbb-utóbb ellentétbe kerül, és Rudolf megragadja 
majd az első alkalmat, hogy birtokait elkobozza. Ügyesen 
forgolódva, nagy tekintélyű tanácsadóit is oda hangolta, hogy 
azok szintén a lemondást tanácsolták a tétovázó fejedelemnek. 

Rákóczi megijedt, de egyelőre még várt a fejedelemség 
átengedésével. Ekkor Bethlenék a hajdúság megnyerésével és 
csatasorba állításával kívánták siettetni a döntést. 


A hajdúk ebben az időben Bocskai letelepítő szabadságlevele 
ellenére nagyon bizonytalan helyzetben voltak, mert sem a bécsi 
udvar, sem a magyar földbirtokosok nagy része nem akarta 
elismerni szerzett jogaikat, sőt azok megsemmisítésén fáradoztak. 
Ezért a hajdúság csak olyan erdélyi fejedelem uralkodása alatt 
érezhette biztonságban vérrel szerzett katonaszabadságát, aki 
önálló politikát folytat a Habsburgokkal szemben, s ebben a 
hajdúkra i5 támaszkodik. Előbb Homonnai Drugeth Bálintot 
akarták mindenáron fejedelemmé tenni, majd Bethlen által 
megnyerve, Báthori választása mellett álltak ki. 

A mintegy 20 000 főnyi fegyveres hajdúság döntő katonai erőt 
biztosított a fiatal ecsedi főúrnak. .Ezek után az öreg Rákóczi 
Zsigmond reménytelennek látta helyzetét a fejedelmi trónon. Már 
csak a fejedelemség átengedésének méltó árát szerette volna 
megkapni, s amikor Báthori neki adta Szádvárt és Sáros várát, 
lemondott Erdély trónjáról. 


A fejedelem főtanácsosa 


Az ünnepélyes leköszönés 1608. március 5-én a kolozsvári piaci 
nagytemplomban történt meg. Másnap az ideérkező Bethlen 
felolvasta az összegyűltek előtt Báthori Gábor levelét, amelyben 
azt kérte, hogy ősei érdemeiért a választásnál legyenek reá 
tekintettel. Rákóczi Zsigmond elhagyta az országot, s a rendek 
március 7-én Báthori Gábort Erdély fejedelmévé választották. Az 
országgyűlés fényes követséget indított hozzá Ecsedre, s erre a 
meghívásra vonult be Erdélybe, hogy a felkínált fejedelemséget 
átvegye. Március 30-án Kolozsvár előtt állott a díszes, csillogó 
menet, s ott a fejedelemség megszerzésében döntő szerepet vivő 
Bethlen Gábor üdvözölte a megválasztott új uralkodót. 

A beiktatási ünnepségek után az ifjú fejedelem Brassóba ment, 
ahol a szomszédos román uralkodókkal akarta rendezni viszonyát. 
Útjára elkísérte Bethlen is, de Brassóban elvált tőle, és 
Konstantinápolyba indult, hogy meghozza a fejedelmi jelvényeket 
és a választást elismerő athnamét Báthori részére. 

Az erdélyi rendeknek ugyanis még a , nagy" Szulejmán szultán 
szabad fejedelemválasztást biztosított, de a választást meg kellett 
erősíteni a szultánnak is. Ez inkább formai dolog volt, mert a 


szultánok általában jóváhagytak minden fejedelemválasztást 
Erdélyben, mégis a megválasztott erdélyi fejedelem csak akkor 
érezhette biztonságban magát a trónon, ha a szultáni jóváhagyás 
megérkezett. . Erre különben fokozottan szükség volt a 
Habsburgok Erdély elfoglalására irányuló szándékai miatt is, 
amivel szemben a fejedelem számára komoly biztosítást jelentett 
a török porta jóváhagyása és támogatása. 

Bethlen sikerrel járt küldetésében, s november végén érkezett 
vissza Kolozsvárra. A szultán még a szokásos évi adót is 
elengedte három esztendőre. 

A fejedelem gazdag birtokadományokkal és tisztségekkel 
kívánta jutalmazni Bethlent fáradozásaiért. Előbb az elkobzott 
Hunyad vármegyei birtokait adta vissza, majd neki adományozta 
Déva várát a hozzá tartozó földbirtokkal. 

A vagyoni gyarapodással párhuzamosan emelkedett a 
tisztségek és méltóságok terén is, s családi életében is nagy 
örömet hozott két gyermekének születése. Ekkor már a fejedelem 
tanácsosa, az udvari katonaság, valamint Csikgyergyó és Kászon 
főkapitánya, — hunyadi főispán volt, az ország egyik 
legtekintélyesebb főura. 

Báthori Gábor uralkodása azonban egészen másképp alakult, 
mint ahogyan azt Bethlen gondolta. A fiatal uralkodó, mint 
hamarosan kiderült, korántsem a higgadt, megfontolt Báthori 
István, hanem inkább nagybátyja, Báthori Zsigmond kapkodó, 
szeszélyes gondolkodását kezdte követni. Mindezt még csak 
súlyosbította erkölcsi zabolátlansága, alattvalói családi életének 
felforgatása, amivel szintén maga ellen ingerelte a közvéleményt. 

Mindjárt uralkodása elején ellenséges viszonyba került Radul 
havasalföldi fejedelemmel, s az országon belül is nagyon 
elmérgesítette viszonyát a szászokkal. Majd a lengyel trón 
megszerzésére fordította figyelmét, de az ahhoz vezető utat 
Havasalföld meghódításán keresztül látta, s 1611-ben sereg élén 
vonult Radul ellen. Támadásával magára vonta a török porta 
haragját, s önkényes lépését nem is koronázta siker. A kudarccal 
végződő hadjárat után a porta megelégelte zavaros és veszélyes 
kül- és belpolitikáját, s a díván ülésén elhatározták uralmának 
megdöntését. Ekkor ő a török ellen a Habsburgoknál keresett 
támogatást, ez a szövetség azonban nem mentette meg trónját, sőt 


vesztét okozta. 

Bethlen az első időkben szilárdan támogatta az ifjú fejedelmet, 
mert benne meggondolatlansága és zabolátlansága mellett is az 
erős központi hatalom megteremtőjét látta. Noha gondolkodásuk, 
erkölcsük különbözött, Bethlen mindezek ellenére szerette és 
becsülte az éles eszű, nemegyszer zseniális gondolkozású ifjút, 
aki hibái ellenére 15 megnyerő egyéniség volt. 

Hamarosan azonban egyre élesebb ellentétek merültek föl 
Bethlen és a fejedelem között. . . 


Az utak elválnak 


A fejedelem politikájában egymást követő zűrzavaros lépések 
lassan éket vertek Bethlen és Báthori közé. Az elhidegülést csak 
fokozta a fejedelem egyre betegesebbé váló gyanakvása, ami 
Bethlenre is kiterjedt. Söt Báthori benne kezdte látni 
legveszélyesebb ellenfelét az országon belül! Az a gyanú támadt 
benne, hogy Bethlen életére és trónjára tör. 

A gyanút csak növelte egy véletlen esemény, ami Bethlen 
kolozsvári szállásán történt. 

A fejedelem nála ebédelt, s amikor távozni készült, a 
lépcsőházban az omladozó falból egy kő Báthori lába elé zuhant. 
Vérfagyasztó csend követte ezt, mindketten elsápadva álltak ott 
néhány pillanatig, majd a fejedelem erőitetten felnevetve azt 
mondta: 

— Ez rosszul volt kicsinálva, Bethlen uram! — s fenyegető 
arckifejezéssel eltávozott a házból. 

Bethlen fegyveres kísérőit mozgósítva várta a fejedelem 
testőreinek támadását, de az még egyelőre nem következett be. 

Báthori ettől kezdve kémeivel állandóan szemmel tartotta 
Bethlen lépéseit, ami természetesen az ő figyelmét sem kerülte el. 
Egyre bizonytalanabbnak érezte nemcsak helyzetét, de életét is a 
szeszélyes fejedelem mellett. 

Kevés idővél a kolozsvári eset után Báthori barátságot 
színlelve Gyulafehérvárra hívta őt, ahol megvendégelte, majd 
ebéd után nem titkolt célzattal vérszínű borral kínálta. Bethlen 
ekkor olyan megjegyzést tett, mintha sejtené a fejedelem véres 
példázatát, mire az ittas, felbőszült Báthori dühöngve kardjához 


kapott, hogy vendégét ott a helyszínen levágja. Veszélyes 
pillanat. . . 

De a jelenlevő Kapy András és Rédey Pál lefogták a dühöngőt, 
s így Bethlen elmenekülhetett Dévára. Megmentőit a fejedelem 
fogságba vettette. 

Báthori ezután sem tett le arról a szándékáról, hogy Bethlent 
megölesse. — Elhatározta, . hogy — kibékülés ürügyén újra 
Gyulafehérvárra hívatja, és ott végeztet vele. Bethlen, bár rossz 
előérzetekkel, de biztosan semmit nem tudva, útnak indult, hogy 
eleget tegyen a meghívásnak. Útközben a fejedelem egyik 
kegyencnője, Török Kata tudatta vele a készülő merényletet, mire 
Bethlen azonnal visszafordult Dévára. 

Feleségét a várban hagyta, maga pedig ötven fegyveres 
kíséretében 1612 szeptemberében ismét kénytelen volt török 
földre menekülni, hogy életét megoltalmazza. Egyelőre régi 
ismerőséhez, sőt mondhatni barátjához, a temesvári pasához ment. 

Ezután a fejedelem Bethlen Déván maradt felesége ellen 
fordult. Ostrom alá vétette a várat, s azt elfoglalva, Károlyi 
Zsuzsannát Enyedre vitette fogságba. A november 20-i szebeni 
országgyűléssel Bethlent száműzette Erdélyből. 

Az országgyűlés határozatáról érkező tudósítás, két 
kisgyermekének váratlan halála és felesége elfogatásának híre 
egyszerre zúdult Bethlenre. Eddigi hányatott élete után most újabb 
nagy megpróbáltatások! Attól kapta a csapásokat, akinek 
fejedelemségéért oly sokat áldozott! Egyéni sérelmei, üldöztetése, 
a reá leselkedő veszedelem összefonódott benne az ország sorsa 
felett érzett aggodalommal. Megszületett benne az a gondolat, 
hogy meg kell dönteni a kalandor Báthori uralmát. Meggyőződése 
volt, hogy személyes érdeke mellett ezt kívánja az egész ország 
érdeke is, s ő a tőle megszokott határozottsággal és energiával 
látott hozzá tervének megvalósításához. 

Elhatározásának véghezvitelét csak megkönnyítette az a 
körülmény, hogy a fejedelem Báthori Zsigmond veszélyes 
példáját követve, a Habsburgokkal lépett szövetségre, hogy tőlük 
kapjon támogatást a török ellen. Bethlen tudta, hogy a 
Habsburgok most sem tudják megvédeni a fejedelemséget, s a 
segélynyújtás örve alatt csak újabb császári elnyomás pusztítaná 
az országot a bosszúálló török csapatokkal együtt, mint nemrégen 


Basta idejében történt. Elejét akarta venni hazája és protestáns 
vallása újabb romlásának, s minden személyi befolyását latba 
vetette a törökök között, hogy Báthori veszélyes uralmának véget 
vethessen. 

1613 februárjában Temesvárról Drinápolyba ment a szultánhoz. 
Személyes munkálkodása nem volt eredménytelen, mert Naszuf 
nagyvezér az erdélyi rendeket új fejedelem választására szólította 
fel. Április elején a díván tárgyalta Bethlen Gábor ügyét, és egy 
hónap elteltével a nagyvezér mint Erdély új fejedelmét 
köszöntötte őt, kiadva számára a szokásos fejedelmi jelvényeket. 
A magyarországi pasáknak pedig parancsot küldött, hogy Bethlen 
kívánságára hadaikkal támogassák őt. 

Báthori még egy utolsó, sikertelen kísérletet tett, hogy a portát 
maga mellé hangolja, majd Váradra húzódott. Itt teljesedett be 
rajta végzete: a császári segélycsapatot vezérlő Abafy Miklós 
tokaji kapitány és a kegyeibe visszafogadott Géczi András 
összeesküdtek ellene, s katonáikkal október 27-én 
meggyilkoltatták. 

Bethlen a portáról mellé adott Szkender pasa seregének 
kíséretében már szeptember végén átlépte a Vaskapu-szorost, 
október végén Kolozsvárra érkezett az országgyűlésre, ahol 
megválasztották őt Erdély fejedelmévé. 


ELSŐ ÉVEK A FEJEDELMI TRÓNON 


Harminchárom éves volt Bethlen, amikor az erdélyi 
országgyűlési rendek fejedelemmé választották, de megjelenése 
koránál többet mutatott. Szemének komoly tekintete, melyben 
villámló harag és metsző irónia tudott felvillanni, erős vonalú 
orra, keserű vonással keretezett duzzadt ajka, sápadt arcát 
körülölelő nagy fekete szakálla, válla közé húzott fejtartása az 
életben sok  megpróbáltatáson átment, gondoktól terhelt 
középkorú férfi benyomását keltette. A fejedelmi trónig vezető 
útja kemény küzdelmekkel, újabb és újabb megpróbáltatásokkal 
volt szegélyezve. 

Nála gyengébb egyéniségű ember a sorscsapások ilyen sorozata 
után többnyire megtörik, életkedvét, energiáját elveszti. Bethlen 
azonban felül tudott emelkedni mindezen, s töretlen életkedvvel 
ment tovább azon az úton, amelyen még szinte gyermekfővel 
elindult. Hitt abban, hogy a sors őt rendelte nemzete jövőjének 
irányítására, Erdély felvirágoztatására. Ez volt az az erőforrás, 
amiből táplálkozott, s amely túllendítette élete mélypontjain: a 
sikertelenségen, sorscsapásokon és kudarcokon. 

Bizonyos, hogy fejedelemmé választásánál tekintélyes súllyal 
esett latba az őt támogató török csapatok jelenléte 15. Egy korabeli 
levélíró így foglalta össze Bethlen megválasztásának okait és 
körülményeit: 

, Bizonyos és nyilvánvaló okokból a tekintetes és nagyságos 
Bethlen Gábort, nekünk kegyelmes urunkat fejedelemségre 
választottuk azért, hogy az török nemzetségnél nagy tekinteti 
lévén, a mostani bent levő hadaknak kiigazejtásában senki is 
olyan bizonyosan és hasznosan nem szolgált volna." 

Valóban olyan ember kellett most Erdély trónjára, aki bírja a 
török bizalmát, meg tudja szabadítani az országot a Báthori ellen 
beözönlő török csapatoktól, s képes arra is, hogy megvédje 
Erdélyt a Habsburgok támadásaitól. 

Sivár kép tárult a fejedelmi trónra lépő Bethlen elé. Erdély még 
nem heverte ki teljesen a századforduló éveinek nagy pusztításait, 


amiket csak tetéztek Báthori Gábor viharos uralkodásának 
következményei. Közel két évtizeden keresztül hadak útja volt 
Erdély: idegen és hazai zsoldos csapatok vonulásai forgatták ki a 
jobbágyokat csekélyke vagyonukból, és gátolták meg a 
mindennapi élethez szükséges termelőmunkát. Romba dőlt, 
felégetett házak, kipusztult állatállomány, a zavaros viszonyok 
miatt pangó kereskedelmi élet; innen, a mélypontról kellett 
Bethlennek harcba indulnia Erdély felvirágoztatásáért! Csak 
súlyosbította a kezdeti nehézségeket, hogy a trónjától megfosztott 
Báthori Gábor Erdélyt , német balon (vallon) hadakkal, 
tizenkétezer lengyel kopjással, palatinus uramnak 
húszezredmagával való jövetelivel fenyegette". Az új fejedelem 
első dolga volt, hogy azonnal levelet írt Homonnai Drugeth 
Györgynek, Felső-Magyarország egyik leggazdagabb főurának, és 
kérte, hogy járna közbe a császárnál és a nádornál: ne segítsék 
Báthorit, mert az erdélyieknek nincs erejük ahhoz, hogy a szultán 


kívánságának — ellentmondjanak. — ,Oly biztos pusztulás 
következnék szegény országunkra, melyhez hasonló a mi 
időnkben még nem volt — írta Homonnainak. — Ha a császár 


támogatná Báthori visszatérését Erdélybe, csak azt érné el vele, 
hogy a szultán teljesen elfoglalja az országot, melyből a 
kereszténységnek veszedelme következik." 

Báthori váratlan halála megoldotta ezt a fenyegető helyzetet. 
Bethlen rábeszélte félelmetes , szövetségeseit", a török-tatár 
csapatokat, hogy vonuljanak ki az országból, hiszen az ő hatalma 
szilárd. (Bár maga tudta a legjobban, hogy , szilárdságnak" 
mondott hatalma milyen nagyon ingatag még.) 

Mihez kezdjen az új fejedelem? Félnie kell szövetségesétől is, 
ellenfelétől is. Hogyan biztosítsa magát a török ellen 15 meg a 
Habsburgok ellen 15? Az előbbi volt a könnyebb feladat. Hiszen a 
török vezetők, maga a szultán is, bíztak benne, már amennyire 
, igazhitű?" mohamedánok bízhatnak egy ,hitetlen gyaurban". 
Bethlen azonban jól ismerte Ahmed szultán udvarát, a szultán 
önállótlanságát, tudta, hogy vezérei mind megvesztegethetők. 
Soha nem tudhatta bizonyosan: nem változik-e meg egyik napról 
a másikra a törökök magatartása. Állandó szorongás gyötörte: 
vajon milyen árat követel majd a porta a támogatásért? 

Mégis, minden bizonytalanságnál súlyosabb volt a Habsburgok 


oldaláról fenyegető veszély. A bécsi uralkodó ugyanis korántsem 
mondott le arról a szándékáról, hogy Erdélyt, a királyi 
Magyarországgal együtt, beolvassza a birodalom örökös 
tartományai közé. A Habsburgok tudták, hogy a tőlük független 
erdélyi fejedelemség korlátozza hatalmi törekvéseiket, sőt attól is 
tartottak, hogy Erdély protestáns fejedelmei a királyi 
Magyarországot is megszerezhetik. 

Különösen nem bíztak Bethlen Gáborban. , Török szolgának" 
nevezték, s ismerve eddigi életét, biztosak voltak benne, hogy a 
jövőben is a leghatározottabban ellene fog szegülni a Habsburgok 
hódító törekvéseinek. 

Szinte még el sem foglalta fejedelmi székét Bethlen Gábor, 
máris hozzáláttak, hogy elűzzék őt a fejedelmi trónról. Az 
eszközökkel azonban csínján kellett bánniuk, mert tudták, hogy a 
török megvédi a fejedelmet. Ahhoz pedig nem volt ereje az 
osztrák uralkodónak, hogy hadba szálljon a török ellen. Nem 
maradt más hátra: belülről bomlasztani Erdélyt, elvenni tőle, amit 
csak lehet, gyengíteni a fejedelem hatalmát. 

Ebben a rendkívül nehéz és veszélyes helyzetben Bethlen 
először 15 az ország biztonságát jelentő várak ügyében intézkedett 
sürgősen. A legfontosabb erősség, Várad esetében nem volt 
gondja. Rédey Ferenc várkapitány, Bethlen egykori bujdosótársa, 
most már pedig felesége révén sógora is, készséges híve, sőt 
legerősebb támasza volt az új uralkodónak. Szeben és Fogaras 
őrsége 15 hamarosan hűségre esküdött, úgyszintén Borosjenő vára 
is. Lippa parancsnoka azonban ellenszegült parancsainak, s 
császári kézre került Huszt, Kővár, Ecsed és Nagybánya is. 

A fejedelem hívhatott volna török segélycsapatokat, s 
visszavehette volna hamar ezeket a várakat, a török segítségével 
megtörhette volna könnyen a szászok ellenállását is, de nem nyúlt 
ehhez az eszközhöz. Jól tudta, hogy a török segítség az ország 
újabb pusztulásával járna, s tudta azt is, hogy újabb ellenfeleket 
szerezne Erdélyben is, Magyarországon 15. Sokkal elfogulatlanabb 
volt ugyan a törökkel szemben, mint legtöbb kortársa, segítségét 
mégis csak végső esetben fogadta el. Így hát a tárgyalások, a 
békés egyezkedés útját kereste a Habsburgokkal is, a szászokkal 
IS. 

Elindultak a követek a császári udvarba, de útjuk nem Járt 


sikerrel: sőt a követség egyik tagját vissza sem engedték 
Erdélybe. A szászokkal nagyobb volt a szerencséje. 

Megérkeztek a portáról a fejedelmi jelvények, azonban megjött 
velük a követelés is: Lippa és Borosjenő várának átadása. Mit 
tegyen a fejedelem? Elindult egy újabb követség, ezúttal a 
szultánhoz: eszközöljék ki az évi adó elengedését és a két vár 
átadásának elhalasztását. A legfőbb kérés azonban ez volt: 

Egy kirobbanó Habsburg-ellenes háború esetén, kerüljenek 
szintén török oltalom alá, akik Erdély határán kívül Bethlen mellé 
állnak. A szultán Bethlen értesítése nélkül ne kössön a 
Habsburgokkal békét, s őt ne hagyják ki semmilyen békekötésből. 
Amely területeket Bethlen Magyarországon vagy máshol elfoglal, 
ezek után a szultán külön adót ne kérjen. A török kézen levő 
végvárakból ne indítsanak újabb hódoltatásokat Magyarország 
területén. Ha Bethlen egy kirobbanó háború esetén csapataival 
előnyomul nyugat felé, a törökök támogassák őt húszezer katona 
fizetéséhez szükséges zsoldösszeggel. 

A szultáni udvarban kedvező volt a fogadtatás. A fejedelem 
halasztást kapott a várak átadására, a szultán mindent megígért, de 
kikötötte, hogy Bethlen is tartozik segítséget és élelmet adni a 
török tábornak, ha a szükség úgy kívánja. 

Bethlen kívánságai azt bizonyítják, hogy már uralkodásának 
kezdetén is elkerülhetetlennek látta a Habsburgok elleni háborút. 
Noha felvilágosultabb volt, mint kortársai, mégis hitt abban, hogy 
a Habsburg-ház minden tagja valamiféle öröklött ördögi 
gonoszsággal van megfertőzve. 

Mint ahogyan hitt abban, hogy őnéki is eleve elrendeltsége, 
elhivatottsága van nemzete, hazája és vallása sorsának 
előrelendítésében. 


Erdély felvirágoztatásáért! 


Ilyen külpolitikai veszélyek közepette kezdte meg Bethlen Gábor 
uralkodását Erdély fejedelmi trónján. Minden tudására szüksége 
volt, hogy fenn tudja tartani magát a két ellenség között. Bizony 
sokszor gyertyavilágnál írta sürgős leveleit a vész élhárítása 
végett, s nemegyszer találta a gyulafehérvári fejedelmi lak 
ablakán beszökő kora hajnali napsugár sűrű gondok és 


töprengések között a fejedelmet. A magánélet ismét háttérbe 
szorult az uralkodói gondok mögött, s betegeskedő felesége 
nemegyszer állapíthatta meg keserűen: nehéz kenyér a 
fejedelemség! 

Bethlen ily nehéz körülmények közt is tudott időt és módot 
találni országa felvirágoztatására. Mindjárt uralkodása elején 
hozzákezdett, hogy a fejedelemség gazdasági és katonai erejét 
fejlessze, s a meggyengült Erdélyt erős, gazdag és európai 
mértékben is számottevő állammá építse. 

A korabeli krónikás szavai szerint azon fáradozott, hogy: 

, Helyreállítva otthon is az idők méltatlansága miatt felforgatott 
törvényeket, megzavart szabadságokat, a némely fejedelmek 
szörnyü tékozlása által szétszórt kincstári javakat pedig 
visszaszerezze, S az ország más ügyeit 1s helyrehozza." 

A XVII. századi uralkodóknak nem volt valami sok eszközük 
ilyen célokra. Adók, birtokaik növelése, erős katonaság — sokkal 
többet Bethlen sem tehetett. 

Először is az adókat vizsgálta felül. Az elmúlt zűrzavaros 
esztendőkben sokan nem fizették meg a kincstárnak az adót. A 
fejedelem elrendelte: mindenki köteles megadni a kincstárnak azt, 
amit a törvény kiszabott. Azután megvizsgálta a fejedelmi 
birtokok ügyét. Bizony az ingatag helyzetű erdélyi fejedelmek 
sorra-rendre osztogatták a birtokokat, hogy híveket szerezzenek, s 
a fejedelmi birtokok száma alaposan megcsappant. Birtok nélkül 
pedig csekély erő állhat csak az uralkodó háta mögött. Az új 
fejedelem elrendelte, hogy mindenki köteles az utolsó huszonöt 
évben kapott birtokát visszaadni, aki arra érdemtelennek 
bizonyult. S hogy ki bizonyult érdemtelennek — azt a fejedelem 
állapította meg. 

Rendezte a kereskedelem ügyét is. A szász kereskedők 
fejlődést gátló egyeduralmi helyzetét úgy akarta megtörni, hogy 
az erdélyi nemeseknek megengedte a városokban való 
kereskedést, és szabad mozgást biztosított Erdélyben a zsidó 
kereskedőknek is. Szigorúan megtiltotta a gazdasági életet aláásó 
rossz pénz verését. 

Már uralkodása kezdetén megélénkült Erdélyben az élet. Új 
bányák nyíltak, megszaporodott a céhek munkája, s a fejedelem 
lett a legnagyobb megrendelő. Legfőképpen a hadfelszerelést 


előállító céhekben indult nagy pezsgés. 

A fejedelem gyors, energikus intézkedései hamarosan 
éreztették kedvező hatásukat az ország fejlődésében. Persze a 
nemesek közül sokan háborogtak amiatt, hogy Bethlen 
visszaszorította befolyásukat, de ő vérontás nélkül fékezte meg az 
elégedetlenkedőket. 

Az árukivitelre és pénzbehozatalra törekvő, úgynevezett 
merkantilista jellegű gazdaságpolitikájával sikerült megtöltenie a 
fejedelmi kincstárat pénzzel, anélkül, hogy vagyonelkobzásokkal 
terhelte volna alattvalóit. Erre támaszkodva hamarosan nemcsak 
visszaállította, hanem tovább is növelte Erdély régi tekintélyét, 
mert olyan hadsereget szervezett, melynek erejét és ütőképességét 
mindenkinek számba kellett venni. 

Méltán mondhatták már kétéves uralkodása után alattvalói: 

, Hogy penig hazánkat őnagysága ilyen szorgalmatossággal 
építi, örökké háládatossággal tartozunk mindnyájan őnagyságának 
érette, mert ugyanis vagyon több huszonöt esztendeinél is, hogy 
egy fejedelem is hazánknak erősségin ilyen hasznos épületeket 
nem cselekedett, mint őnagysága ez harmadfél esztendő alatt!" 

Nyugat-Európában ebben az időben a feudális nemesi 
hadseregeket egyre inkább felváltották már a jobban kiképzett, 
harcban használhatóbb zsoldos hadseregek. Ezek fenntartása 
azonban óriási összegekbe került. Csupán egy ötezer főből álló 
ilyen sereg évi zsoldja közel félmillió forint összeget emésztett fel 
akkor, amikor Bethlen évi fejedelmi jövedelme uralkodása elején 
körülbelül háromszázezer forintot tett ki. A magyar katonák 
zsoldja lényegesen kevesebb volt ugyan a külföldiekénél, Erdély 
azonban mégsem rendezkedhetett be csak zsoldos hadsereg 
szervezésére. 

Az erdélyi hadsereg háromfajta katonaságból tevődött össze. A 
régi feudális katonaságot a nemesek felkelése, a vármegyei 
csapatok és a főurak bandériumai képviselték. Zsoldosok voltak a 
fejedelmek udvari katonái, a kék darabontok és lovasok, és 

zsoldosokat állítottak a városok. A harmadikféle katonaság 
átmenetet képezett a régi és az új között: nem volt tisztán feudális, 
de zsoldos jellegű sem. Ilyen volt a székelység, majd később a 
Bocskai által letelepített hajdúság. 

A hadsereg legszámottevőbb részét a székelyek alkották. 
Közülük a gazdagabbak lovon, a szegényebbek gyalogosan voltak 
kötelesek hadba vonulni az uralkodó parancsára. Bethlen, amint 
trónra lépett, azonnal elrendelte, hogy a szabad székelyek közül 
senki se válhasson jobbággyá semmilyen módon, s számbavételük 
végett lajstromba íratta nevüket. 

Hamarosan meg is lett az eredmény: a katonáskodó szabad 
székelyek száma nagymértékben megnövekedett. 

A hajdúk nagy része a jobbágyok közül került ki, de a földesúri 
fennhatóság alól kiszakadva, már más módon éltek, s nem is 
érezték magukat közéjük tartozóknak. Bocskai halála után a 
császári udvar mindent elkövetett, hogy a hajdúk törökgyűlöletét 
felhasználva, a , törökszolgának"?" rágalmazott Bethlen ellen 
használja fel őket. Ez a törekvés azonban néhány kivételes esettől 
eltekintve nem járt sikerrel. 

A korszerű zsoldosságot képviselő katonák és Bethlen udvari 
zsoldosainak száma 2000—3000 fő körül mozgott. Utánpótlásuk 
sokszor a jobbágyok közül került ki, amiért ugyan eleget 
zúgolódtak a nemesek, de nem tehettek ellene semmit. 

Bethlen hadserege lovasságra, gyalogságra és tüzérségre 
tagozódott. Fő fegyvernem a nyugat-európai hadseregtől eltérően 
a lovasság volt. Bethlen felismerte ugyan a gyalogság fontosságát, 
látta, hogy nagy, nyílt, döntő ütközeteknél, várak védelménél és 
ostrománál nélkülözhetetlen a jól képzett Jó fegyverzetű gyalogos 
katona, de a könnyűlovas katona felszerelése és főként fenntartása 
kevesebbe került, mint a korszerű, lőfegyverrel felszerelt, csillogó 
vértezetű zsoldos gyalogosoké. 

Az erdélyi hadsereg ötszáz katonából álló zászlóaljakban 
szerveződött, melyekben százfős századok voltak. A zászlóaljak 
élén a kapitányok, a századok élén pedig a hadnagyok és 
főhadnagyok állottak. A lovasok fő fegyvere a hosszú kopja és a 
kard, a gyalogosoké a szablya és a puska volt. Az ágyúk közül a 
nagyobb ürméretűeket várostromoknál használták, a kisebb, 


úgynevezett tábori ágyúkat pedig a csatatereken, de nagy súlyuk s 
a rossz utak akadályozták, hogy a gyorsan mozgó sereget mindig 
idejében követni tudják. 

A  fegyverfogásra kötelezett embereket a fejedelem 
mozgósította. Hadseregének összlétszáma mintegy 20000 fő 
körül mozgott, melynek nagy része, ha nem 1s volt nyugat-európai 
értelemben vett korszerű katonaság, mégis tekintélyes erőt 
képviselt Európában. 

A hadsereg pontos fizetése, ellátása és fegyelmezése terén 
Bethlen kitűnt kortársai közül. Abban az időben ugyanis a 
fizetetlenségük miatt dúló, raboló, fosztogató zsoldos seregek 
voltak általánosak Európában, melyek elől mindenütt menekült a 
, földnépe", a jobbágyság. Bethlen már uralkodása elején, 
békeidőben is nagy súlyt helyezett arra, hogy katonái időben 
megkapják a nekik járó zsoldot, ahogyan akkor nevezték, a 
, hópénzt". Általában egy gyalogos katona havi fizetése 2—3 
forint, a lovasé pedig 4 forint volt. Nagyon nehéz lenne pontosan 
megmondani, hogy ez sok volt-e vagy kevés. Tájékozásul 
vehetünk ilyen árakat: egy ökör 5—14, egy szablya készíttetése 3 
—4 forintba került. 

A csapatok élelmezése a vármegyékre hárult. A járandóság 3 
emberre egy hétre 2 véka liszt, 100 katonára hetenként 3 tehén 
húsa vagy 4 sertés, 100 lóra pedig hetenként 15 szekér széna volt. 

Ilyen hadsereggel rendelkezett Bethlen, fejedelmi hatalmának 
külső és belső biztosításához. 


Fegyverrel az ország önállóságáért! 


Bethlen Gábornak jóformán soha nem volt nyugalma, mert a 
Habsburgok pillanatnyira sem szüneteltették Erdély elfoglalására 
irányuló törekvéseiket. A , keresztényi érdekközösséget és 
összetartást" oly sűrün hangoztató császár egyáltalán nem átallott 
a törökkel is összefogni a magyarok ellen. Erre az adott alkalmat, 
hogy a törökök nem nézték jó szemmel a hódító törekvéseiknek 
keményen ellenálló magyar végvári katonaságot, és azt kívánták a 
bécsi udvartól, hogy cseréljék fel őket a számukra veszélytelenebb 
német katonasággal. Mátyás császár lelkendező örömmel számolt 
be erről 1615. szeptember végén Albert főhercegnek: 


A töröknek ama kívánata, hogy a magyar végekre magyarok 
helyett németek tétessenek, a magyarok pedig mezei munkára 
küldessenek vissza, isteni végzet színében tűnik előnkbe, hogy a 
török maga eltörölni kívánja a Bocskai idejében alkotott 
törvényeket, s miként akkor ellenünk, most a magyarok ellen 
nyilatkozik. 

Ha megfontoljuk — folytatja levelét II. Mátyás magyar király 
—, hogy Magyarország a mi magas házunk öröksége, s emellett 
meggondoljuk azt is, mily különös ártalmas fondorlatokat szőnek 
a magyarok, hogy a szabad választást mindenütt, benn és künn 
megalapítsák, úgy találjuk, nem nyúlhatunk jobb eszközhöz, mint 
ha a török kívánsága szerint is németek által helyettesítjük a 
magyarokat. Kivált miután e módon a gonoszokat ís mindenkor 
rendben tarthatjuk, s következőleg Magyarországot magas házunk 
örökségében annál könnyebben megtarthatjuk." 

Mátyás reménykeltőnek látta a törökök eme kívánságát abban 
az irányban is, hogy így Erdélyt 15 könnyebben megszerezheti. 

A császári terveket azonban nem támogatta a porta, így 
előtérbe került a katonai támadás Bethlen uralmának 
megdöntésére. Nyíltan nem léptek a háború útjára, mert tartottak a 
török megtorlástól, s így magyarországi trónkövetelőt támogattak 
titkon pénzzel és fegyverrel Erdély ellen. Ez a trónkövetelő a 
katolikus egyházba visszatérített egyik fiatal főúr, Homonnai 
György volt. Támogatására megvesztegették Ali budai pasát, 
Bethlen személyes ellenségét. 

Bethlen 1616 januárjának első napjaiban értesült Homonnai 
fenyegető — készülődéséről. — Azonnal  — hozzákezdett, — hogy 
felkészüljön a védelemre. 

, Az embernek nem Jó kicsiny dolgot is könnyen a füle mellett 
elereszteni, hát még az országos dolgot" — írta sógorának, Rédey 
Ferenc váradi kapitánynak és Bihar megyei főispánnak. 
Megparancsolta neki, hogy nagy vigyázásban legyen, bizalmas 
embereit küldje hírszerzés végett  Ungvárra, Homonnai 
székhelyére és a hajdúvárosokra. Szemlélje meg Bihar megye 
katonaságát, és kemény parancsot adjon a nemeseknek, hogy 
mindenki tartsa készenlétben a birtokai nagysága szerint kiállítani 
köteles katonáit. Arra is legyen gondja, hogy minél több katonát 
elvonjon Homonnai mellől, s fogadjon legalább kétezer főnyi 


kopjást és gyalogos zsoldos katonát. 

Az volt a haditerve, hogy nem várja meg az országban 
Homonnai támadó csapatait, hanem eléjük megy. Ha az ellenség 
nem támad nagy erejű katonasággal, akkor a Kolozsvárnál 
összegyűjtött csapatokkal Magyarországra vonul, és még ott 
vereséget mér rájuk, ha pedig túlerejű lesz az ellenség, akkor 
Váradhoz viszi katonáit, és ott száll szembe az ellenséggel. 

Bethlen úgy gondolta: ha az ellenség ereje kevesebb, mint az 
övé, könnyen győz felette. Ha nagyobb, akkor is legyőzi, 
legfeljebb nehezebben. S ha a török Homonnai mellé áll? 

A török portán követei útján keresztülvitte, hogy Ali budai 
pasának megtiltották Homonnai támogatását. A pasa meg is írta 
az öreg Khlesel bíborosnak, a császár nagy hatalmú tanácsosának: 

, Mind Homonnarnak, mind Radulnak vastagon 
megparancsolják, hogy a szent békesség ellen semmit ne 
indítsanak, — helyükön szép békével — és — csendességben 
meglegyenek, hogy ebből valami gonosz ne történjék!" 

Közben azonban a támadásra készülő , fejedelemjelölt" 
Homonnai május végén a következő utasítást adta 
csapatkapitányainak: 

— AA csapatok a legnagyobb titokban induljanak meg Kálló 
irányába, útközben nyerjék meg maguknak a hajdúvárosokat, 
majd a kállói kapitány ezer katonájával megerősödve 
nyomuljanak előre Gyulafehérvár felé, s ha mód adódik rá, Kővárt 
is foglalják el. Ugyanakkor küldjenek Lippára is megbízottakat, 
akik beszéljék rá az őrséget, hogy álljanak ellen Bethlen 
parancsainak. A sereg fő támadási iránya  Szamosújvár- 
Gyulafehérvár felé legyen, mely helységek elfoglalása után 
azokra támaszkodva várják be a segélyerőket. 

Homonnai felhívta kapitányai figyelmét, hogy nagy gondot 
fordítsanak a felderítésre és az erdélyiek megnyerésére. 
Igyekezzenek fellázítani a rendeket Bethlen ellen, s az 
átpártolóknak ígérjenek busás jutalmakat. Az ellenállókat vagy 
ingadozókat  fenyegessék nagyszámú lengyel  segélycsapat 
érkezésével, akik majd rémes bosszút állanak rajtuk 
magatartásukért. 

Bethlen nem kicsinyelte le a várható veszélyt. Június első 
napjaiban csapataival gyorsan Lippa alá vonult, hogy átadja a 


várat a töröknek, és így legalább a török felől biztosítsa magát 
teljesen. Ezután Rédey Ferenc katonaságával Konyárdnál 
megsemmisítő vereséget mért Homonnai támadó előhadára. 

A kezdeti kudarc ugyancsak meghökkentette Homonnait és 
bécsi támogatóit! Nagyon lehangolólag hatott rájuk az erdélyi 
rendek szilárd kiállása is Bethlen mellett. Az alvinci tábori 
országgyűlésen ugyanis az erdélyi rendek határozatba hozták, 
hogy minden fegyverfogható ember a tordai mezőre gyűljön, majd 
onnan a fejedelem parancsnoksága alatt az ország határához 
vonuljon. Sőt ha úgy kívánja a helyzet, a csapatok 
továbbnyomulnak Debrecen irányába. Bethlen a 
leghatározottabban kijelentette: 

, Ha békességben akarnak élni, tartsunk és kössünk igaz 
békességet. Ha pedig fegyverre akarják a dolgot vinni, ahhoz is 
Isten segítségével most vagyon nekem módom, mert ha arra 
megyen az dolog, elég szablyát vihetek én is a 
békességbontogatókra!" 

A császáriak ismét ideiglenes visszavonulásra kényszerültek. 
Homonnait színleg megdorgálták , önkényeskedéséért", s el is 
bocsátotta hadainak egy részét. Titokban azonban, az udvar 
hallgatólagos támogatásával, új terveket szőtt Radullal együtt 
Erdély ellen. 

Hamarosan ki is robbant a harc Homonnai és Bethlen katonái 
között. Október végén Gombos András, Homonnai kapitánya 
mintegy ötszáz katonával megindult Erdélybe, hogy kipróbálja 
Bethlen csapatainak harckészségét. Útközben a hajdúkat a maga 
pártjára akarta állítani. 

Közeledésük hírére Simonyi György főkapitány a váradi 
katonák egy részével eléjük vonult, hogy megakadályozza a 
fejedelemségbe jutásukat. 

Gombos serege azonban elrejtőzött az erdőben, úgyhogy az 
erdélyi katonák nem tudtak rájuk akadni. A váradi had 
eredménytelenül fordult vissza a portyáról, s reájuk esteledvén, 
Tarcsa faluban megszálltak. Homonnai kapitánya, amint erről 
értesült, éjszakai támadásra határozta el magát Simonyi csapata 
ellen. 

Az éj leplét felhasználva, észrevétlenül megközelítette a falut, 
majd egy elfogott erdélyi katonától megtudva Simonyi szállását, 


váratlanul rajtaütött. 

A krónikás szavai szerint, , melyet látván Simonyi György, a 
házból kétszer kicsapott, és erősen megharcolt a latrokkal. 
Nekifelesedvén a sok lator, és a maga hada 15 Simonyi Györgyöt 
meg nem segítvén, a házba a sok lator előtt Simonyi György 
béálla; de az ablakokról reá lövöldözvén, lövéssel lábáról leejtők, 
azután megkötözték, és sebben kötözve Szatmárba vitték Dóczi 
Andrásnak." 

A bátor katona hamarosan belehalt sebeibe. 

A következő összeütközésre november közepén került sor Dés 
mellett. Amikor a két sereg összetalálkozott, Gombos András így 
szólt Bethlen katonáihoz: 

— Vitézek! Álljatok hozzánk a fejedelem mellől, és jobban 
leszen dolgotok! 

Az erdélyi katonák szószólója imigyen válaszolt: 

— Semmiképpen nem tehetjük ezt, jó vitézek, mert esküvel 
köteleztük magunkat fejedelmünk hűségére! Inkább azon 
csudálkozunk, hogy fejedelmünk senkinek semmit nem vétvén és 
magyar is lévén, kegyelmetek mégis ellene törnek. Inkább 
hagyjon békét kegyelmetek az ilyen gonosz szándéknak, s 
álljanak fejedelmünk mellé, s jobb lészen kegyelmeteknek. 

Gombos tagadó válaszára visszafordult az erdélyi sereg, így 
búcsúzván: 

— Isten hozzátok, jó vitézek! Menjetek vissza békével ti is, 
miért öldökölnétek egymást? Hiszen mindnyájan magyarok 
vagyunk. Jobb, ha kegyelmetek is visszamegyen, és békességben 
élünk egymással. 

Elvonulásuk után Gombos azt mondta katonáinak: 

— Bizony megijedtek, s azért sietnek elmenni. Jertek utánuk, 
most vagyon immár módunk a dologban, majd szép nyereséggel 
járunk. 

A csalódott és felbuzdított támadók erre üldözőbe vették őket. 
Végigkergették a színleg megfutókat Dés utcáin, majd tovább is, s 
közben harci rendjük teljesen felbomlott. A , menekülők" az előre 
kitervelt helyhez érve, ami a szoros úton hegy és víz között volt, 
hirtelen visszafordultak, és rávetették magukat az üldözőkre. 
Ugyanakkor előretörtek a malom mögé rejtőzött gyalogosok is, s 
hátulról rátámadva, tizedelni kezdték Gombos katonáit. 


A két tűz közé került ellenséggel rövid idő alatt végeztek. 
Sokat levágtak, és sokat fogságba ejtettek közülük, s Gombos 
András is csak nagy üggyel-bajjal tudott elmenekülni százötven 
lovasa kíséretében. 

Bethlen katonái kiverték az országból a támadókat! 

Három esztendeig folyt az ármánykodás, és a meg-megújuló 
támadások végül is elfogyasztották Bethlen türelmét. Elhatározta: 
hadai élén a királyi Magyarországra vonul, s fegyverrel némítja el 
ellenségeit. Parancsszavára 12 000 jól kiképzett és jó fegyverzetű 
katona lendült támadásra december első napjaiban. Ellenállásra 
alig találtak, hamarosan elfoglalták  Szilágycsehit, majd 
Szilágysomlyót. 

Debrecen felé haladtában a fejedelem körleveleket küldött a 
vármegyéknek, a főuraknak és a hajdúknak. Felszólította őket, 
hogy aki , szép szabadságot és hazánkban való megmaradását 
szereti, minden helyekről bizonyos számú atyjukfiait küldje 
mihozzánk". 

A nemesség várt csatlakozása azonban most még nem 
következett be, noha az urak attól is tartózkodtak, hogy Bethlen 
ellen fegyveresen fellépjenek. 

A hadjárat félbeszakadt, az erdélyi sereg hazavonult. 

Annyi eredményt mégis elért ez a félbeszakadt hadjárat, hogy a 
bécsi udvar az elkövetkező években nem támadt Erdélyre. 
Bebizonyosodott a császár előtt, hogy az új fejedelem 
személyében emberére talált. Ez a felismerés végül is arra 
kényszerítette a bécsi udvart, hogy elismerje Erdély önállóságát, s 
Bethlennek is megadja az eddig makacsul megtagadott fejedelmi 
címet. 

Úgy tűnt tehát, hogy a fejedelmi hatalom megszilárdul. Béke 
van, nem támad sem a török, sem a Habsburgok serege, nem 
támad a havasalföldi fejedelem sem... Bethlen azonban jól tudta, 
hogy a nyugalom nem lesz tartós. 

Gondolatai és tervei nem álltak meg a kicsiny Erdély határánál. 
Ő az egész magyar nemzet és az egész kálvini egyház további 
sorsát 15 számításba vette. Várta a kedvező alkalmat, hogy siker 
reményében induljon harcba Erdélyért is meg az egész magyar 
nép függetlenségéért. 

S az alkalom nem váratott magára sokáig. Megmozdult a föld a 


Habsburgok trónja alatt az 1618-ban kirobbant cseh nemzeti 
felkeléssel, s ezzel kezdetét vette egy három évtizedig tartó 
háború Európában. 


A HADAK ÉLÉN 
— SZÖVETSÉGBEN A CSEHEKKEL 
A MAGYÁR SZABADSÁGÉRT 


A hatalmas háború, melynek tüze három évtizeden keresztül 
lángolt Közép-Európában, a csehek Habsburg-ellenes felkelésével 
vette kezdetét, de kirobbanásának okai szerteágaznak az 
Európában évtizedeken keresztül kialakult politikai ellentétek 
szövevényében. 

Az ellenreformáció és a protestantizmus egymás elleni harca 
csak egyik jellemzője a harmincéves háborúnak. A Habsburg- 
hatalom és az önállóságuk megtartására törekvő birodalmi 
fejedelmek ellentéte szintén a háború kirobbanásának 
legfontosabb okai közé tartozott. Emellett az osztrák és spanyol 
Habsburgok hatalmának megnövekedését mindenképpen gátolni 
akarta az európai államok jelentős része, így elsősorban 
Franciaország, de Anglia, Hollandia, Svédország, Dánia is; a 
csehek és a magyarok pedig szabadulni igyekeztek a Habsburgok 
uralmából fakadó súlyos idegen elnyomástól. 

A csehek felkelése a lőporos hordóba hulló szikra szerepét 
töltötte be. A lőporos hordó felrobbant, tüzét szertevitte a szél, s 
kevés olyan ország volt, amely valamilyen módon bele ne 
kapcsolódott volna az első nagy, európai méretű háborúba. 

A cseh felkelést közvetlenül a Habsburgok ellenreformációs 
politikája robbantotta ki, de helyet kapott benne az első pillanattól 
kezdve a  Habsburgoktól való  elszakadásra, a nemzeti 
függetlenség kivívására irányuló szándék is. A protestáns vallás 
védelmére választott , defenzorok", Thurn Mátyás, Schlick 
András és más előkelő főurak 1618 májusában király nélküli 
országgyűlést hívtak össze. A forradalmi hangulatú gyűlés 
harminc direktor kezébe tette le a hatalmat, akiknek élén Ruppa 
kancellár állt. A királyi helytartók elmenekültek, a fegyveres erők 
vezére Thurn Mátyás lett. Az országiban lényegében megszünt a 
Habsburg-uralom, s egészen Mátyás haláláig és az 
ellenreformáció elszánt élharcosának, II. Ferdinándnak 1619 


márciusában történt trónra lépéséig nem is történtek komoly 
próbálkozások annak visszaállítására. Söt 1619. június elején 
Thurn mintegy 10 000 katonával megjelent Bécs falai alatt, s a 
Burgba szorult uralkodó egyelőre semmit nem tudott tenni 
ellenük. Ferdinándnak nem volt erős nagy hadserege. A Buguoi 
tábornok parancsnoksága alatt Dél-Csehországban működő sereg 
nem volt elegendő a felkelés elfojtására. 

Mindkét fél nagy várakozással tekintett a császárválasztó 
birodalmi gyűlésre, melynek határozata sorsdöntő volt a 
fejlemények további alakulásában. A csehek, hogy magukat 
végképpen elszakítsák a Habsburgoktól, némi ingadozás után 
1619. augusztus 26-án királyukká választották Pfalzi Frigyes 
birodalmi választófejedelmet. A huszonhárom éves fiatalember a 
birodalmi kálvinisták elismert feje s I. Jakab angol király veje 
volt, akitől komoly fegyveres segítséget reméltek a cseh rendek. 
Oldalukra vonták az osztrák örökös tartományok: Szilézia, 
Morvaország, Felső- és Alsó-Ausztria rendeit is, s mindent 
megtettek a királyi Magyarország és az erdélyi fejedelemség 
megnyerésére. 

Minderre pedig nagyon 1s szükség volt, mert augusztus 28-án a 
frankfurti birodalmi gyűlés Ferdinándot császárrá választotta, ami 
azt jelentette, hogy ezek után nemcsak spanyol segítségre, hanem 
a birodalmi katonai erőre is támaszkodhatott a csehek ellen. A 
hosszú idő óta folyó törökellenes harcokban megedződött királyi 
Magyarország hadereje és Bethlen egyre híresebbé váló hadserege 
létfontosságú segítséget nyújthatott a csehek számára a várható 
küzdelemben. Annál is inkább, mert a  Pfalzi Frigyes 
megválasztásával remélt angol és holland segítség elmaradt. 

A királyi Magyarországon az ellenreformáció előretörése 
következtében egyre nagyobb számú katolikus főúr és nemes 
azonban vonakodott a segélynyújtástól. A főurak közül csak a 
protestánsok vezetői, Thurzó Szaniszló, Thurzó Imre, Szécsi 
György és Rákóczi György hajlottak a csehekkel való 
közösségvállalásra. S ezek, bár nagy hatalmú urak voltak, akik 
nagy vagyonnal és  magánkatonasággal is rendelkeztek, 
önmagukban mégsem tudtak elegendő katonai támogatást 
nyújtani. Így döntő fontosságú volt az erdélyi fejedelem 
állásfoglalása a csehek ügyében. 


A cseh fegyverzaj Erdélybe is elhallatszik 


A gyulafehérvári fejedelmi palota kis ebédlőszobájában hárman 
ültek az asztalnál. A teríték ugyan pompás volt: ezüsttálak, 
tányérok és evőeszközök, velencei üvegkancsók és poharak, de az 
ételek egyszerűek. Mintha nem is fejedelmi asztalra, hanem 
valami  reggeliző nemesúr elé tálalták — volna azokat. 
Köménymagos leves, a fejedelem kedvenc reggeli eledele, égetett 
bor, tej, vaj, egy tálon hideg sültek s mindenki előtt égy kis fehér 
cipó. 

Az asztalfőn vékony arcú, törékeny termetű asszony ült, sötét 
ruhában, fején egyszerű főkötővel: Károlyi Zsuzsanna, vagy 
ahogy a pallérozott udvari emberek hívták: Susanna principessa, a 
fejedelemasszony, Bethlen hűséges felesége, gondjait megosztó 
élete párja. Mellette egyik oldalról a fejedelem, szemben vele 
pedig egy már erősen őszbe csavarodott, piros arcú, életvidám 
férfi: Rédey Ferenc váradi kapitány, a Bocskai-szabadságharc 
legendás hírű hadvezére, a fejedelemasszony nénjének férje. Jó 
katona, és szorgalmatos vagyonszerző, a család régi fényének 
nemcsak visszaállító Ja, hanem növelője 1s. 

A rokoni kapcsolatokat melegen ápoló fejedelemasszony 
szemrehányó hangon fordult az öreg katonához: 

— Nem szép kegyelmedtől, sógor uram, hogy oly keveset szólt 
nénémről meg a Ferkó gyerekről. Oly ritkán kapunk hírt róluk, 
kegyelmed is inkább csak törökről, németről meg hadi dolgokról 
ír az uramnak, s leveleiben alig-alig marad hely, hogy szerelmetes 
nénénkről meg gyermekéről írjon. Pedig ha tudná kegyelmed, 
sógor uram, hogyan szomjúhozza lelkem a sok gond, baj mellett 
az öröm hallását véreink, szeretteink jó soráról! 

Rédey mosolyogva pödört egyet hosszú, ősz bajuszán. 

— Megvannak mindnyájan jó egészségben, nagyságos 
sógorasszonyom. Asszonyom akart jönni most is velem, de hát ki 
maradna akkor a gazdaságban ekkora dologidőben? Ígérte erősen, 
hogy eljő megvizitálni szeretett testvérét, mihelyest a dologidő 
engedi. 

— Azon meg ne ütődj meg, lelkem — fűzte hozzá Bethlen —, 
hogy sógorunk inkább hadi- meg külországi hírekről ír nekünk. 
Elegendő megmozdulások vannak mostanság szerte a világban, 


amelyről kell tudnunk, s néki mint váradi főkapitányok, az ország 
második méltóságának, ugyancsak nagy felelősség nyugoszik 
vállán tisztéből adódóan. Ezekről kellene most is diskurálnunk 
sógor urunkkal. 

— Hát akkor nem is zavarom tovább kegyelmedéket — állt fel 
a fejedelemasszony az asztal mellől. 

— Beszéljék csak azokat az országos dolgokat, hiszen — 
fordult kicsit fájdalmas-sírósra hangja — mióta az én hites uram 
Erdélyország fejedelme lett, alig érkezék arra, hogy feleségével 
csak szót is váltsék. 

Megbántottan megfordult, és elhagyta a szobát. 

A két férfi egy darabig csendesen nézett utána. A fejedelem 
valamicskét sajnálkozott 15 magában, de halvány bosszankodás is 
volt benne. Jobban szerette volna, ha felesége is átérzi az 
uralkodói gondok súlyosságát és fontosságát. .., de hiába, Károlyi 
Zsuzsanna a trónon 15 megmaradt egyszerű, férjét féltő, 
békességet áhítozó asszonynak. Azok a merész gondolatok és 
tervek, melyek férje világát betöltötték, idegenek maradtak tőle. 
Nem látta át, hogy Erdély fejedelmének nemcsak e kicsiny ország, 
hanem az egész magyarság sorsával 1s törődnie kell, s nem nézheti 
közömbösen azt a nagy küzdelmet sem, amely most Európában 
kirobbant a Habsburgok és a protestáns hatalmak között. 

Amint ezt végiggondolta, azonnal felélénkülve fordult 
Rédeyhez: 

— Higgye meg kegyelmed, sógor uram, hogy e csehországi 
mostani megmozdulás ugyancsak jókor indíttatott a császár ellen. 
Bizonyos híreink voltak, hogy most akartanak igen nagy dolgot 
indítani a protestánsok ellen! Immár a csehországi felzajdulás 
meggátolta a pápások ebbeli szándékát. S nem is hihetem el 
magamban, hogy könnyen a csehek leszálljanak, mert Ziska 
támadásánál ez százszorta nagyobb dolog, úgy vélem. 

— AA csehek elszántsága igen nagy, én ií5 úgy látom — 
bólogatott helyeslőleg Rédey. — Csak abban nem vagyok 
bizonyos, hogy vajh meddig bírják erővel. A császár spanyolhoni 
rokonai, a pápa s az impériumbeli pápista fejedelmek temérdek 
hadat tudnak összeszerezni, ha segíteni akarják Ferdinándust! § 
félős, kapnak-e vajon a csehek elegendő segítséget a 
szembeszálláshoz. 


— Úgy hihető, sógor uram, hogy mód nélkül ilyen nagy dolgot 
nem indítottak. Vannak embereim ott fenn közöttük nekem is, 
kiket csak az állapotoknak bizonyosan való megtudására 
bocsátottam, s bocsátok ezután 1s. S hidd meg, uram, sorsukra mi 
sem tekinthetünk behunyott szemmel. Az austrica família 


Wallenstein császári hadvezér 

Magyar—török torna 1612-ből (Üvegserleget díszítő festmény) 


Magyarországon 1s rajtaül, s lám, a mi kis Erdélyünket is tűzzel- 
vassal meg akarja kaparintani, hogy lába alá tapodja. A birodalom 
protestánsait kínzásokkal, szüntelen vegzálásokkal, számtalan 
üldöztetésekkel el akarják tántorítani hitüktől. Ha a csehek felett 
győzedelmeskednének, utána  mireánk,  magyarországiakra, 
erdélyiekre kerülne sor, majd meg a többi impériumbeli 
fejedelmekre s urakra. Magát eszesnek tartó fejedelmi személy 
nem tekintheti szenvtelenül a csehországi dolgok kimenetelét; 
segítséget kell nyújtania! 
—  Nékünk, kicsiny Erdély ország népének 15? — tette fel a 
kérdést feszült várakozással Rédey. 
— Kegyelmed, sógor uram, hogyan vélekedik erről? — kérdezett 
vissza a fejedelem. 
— Én egy vélekedésen vagyok nagyságoddal. De kérdéses, így 
gondolkoznak-e vaj a magyarországi urak és vármegyék? Nem 
kell-e a csehek segítségére előbb velük megharcolni, és erőnket 
testvérharcban fogyatni? S kérdésesnek látom, hogyan vélekedik 
minderről a porta. Mostani hanyatlott állapotukban felborítják-e a 
császárral kötött frigyet? 
— Sógor uram — hajolt közel a fejedelem Rédeyhez —, ösmerem 
én jól a magyarországi állapotokat. Tudom, ugyancsak számos 
német gyomrú úr vagyon, kiváltképpen a Fátrán túl. Közülük 
egyesek azt hirdetik, hogy én adok a császárnak segítséget a 
csehek ellen, amin bizony búsulok, hogy efféle hazugságot 
hirdetnek felőlem. Tudom, sokan az urak közül kicsinyeinek 
engemet, mások meg törökszolgának gyaláznak. Ha búsulok is 
mocskolódásukon, sokat azért nem számolok velük. Tudd meg 
jól, sógor uram, de erős titokban maradjon, vagyon nekem több jó 
emberem a számottevő magyarországi nagyurak közül, 
protestánsok, kik csak megindulásomra várnak, hogy maguk is 
fegyvert ragadjanak a német ellen. Felső-Magyarországon 
Rákóczi György, odébb nyugatra Szécsi György, Thurzó 
Szaniszló meg Thurzó Imre uramék, sőt túl a Dunán a nagy 
hatalmú Batthyány Ferenc uram is csak szavamra vár. A nemesek 
sűrűje őket követi majd, mert az ő kezükben van a hatalom! 

Itt egy kis szünetet tartott, majd elkomorodva folytatta: 

— Igaz, hogy a pogány most ugyancsak fújja rám a tüzet Jenő 


várának meg nem adásáért, s nem is bízhatom hozzája, hogy 
haddal megsegítsenek. Tudom, megkísérlik a zsarolást, mielőtt 
beleegyeznek a német elleni indulásunkba, de megakadályozni 
nem fogják azt, mert végtére is számukra sem közömbös a német 
császár erőtlenedése. Légy bátor elmével, sógor uram: mielőtt jól 
rákészített hadaink megindulnának, meg lészen vetve a hadakozás 
erős fundamentuma részünkről. S Rédey Ferenc főkapitány nevét 
hallják még külországokban is, s tán még jobban elhíresedik, mint 
közel másfél évtizeddel ezelőtt, mikoron Bocskai uram hadait 
vitte diadalokra! 

Az öreg katona szerényen, de azért szemmel látható örömmel 
fogadta ezeket a szavakat. Egyre lelkesültebben hallgatta a nálánál 
fiatalabb Bethlent, egykori bujdosótársát, most fejedelmét, akire 
mind nagyobb tisztelettel tekintett. 

— S csak annyit még, főkapitány uram — fordította a 
fejedelem hivatalosra a szót —, nem baj, ha a magyarországi 
német gyomtú várkapitányok abban a hiedelemben vannak, hogy 
hadainkat a csehek ellen készítjük. Kegyelmed még csak erősítse 
is ezen hiedelmüket. Így nagyobb vigyázatlanságban lesznek, s 
felkészületlenségük csak nékünk kedvez. Ha ők minden ármányt, 
praktikát felhasználnak ellenünk, hogy Erdélyből kitudjanak 
bennünket, s az országra ismét reátapodjanak, mint ama Castaldo 
és Basta idejében, mi sem maradunk ez egyszer adósak a 
praktikával. Készítsd hát szorgalmatosan, főkapitány uram, a 
váradi hadakat s a hajdúkat is, s várd szavunkat, mikor indulunk! 


A hadak útján 


Bethlen Gábor 1619-ben elérkezettnek látta az időt, hogy a 
csehekkel szövetségben  megindítsa a hadműveleteket a 
Habsburgok ellen. A hadjáratot a legnagyobb óvatossággal és a 
legnagyobb titokban készítette elő. A császáriak éberségének 
elaltatására sikerült elhitetnie velük, hogy a csehek ellen készíti 
hadait. Ezt az ámítást oly ügyesen csinálta, hogy még legnagyobb 
személyes ellenségei is hitelt adtak neki. Így a megátalkodott 
ellenségei közé tartozó Dóczi András szatmári várkapitány még 
lőport is küldött a fejedelemnek, amit azután ő eredményesen fel 
is használt a császáriak ellen. 


Külpolitikai téren legelőször is a porta hozzájárulását kellett 
megszereznie, mert e nélkül ki volt téve annak, hogy a 
Habsburgok ellen induló hadseregét hátba támadják a törökök. 
Azok némi huzavona után hozzájárultak Bethlen támadásához, s 
ezzel az egyik legnagyobb akadály elhárult az útból. 

A csehekkel való szövetség létrehozása volt a hadjárat másik 
, fundamentuma". A szorult helyzetben levő cseh nemesség 
megcsillantotta Bethlen előtt a cseh koronát is, ami nyilvánvalóan 
ösztönzően hatott a fejedelemre. Nemcsak egyedül a korona 
varázsa, hanem annak lehetősége is, hogy cseh királlyá 
választásával egy cseh—magyar— erdélyi összefogás mind a 
Habsburgokkal, mind a törökkel szemben döntő erőt képviselhet. 

A legtekintélyesebb magyarországi főurak megnyerése s azok 
várható katonai akciója szabad utat biztosított Bethlen számára a 
cseh—morva határig. Alig tíz nap alatt összeállította a támadásra 
induló haderőt. A haditerv szerint Debrecen—Kassa— Pozsony — 
Bécs útvonalon kellett előretörnie seregének, s itt egyesülni a 
szövetségesek csapataival. 

Hadserege közel 30 000 katonából állt. 

Bethlen serege szeptember 7-én Váradra, öt nap múlva pedig 
Debrecenbe érkezett. Hadoszlopának egy része messze előtte járt, 
s Rákóczi György meg Szécsi György katonáival együtt egymás 
után kerítette kézre a fontosabb várakat és városokat. Az első 
nagy diadal Kassának,  Felső-Magyarország központjának 
elfoglalása volt, melyet Rákóczi katonái vívtak meg szeptember 
5-én. A derékhad pedig hamarosan birtokba vette Kállót, 
Szatmárt, Ecsedet és Tokajt is. 

Debrecenből a fejedelem körlevélben fordult az ország 
lakosságához. A hadjárat célja az — hirdette a körlevél —, hogy a 
szabadságukért "küzdő cseheket megsegítse, közös erővel 
megdöntsék a Magyarországra is súlyosan nehezedő Habsburg- 
elnyomást, s visszaállítsák a haza és az elnyomott protestáns 
vallás szabadságát. 

Egy levelében Bethlen hivatkozott arra, hogy ő, aki 
fejedelemsége első idejétől kezdve a békességet kereste, nagy 
okoktól kényszeríttetve nyúl most fegyverhez. 

A fegyverfogás okai között felsorolja, hiába kötött számos 
egyezséget a Habsburgokkal, nem tartották be azokat, s minden 


alattomos mesterkedést elkövettek Bethlen személye és Erdély 
önállósága ellen. 

Hivatkozott arra is, hogy Magyarországon a katolikus papok, 
különösen a jezsuiták veszélyes terveket szőttek a protestáns 
főurak, nemesek, polgárok és jobbágyok ellen. E veszélyes tervek 
végrehajtásának meggátlásához a protestánsok vezetői tőle kértek 
segítséget, amit nem tagadhat meg a hozzá fordulóktól. 

Azután megindult a derékhaddal, és szeptember 20-án 
ünnepélyesen bevonult Kassára. Az itt összegyült rendek Bethlen 
Gábort , fejökké és elöljárójokká" választották. Rákóczi Györgyöt 
kinevezték  Felső-Magyarország  főkapitányává, s egyben 
megbízták e terület védelmével ís a Lengyelország felől jöhető 
támadások ellen. Zsigmond lengyel király ugyanis a Habsburgok 
támogatói közé tartozott, s Lengyelországba menekült Bethlen 
korábbi ellenfele, Homonnai György is, akinek betörési kísérleteit 
számításba kellett venni. 

Míg Bethlen Felső-Magyarországon időzött az országos ügyek 
intézése végett, seregének egy része Rédey Ferenc és Szécsi 
György — parancsnoksága alatt előretört nyugat felé. 
Előnyomulásuk diadalmenet volt. Napok alatt kézre kerítették 
Szendrő, Murány, Szádvár, Szécsény, Divény, Palánk várakat, s 
rövidesen kaput nyitott a katonai szempontból oly fontos 
Érsekújvár is. Ez a hatalmas sikersorozat úgy vált lehetővé, hogy 
a várak fizetetlen és zömében protestáns magyar katonasága 
lelkesen magáévá tette Bethlen függetlenségi harcának ügyét, s 
mihelyt alkalma nyílott, azonnal csatlakozott is hozzá. 

Szeptember végén a fejedelem is megindult a derékhaddal 
Kassáról, Tótprónán és Bajmócon áthaladva, október 9-én 
Nagyszombathoz érkezett. Itt jelölte meg összes csapatainak 
gyülekezési pontját, mert innen kiindulva akart harcba szállni a 
cseh felkelés ellen küzdő császári csapatokkal. 

Ebben az időben két császári sereg fáradozott a cseh felkelés 
elfojtásán. Buguoi tábornok csapatai Csehországban, Dampierre 
tábornok — katonái pedig — Morvaországban harcoltak a 
szabadságukért fegyvert fogó felkelők ellen. Amikor hírt 
szereztek Bethlen támadásáról és csapatainak gyors, diadalmas 
előnyomulásáról, Buguoi felhagyott a csehek elleni harccal, és 
megindult Dampierre serege felé, hogy azzal egyesülve szálljon 


szembe Bethlen hadseregével. 

A fejedelem a nagyszombati főhadiszálláson úgy döntött, hogy 
Pozsony és Bécs ellen indul. Ugyanakkor Rédey Ferenc 
parancsnoksága alatt 10000 lovast küldött szövetségesei 
megsegítésére. . Erre nagy szükség is volt, mert a 
szétszakadozottan harcoló cseh—morva csapatok már több 
vereséget szenvedtek a császáriaktól. Azonban Rédey csapatainak 
érkezése és főleg  Nikolsburgnál aratott győzelme arra 
kényszerítette a császáriakat, hogy megkezdjék a visszavonulást 
Bécs irányába, s erejüket a város védelmére összpontosítsák. 

Bethlen ezalatt megindult Nagyszombatból mintegy 15000 
katonájával Pozsony elfoglalására. 


Október 13-ának esős estéjén a Pozsonytól jó harminc 
kilométerre levő Szenc falu mellett táborozott a fejedelem. Éppen 
vacsorához ült főtisztjeivel, amikor a sátor bejáratát őrző testőr 
sürgős posta érkezését jelentette Pozsonyból. 

Bethlen semmit nem késvén, az asztal mellett gyorsan átolvasta 
a levelet, melyben a pozsonyi polgárok tudósították őt titkon 
császári csapatok érkezéséről. A fejedelem azonnal felállt a 
vacsora mellől, s a szomszédos tanácskozószobába szólította a 
kapitányokat és fejedelmi tanácsos urakat. 

Alighogy a berendeltek elfoglalták helyüket az asztal mellett, 
felállott a fejedelem, és röviden ismertette a  hadihelyzet 
alakulását. 

— Feltesszük tehát a kérdést kegyelmeteknek — fordult 
végezetül a jelenlevőkhöz —, mint vélekednek: reájok kellessék-e 
menni mindjárást az németre, avagy nem? 

Néma csend követte szavait. A sokat próbált főhaditisztek és a 
tanácsosok lehajtott fejjel töprengtek. Végre egyik erdélyi 
tanácsos szólásra emelkedett. 

— Fejedelem urunk vélekedésünket kérte — kezdte lassan. — 
Én úgy gondolom, nem kellene mindjárást ráindulnunk az 
németre. Felséged jól tudja, hogy a hadak ugyancsak 
megfáradtanak, s nem bátorságos a fáradt hadat harcra vinni. Ha 
most mindjárást indulnának, mivel az eső igen esik, s a nélkül is 
igen sáros, nehéz út volna, annál inkább megfáradnának a hadak, 


és igen veszedelmes lenne az ellenségre menni. 

Itt kis szünetet tartott, majd így folytatta: 

— Azt tanácsolom Felségednek, hadd nyugodnának a seregek 
két avagy három napig, az eső is hadd állana meg, és ha 
megkönnyebbednék az út, bátorságosabb lenne a csatára való 
menetelük. 

A jelenlevők vegyes gondolatokkal hallgatták a beszédet. 
Hiszen van igazság abban, amit szól — de kérdés: nem lesz-e 
ártalmas a késlekedés. Némelyek helyeslőleg bólogattak az 
elhangzottakra, de legtöbben  várakozóan a  fejedelemre 
tekintettek. Döntsön ő, hiszen elég tapasztalt, próbált hadvezér! 

Néhány percnyi csend után megszólalt Bethlen, most is 
fejedelmi többest használva. 

—A mi vélekedésünk ellenkezik kegyelmedével — intett 
szemével az imént szólt tanácsos felé. — Nem jó az a némettel 
késlekedni, mert ha várunk, igen besáncolja magát, és ugyancsak 
sok kárral lehet majd őt kivetni onnan. Aztán azt hallottam én, 
mikor a vitézségen és katonaságon forgottam, s mostan is igaznak 
tartom, hogy a németnek nem szolgál jól esős időben a puskája. 
Most kell hát kihasználni az időt. Azért hagyom és parancsolom 
— emelte fel a hangját —, mindjárást csak üssenek dobot, és a 
hadak induljanak, mert ennek meg kell lenni! 

Szótlanul felálltak a haditanácskozás résztvevői, és mindenki 
igyekezett, hogy a reá tartozó tennivalókban intézkedjék. 

Hamarosan megperdültek a dobok, s éjszakai vonuláshoz 
készen állott a sereg. 


A fejedelem a feladat végrehajtására gyalogosokból és 
lovasokból erős különítményt állított össze. Ezek az éjszaka 
sötétségének leplét jól kihasználva, október 14-re virradó éjszaka 
négy-öt óra tájban észrevétlenül Pozsony külvárosához érkeztek. 
A ködös, hideg őszi éjszakában hirtelen egy fáklya lobbant, majd 
utána magasra csaptak a lángok a külváros egyik szélső 
szalmatetős házából. Az égő ház fénye egyszerre bevilágította az 
éjszakát, s az így támadt fénynél fergeteges rohamra indultak 
Bethlen katonái az alvó császáriak ellen. 

Puskaropogás, a hajdúk , huj, huj, hajrá!" csatakiáltása verte fel 


egyszerre az éjszaka csendjét. A szokás szerint , mezítelen aluvó" 
császári katonák álmukból riadva, tétován kapdostak volna 
fegyverük és páncéljuk után... de, erre már legtöbbjüknek nem 
maradt ideje. 

— Üsd, vágd, nem apád! Vágd a beste németjét! — harsogták 
Bethlen katonái, s egymás után hányták kardélre vagy ejtették 
fogságba a németeket. Maga Tiefenbach generális is alig tudott 
néhányszáz katonájával Bruck felé elmenekülni. Ágyúit is 
hátrahagyta a nagy futásban, mindenki csak a puszta életét 
igyekezett megmenteni. 

S mire eljött az őszi ködös hajnal, Pozsony városa Bethlen 
csapatainak kezén volt, ahova még a nap folyamán maga a 
fejedelem is bevonult. A várba szorult Forgách nádor és Révai 
koronaőr is a királyi koronával együtt. A reménytelen helyzetet 
látva, október 16-án megadták magukat, s a vár ií5 a fejedelem 
birtokába került. Bethlen csapatai Hainburgig és Petronellig 
portyáztak, mindenütt űzve-kaszabolva a futó ellenséget. 

Egy korabeli krónikás feljegyzése szerint állítólag Pozsony 
elfoglalása után, amikor elhozták neki a magyar koronát, néhány 
belső bizalmas embere lévén csak jelen, tréfaképpen fejére tette 
azt, magára borította a királyi palástot, a királyi pálcát kezébe 
vette, és így szólt környezetéhez: 

, Ímmár légyen hála Istennek, ezt kerestem, megleltem, és nem 
mondhatom, hogy a magyar királyi korona fejemben nem volt." 

Kicsit később hozzátette: 

, Bizony mondom, urak, hogy ez majdcsak mintegy farsangos 
dolognak látszik nékem." 

Ezt mondván, levetkezett belőle. 

Pozsony elfoglalásával rövid egy hónap leforgása alatt Felső- 
és Alsó-Magyarország, néhány nagy vár, mint Munkács, Nyitra 
— Komárom és Győr kivételével —, a fejedelem csapatainak 
kezére került. A Dunántúl még egyelőre császári kézen volt, s ott 
Esterházy Miklós, Bethlen személyes ellensége, Nádasdy Tamás 
és más Habsburg-párti főurak igyekeztek is megszervezni a terület 
védelmét. A Dunántúl leghatalmasabb főura, Batthyány Ferenc 
azonban Bethlen oldalán állt, s csak idő kérdése volt, mikor jut 
diadalra itt 15 a Habsburg-ellenes függetlenségi harc ügye. 


A császárváros kapui előtt 


Bethlen október 24-én értesült a szövetséges cseh—morva hadak, 
valamint Rédey odaküldött hadoszlopának egyesüléséről. Egy 
nappal később az ellenfelek már a Duna menti Ulrichskirchennél 
lőtávolságban, nyílt ütközetre készen álltak szemben egymással. 
Ütközetre azonban nem került sor, mert a császári sereg Bethlen 
közellététől tartva, 25-én egy frissen felhányt sánccal védett hídfő 
oltalma alatt megkezdte a visszavonulást a Duna déli partjára. 

A szövetségesek üldözőbe vették a folyón átkelő császáriakat, 
és több napig tartó véres harc vette kezdetét, melyről Bethlen a 
következőképpen számol be egyik levelében: 

, Csütörtökön napestig sötétig tartott a mezőn való viadal, 
pénteken a sáncot vítták a mieink, melyet bizony nagy vitézséggel 
vettek meg. A por (lőpor) is a sáncban sokat felhányván, felette 
nagy rémüléssel mentek által, amint mehettek. Maguk közül is 
egynéhány százat toltak rettenetes tolongásban a Dunába, a mezőn 
és a sáncokban is veszett több kétezernél." 

Az átkelés után a császári sereg Bécsnél sáncolta el magát a 
város védelmére. Csak november első napjaiban keltek át Pozsony 
alatt a Dunán az erdélyi és szövetséges csapatok — elsőnek 
Rédey 8000 katonája —, s megindultak Bécs felé. 

Három héten keresztül fegyverzajtól volt hangos a Duna-part, 
míg végül az egész sereg átjutott. A következő napon a magyar 
csapatok egy bátor rohammal elfoglalták  Ebersdorfot. A 
császáriak mindenütt visszavonultak, s így szabaddá vált az út a 
büszke császárszékváros, Bécs felé! Az uralkodó a városban 
rekedt, a város körül pedig mind szorosabb gyűrűt fontak a 
szövetséges csapatok. 

Nem került sor Bécs ostromára. Az erős falakkal védett 
fővárost csak erős tüzérség támadhatta volna meg, evvel azonban 
a szövetségesek nem rendelkeztek. Bethlen úgy döntött, hogy 
kiéheztetéssel kényszeríti megadásra a fővárost. A fürge magyar 
lovasok elárasztották a vidéket és így megakadályozták, hogy 
bármiféle élelmiszert szállítsanak Bécsbe. Ugy látszott, hogy a 
császár székvárosának sorsa már megpecsételődött, amikor egy 
váratlan esemény nagy fordulatot idézett elő a hadihelyzetben. 

A sorsdöntő hír  Felső-Magyarországról érkezett, ahol 


Homonnai György Lengyelországban toborzott csapatokkal 
szétverte a terület védelmével megbízott fiatal, tapasztalatlan 
Rákóczi György seregét. 

Bethlen megdöbbenve hallotta a vészhírt, s aggodalmát csak 
növelte az a körülmény, hogy a hírhozók a valóságnál sokkal 
nagyobbnak mondták Homonnai haderejét. A fejedelem 
felismerte, mekkora veszély származhat abból, ha a támadók 
elvágják őt Erdélytől, s ezért , rettenetes nagy búsulással" úgy. 
döntött, — visszafordul — Bécs alól, Homonnai seregének 
megsemmisítésére. Ezzel Bécs felszabadult a szorongató nagy 
nyomás alól, mert Bethlen távozásával megszakadt a gyűrű a 
város körül. 

Az első magyar sereg december közepe után érkezett meg 
Felső-Magyarországra, hogy onnan kiverje Homonnai csapatait, 
de Homonnai ekkorra már kivonult az országból. Támadásával 
annyit mégis elért, hogy Bethlent visszafordulásra kényszerítette 
Bécs alól, és ezzel felszabadította Ferdinánd veszélyes helyzetbe 
került fővárosát. 

A következő hetek állandó csatározással teltek, a Dunántúlon a 
császár csapatai egyre szükebb területre szorultak. Az önként 
kaput nyitó Sopronban Bethlen 1200 katonát hagyott vissza 
helyőrségnek Bucsi Benedek kapitány parancsnoksága alatt. 
December hónapban a függetlenségi harc ügye diadalmasan 
haladt előre a korábban még szilárdam császári kézben levő 
Dunántúlon. A krónikás szavai szerint: 

, A Dunán innen a Muráig, az erősségekben Köszegnél több, az 
urakban pedig Esterházy Miklósnál és ifjabb Zrínyi Györgynél és 
Nádasdy Tamásnál több nem marada a császár hívségében." 

A dunántúli terület , főgenerálisságára" Batthyány Ferencet 
kérte fel a fejedelem, helyetteséül pedig Sennyei Gáspárt nevezte 
ki, akinek Sopron volt jelölve székhelyül. Mielőtt elfoglalhatta 
volna állomáshelyét, a város öntevékeny helyőrsége december 
közepén birtokba vette Köszeget, ezt a hadászatilag oly fontos 
helyet. 

A császári hadvezetés december 24-én Dampierre tábornokot 
egy hadoszloppal Sopron visszafoglalására küldte, ő azonban 
minden eredmény nélkül kénytelen volt visszatérni szálláshelyére, 
Bécsújhelyre. 


Az uralkodó a szükséges katonai erő híján a főurak 
átpártoltatásával igyekezett Bethlent "megfosztani dunántúli 
támaszaitól. Felhatalmazta Esterházy Miklóst, hogy biztosítsa 
uralkodói kegyelméről mindazokat, akik hűségére visszatérnek. 
Esterházy igyekezett is eleget tenni megbízatásának, azonban 
felhívásainak még nem volt foganatja, mert a nemesség nagy 
része bízott Bethlen csapatainak további sikereiben, s őket követte 
a városi polgárok többsége is. 

Bethlen népszerűsége odáig terjedt, hogy a pozsonyi 
országgyűlés megválasztotta őt Magyarország fejedelmévé; sőt 
királlyá is akarták koronázni, s a fejedelem ezt nagy 
önmérséklettel utasította vissza. Ennek okát így magyarázta meg: 

— Látván az országra én személyem miatt való nagy 
veszedelmet következni a koronáinak felvételével, melyet 
halálommal kellett volna csak letennem, különben tisztességemre 
nem tett volna! 

A korona varázsának elutasítása nem valamiféle szerénységből, 
hanem nagyon is józan meggondolásból fakadt. Bethlen soha nem 
becsülte le ellenségeit, és nem becsülte túl a saját erejét és sikereit 
sem. Az ellenség ereje korántsem volt megtörve, sőt rövidesen 
számítani lehetett arra, hogy spanyol és birodalmi katonai 
segélycsapatokkal napról napra növekedni fog. Tapasztalta azt is, 
hogy még az ő pártján álló magyarországi nemesek 
áldozatvállalása is nagyon alatta marad szavakba öntött 
. lelkesedésüknek, nem is beszélve arról, hogy hol ide, hol oda 
pártolnak. Tudta jól, hogy csakis a Habsburgok erejének teljes 
megtörése lehet járható út a koronához. 

Nem kis akadálya volt a korona felvételének a török 
magatartása sem. A portán ugyan jóindulatú semlegességgel 
nézték Bethlen katonai sikereit, királlyá koronázásának 
jóváhagyásától azonban mereven elzárkóztak, illetve azt 
követelték, hogy Bethlen mondjon le az erdélyi fejedelemségről. 
A porta a hagyományos török politikának megfelelően, ellenezte 
Magyarország és Erdély egyesítését, mint amiből csak veszély 
származhat a törökök magyarországi uralmára, hódításaira. 
Bethlen mint erdélyi fejedelem függő viszonyban volt a portától, 
annak határozott ellenzésével szemben nem sokat telhetett. 
Később a törökök hosszas tárgyalások és a vezetőknek küldött 


nem csekély ajándékok hatására beleegyeztek ugyan királlyá 
koronázásába Erdély megtartásával együtt, de akkorra már úgy 
alakultak az erőviszonyok, hogy annak elfogadása nem lett volna 
okos cselekedet. 


Fegyvernyugvás és cseh—magyar konföderáció 


Bethlen arra törekedett, hogy fegyverszünetet eszközöljön ki a 
császárral. Erre az uralkodó hajlott is, hiszen legerősebb 
ellenfelének Bethlent tartotta. A fejedelem azonban azt követelte, 
hogy a fegyverszünetet szövetségeseire 1s terjessze ki. A császári 
követek elfogadták ezt a kívánságot, s 1620. január 16-án meg 15 
kötötték a fegyverszünetet. 

A cseh szövetséget Bethlen komolyan vette, annak ellenére, 
hogy a cseh rendek korábbi ígéretükkel szemben nem őt, hanem 
mást választottak királlyá. Január 15-én megkötötték Pozsonyban 
az új cseh—magyar konföderációt, melyben egymásnak örök 
szövetséget fogadtak, és kimondták, hogy háború és béke 
kérdésében is csak együtt határoznak. 

Ferdinánd nem mondta ki mindjárt, hogy a csehekkel nem akar 
fegyverszünetet kötni. Segélycsapatait bevárva, előbb olyan 
feltételeikhez kötötte a tárgyalásokat, hogy Pfalzi Frigyes hagyja 
el Csehországot, és akkor kész a megegyezésre. 

Bethlen nagy megütközéssel értesült a császár szószegéséről, 
ravasz  taktikázásáról s a csehek leverésére irányuló 
készülődéséről. 

— Szükséges — azért  — közölte  alsó-magyarországi 
generálisával, Thurzó Szaniszlóval —, hogy mi ne nézzük 
szövetségeseink romlását, hanem kegyelmed minden rendeket 
készen tartson, és ha kévántatik, azoknak segítségükre küldessük 
hadainkat. Könnyen tördelhetné el a nyilat egyenként, ha nem 
tudom, mennyi volna is, de csak egy marokba befogható nyilat 
sem törhet senki egyszerre el. Szorgalmatos gondja legyen, 
szeretettel intem kegyelmedet, mimiattunk sem országunkra, sem 
szomszédunkra ne jöjjön semmi véletlen veszedelem. 

A szövetség további erősítése és elmélyítése végett 1620 
tavaszán magyarországi legkedveltebb hívét, a kiváló képességű 
Thurzó Imrét fényes követség élén Prágába küldte, ahol ő Bethlen 


nevében keresztelőre tartotta Frigyes újszülött fiát. Ezt követően 
április 25-jén megkötötték a cseh—magyar konföderáció új 
szerződését. Az ünnepélyes okirat a következőket szögezte le: 

, Magyarország királya és Erdély fejedelme s ezeknek utódaival 
Csehország királya, Csehország, a két ausztriai főhercegség, a 
morva őrgrófság, Szilézia hercegség, Lausitz őrgrófság karai és 
rendei saját és utódaik nevében örök és  felbonthatatlan 
szövetséget kötnek. 

Egymásnak bárminémű ellenségét közös ellenségnek fogják 
tekinteni, s a közös védelem módozatait az összes szövetséges 
országok gyűlésén együttesen állapítják meg. 

Hogy a szövetség az utódoknak is örök emlékezetében 
tartassák, a szövetséglevelet minden országgyűlésen fel kell 
olvasni. 

A szövetségestársak beleegyezése nélkül a szövetségnek egyik 
tagja sem indíthat sem támadó, sem védelmi háborút. 

A szövetségnek sem mostani, sem jövendőbeli ellenségeivel 
nem szabad az egyes tagoknak fegyverszünetet vagy békét 
kötniök. Ha közösen köttetik meg a béke, abba foglaltassanak bele 
mindazon személyek, kik a szövetséget hadi vagy politikai 
ügyekben haszonnal szolgálták. 

A cseh királyság, a hozzá csatolt -és vele szövetséges országok 
a magyar végvárak fenntartására s azok őrségének fizetésére 
évenként ötvenezer tallért fizessenek. 

A porta jóakaratának megszerzése végett a törökhöz a 
szövetségesek együttesen küldjék el követeiket. 

A szövetséges országok közt a kereskedelem a rendek, 
városok, községek és  magánosok régi kiváltságainak és 
szabadalmainak épségben tartása mellett szabad legyen. Közös 
pénzláb hozassék be, s a pénzértéket a legközelebb tartandó 
szövetségi gyűlés állapítsa meg. 

A szövetség tagjai között netalán felmerülő viszályok 
elintézésére, az érdekelt felek megkeresésére az összes 
szövetségesek követeket küldjenek a meghatározott helyen és 
időben tartandó gyűlésre. 

A jezsuiták az összes szövetséges országból tiltassanak ki. 

A magyar segélyhadak, bármely szövetséges országba mennek, 
a magyar királytól vagy fejedelemtől, a nádortól és a királyi 


főkapitányoktól függenek, s ezek a haditanácsban részt vegyenek. 
A segédhadakat zsolddal küldőik látják el, kik szigorúan ügyelnek 
a fegyelem tartására, nehogy segély helyett rombolást vigyenek a 
népre. 

A szövetséges országok közt netalán fennforgó viszályok 
azonnal szűnjenek meg!" 

A szövetség sokat jelenthetett mindkét ország számára, de 
(megvalósulása elsősorban a hadihelyzet alakulásától függött. A 
hadihelyzet pedig egyre inkább kezdett a császár javára billenni. 
A segélycsapatok áradata lassan hömpölyögni kezdett az örökös 
tartományok felé, hogy azok felkelését vérbe fojtsa. Don 
Baldassare . Marradas — vezetése alatt  Passaun keresztül 
megérkeztek az első spanyol csapatok, melyek Csehországban 
erősítették a császár helyzetét addig is, amíg a katolikus 
birodalmiakkal s a Liga fejével, Miksa bajor herceggel és a szász 
választóval a cseh felkelés teljes leverésére indított tárgyalások be 
nem fejeződnek. 

Magyarországon a Dunántúlon kezdődött a császári csapatok 
mozgolódása. Az első lépés Kőszeg visszafoglalása volt. Ezzel 
egy időben a császáriak újból megsértették a fegyverszünetet, és 
Szombathelyre meg néhány Végváriba császári katonaságot 
helyeztek be. 

Bethlen még nem akart fegyverrel válaszolni az egyezség 
megsértőinek, mindenesetre fokozott óvatosságra intette alsó- 
magyarországi generálisát, Thurzó Szaniszlót. Utasítása szerint 
elsősorban Sopronra és Magyaróvárra kell ügyelni. 


Bethlen Gábor választott magyar király 
a hadak élén 


1620 augusztusának 25. napján forró pillanatoknak lehetett tanúja 
a besztercebányai országgyűlés tanácsterme. Közel egy évi 
vonakodás után, hirtelen megtörtént Bethlen királlyá választása. 
Egy évszázad elmúltával ismét magyar embert választottak az 
ország királyává Bethlen Gábor erdélyi fejedelem személyében. 
Az egykori árva fiú, fejedelmi apród, majd a kicsiny, elpusztult 
Erdélyország lenézett és sokat támadott fejedelme, aki hadai élén 
napnyugat felé törve súlyos csapásokat mért a gőgös Habsburg 


császár és király hadseregére, most végre elfogadta a választást. 

Az országgyűlésen tanácskozó nemesurak legtöbbje, aki nem 
volt beavatva a külpolitika bonyolult szálai közé, nem nagyon 
értette, miért ís vonakodott Bethlen eddig is, hiszen ők már 
korábban is hajlandók voltak őt Magyarország uralkodójának 
kikiáltani. Azt meg már végképpen nem értették, hogy miért nem 
engedi megkoronáztatni magát, ha már a királyi cím felvételébe 
beleegyezett. 

— Kezében a királyi korona, s mégis tartózkodik annak 
fölvételétől! — morgolódtak különösen azok, akik már nagyon 
szerették volna magyar fejen látni a koronát. 

— Tán csak nem kicsinyli a méltóságot? — töprengtek 
hitetlenkedve mások. — Hiszen Magyarország koronájáért már 
hatalmas európai uralkodók is vívták véres háborúkat! 

Az országgyűlési rendek egy külön bizalmasabb gyülekezetben 
igyekeztek rábeszélni Bethlent, hogy vegye fel az uralkodói 
jelvényeket is. Különösen udvari papja, Alvinczi Péter, az ismert 
kálvinista prédikátor, aki már Bocskai fejedelemnek is bizalmasa 
volt, kapacitálta urát. 

A fejedelem — most már választott magyar király — egy 
darabig csak csendben hallgatta prédikátorának mind tüzesebbé 
válló érveit, majd végre megszólalt: 

— Kótyagos elméjű ember kend, Alvinczi uram! No de hát jó! 
Legyen úgy, hajlok a kend szavára, csak azt mondja meg, ki fog 
engemet megkoronázni. 

— Várom Felséged parancsolatját, és fejére teszem a koronát 
— csillant fel reménykedve Alvinczi szeme. 

Bethlen erre nagyot nevetett: 

— Csakhogy kend nem esztergomi érsek, márpedig a magyar 
királyokat az esztergomi érsek koronázza, nem más! 

— Ha engemet felséges uram érsekké tesz, érsek leszek, és 
nincs többé semmi akadály — válaszolt Alvinczt. 

— No, nem jól lenne ez így, mert a püspököket a koronás 
királyok nevezik ki, én pedig még nem vagyok az. Te meg, varga, 
ne feljebb a kaptafánál! — zárta le a diskurzust Bethlen. 

Erre Alvinczi elnémult, és a rendek is hallgattak. Meg ugyan 
nem győzte őket Bethlen, hogy csak e miatt a formaság miatt nem 
engedi magát megkoronáztatni, de látták, hogy nem akarja 


megmondani az igazi okokat. Márpedig ha nem akarja, 
kényszeríteni nem lehet rá, ezt mindnyájan jól tudták. 

Így azután csendesen ki-ki elballagott szállása felé, s otthon 
morfondírozott magában ezen az érthetetlen eseten. 

A köznép körében olyan hírek is szárnyra keltek, hogy csak 
akkor teszi fejére első szent királyunk uralkodói jelvényét, amikor 
a császári koronát 15 elragadja Ferdinandustól. . . 

Volt azonban valaki az országgyűlésen, aki előtt Bethlen már 
nem titkolhatta el így az igazi okokat. Talán nem is akarta, miért 
azt a valakit, a fiatal Thurzó Imrét ő is sokra becsülte, s őszintén 
kedvelte is. Nemcsak azért, mert a fiatal, délceg főúr, az 
elhalálozott nádor fia, Magyarország egyik leggazdagabb, 
legtekintélyesebb birtokosa volt. Hozzá hasonló gazdag és előkelő 
több is volt Bethlen magyarországi szövetségesei között, hogy 
csak az ifjú Rákóczi Györgyöt, Illésházy Gáspárt vagy az 
élemedettebb korú Szécsi Györgyöt és Batthyány Ferencet 
említsük. Nagyobb súllyal esett latba külhonban szerzett 
műveltsége, világot látottsága, amiket Bethlen nagyon sokra 
becsült. A legnagyobb érdeme azonban hazájához, nemzetéhez 
való őszinte ragaszkodása volt Bethlen előtt. 

Az ifjú, lelkes főúr nem új adományokért, méltóságokért állt 
Bethlen mellé, mint sokan a nemesek közül. Ezért bízott benne 
jobban, mint többi hívében, s ezért nyugodtan beavatta bizalmas 
dolgaiba, terveibe 1s. 

Amikor visszavonult magánlakrészébe, követte őt Thurzó Imre 
Is, titkos megbeszélésre. Az ajtónállóknak fej vesztés terhe alatt 
tilos volt bárkit is a közelbe engedni. 

A délutáni nyári nap sugaraiból már csak kósza, elszórt 
fénynyalábok törtek át a vastag falak között beugró két kis 
boltíves ablakon. Erősen alkonyodott. A szobában egyre 
hosszabbá váltak az árnyak. A nehéz tölgyfa asztal mellett két 
súlyos faragott karosszékben ült Bethlen és Thurzó Imre. 

A választott magyar király ritkuló fekete hajába és dús 
szakállába ugyancsak belopta már ezüstjét a bőkezű adakozó, az 
idő. Mélyein barázdált arca többet mutatott negyven événél, s 
mindig élénken csillogó szeme is most fáradtan tekintett a 
pompás, fényes díszruhába öltözött fiatalemberre. 

A másiknak fiatalos, friss tekintetét még a visszafojthatatlan 


kíváncsiság is élénkítette. Nem is tudta sokáig magában rejteni 
kérdéseit. 

— Megbocsásson Felséged, ha illetlen — kíváncsisággal 
zaklatnám — fordult Bethlenhez —, de akárcsak többen az urak 
és nemesek közül oly sokan, én magam sem tudnám okát adni 
Felséged cselekedeteinek. Mert lám, magam 15 mennyit sürgettem 
Felségedet hóról hóra, hogy fogadja el végre a királyi koronát, s 
szakítsuk meg mindörökre ezt az áldatlan frigyünket az idegen 
Habsburg uralkodóval! S Felséged halogatá mind a mai napig a 
királlyá választást, de ím, a koronázást most is visszautasítá. 
Értetlenül állok ezekkel szemben, s hálás lennék, ha Felséged 
mostan megvilágítaná elmémet — szólt, s várakozóan tekintett 
Bethlenre. 

Az elhangzott kérdés után csend borult a szobára. Bethlen 
hallgatott egy ideig. Agyában fürgén követték egymást a 
gondolatok. Elmondhat-e mindent ennek az ifjú embernek? Elég 
érett-e hozzá, hogy teljes bizalmába avathassa? Nem retten-e el 
vajon az Ügy szolgálatától, ha megtudja a teljes valót? 
Mindmegannyi súlyos kérdés, amelyben gyorsan kell dönteni, 
mielőtt túlságosan hosszúra, sértően hosszúra nyúlna a csend! 

Döntött. Elmond mindent, kételyeit, reményeit, kétségeit, 
nehézségeit. Hadd lásson világosan. Ha ezek után is megmarad, 
úgy legalább egy van a nagyurak közül, akire biztosan számítani 
lehet. 

— Megértem én, nagyságos öcsémuram, kíváncsiságokat — 
kezdte lassan —, s azt 15, hogy nem látjátok cselekedetem okát és 
célirányosságát. Mert lásd, a királyi címet, sőt még a királyi 
koronát is felvenni nem nagy dolog. Megtartani és becsülettel 
élhetni vele annál inkább. A mi kicsiny, megfogyatkozott 
nemzetünknek ugyancsak sokfelé, sokfélére kell tekintettel lenni, 
s erős fundamentuma kell legyen minden cselekedetünknek. 

Lám, a királyi elekciót véghez vihettem volna már tavaly is a 
pozsonyi gyűlésben, s a koronát is a fejemre tetethettem volna. 
Pap is akadt volna elég, ki felszentel, nemcsak Alvinczi. Olyan 
könnyen vehettem volna fel a koronát már Pozsonyban, 
öcsémuram, mint egy falat kenyeret megehetünk. De ha én akkor 
ott magamat megkoronáztattam volna, énnálam bolondabb, de 
nyomorultabb fejedelem sem lett volna e széles világon. Mert a 


török, ez a patyolatos hárpia, mindjárt követelte volna tőlem az 
ország végházait, és ha nem adom, azzal fenyegetett volna, hogy 
ellenem támad a némettel egy sorban. 

Mert tudod jól, nagyságos öcsémuram, a korona bűvölete erős 
minden halandó, gyarló ember előtt! Mimagunk személye sem 
kivétel ez alól. De láttam azt is, mely nagy veszedelem 
következhetnék hazámra, nemzetemre személyem miatt, ha a 
koronát felveszem, melyet halálommal lehet csak letennem, 
különben tisztességemre, becsületemre nem lehetne. A korona 
felvételével bezárjuk az ajtót minden tárgyalás előtt az ausztriai 
házzal. Állapotunk pedig korántsem oly erős, hogy ezt most még 
megtehetnék. Itt állok hadammal, mely alig haladja meg a másfél 
tízezer katonát. S ki van mellettünk? A török minden ígéreti 
mellett elegendő segélyt nem ád, csak azt várja, hogy mi kaparjuk 
ki számára forróból a szerencsét, hogy ő annyival is 
erősbödhessen hatalmi állapotjában. 

— És cseh, morva, sléziai meg többi szövetségesünk? Azokkal 
nem gondol Felséged, mikor erőnket számlálja? Erős, 
felbonthatatlan frigy van közöttünk! — vágott közbe 
türelmetlenül Thurzó. 

— Hidd el, öcsémuram, számba veszem én őket magam is. 
Talán még a kelleténél is erősebben! De a hírek, amik onnét 
jönnek, ugyancsak fenyegetőek reánk nézve. Frigyes király 
mulatozással tölti az időt, amikor már kapuja előtt a vész! A 
pénzsegélyt a hadfogadáshoz is számtalan sürgetésünkre csak a 
minap küldé meg, annak 15 csak egyharmadát. Hadvezéreit pedig 
hiába intém számos levélben, hogy támadják meg a császár erejét, 
mielőtt azok egyesülnének a bajor meg más birodalmi 
segélyhadakkal, csak fülök mellett elengedék szavaimat. A 
legújabban érkezett hírek tanúsága szerént az ellenség egyesített 
hadai már támadásra készülten állanak a Duna partján, s 
hamarosan megindulnak szövetségeseink ellen. Csak a nagy Isten 
tudja, mi lesz kimenetele a viadalnak, csak ő látja, mily nagy 
búsulással vagyok napról napra rendezetlen állapotjok miatt! Ilyen 
állapotban esztelenség lett volna, nem gondolva a jövőre, 
elhamarkodottan felvenni a koronát! 

— Megbocsásson Felséged — szólt Thurzó —, akikor 
viszontag már nem értem, hogy miért fogadta el most a királlyá 


választást, ha ily súlyosnak ítéli meg helyzetünket? 

— Ládd, öcsémuram, ennek több oka van. Egyfelől a sors útjai 
kifürkészhetetlenek, jövőbe nem lát halandó ember, s meglehet az 
is, hogy könnyebbre fordul szövetségeseink állapota. Hiszen 
Frigyes apósa az ánglius király, s az impériumbeli protestáns 
fejedelmek megsegíthetik őt úgy, hogy akár győzedelmeskedni is 
tudhat Ferdinandus meg a bajor és a spanyol hadai felett. Mi 
magunk is készítjük a segítséget, néhány ezer lovast már útba is 
indítottunk, s ahogy felfogadunk s rendezünk újabbakat, azokat is 
elküldjük nekik. Úgy számolám, vagy tízezer könnyűlovast 
segélyükre tudunk indítani rövid időn belül, amire nagy 
szükségük vagyon. Így hát, ha óvatosan tekintünk is a jövő 
alakulása felé, nem vesztettük el még minden reményét a 
győzelemnek. 

Másfelől meg bele kellett egyeznem a királlyá választásba, 
hogy lássa Ferdinandus eltökéltségét a magyar nemzetnek a 
szakításra. No meg azokat a nemesuraimat sem volt ártalmas nyílt 
válaszút elé állítani, akik ugyan a tárgyalásokon nagy csendben 
meghúzták magukat, de ki félelemből, ki haszonlesésből 
ugyancsak kacsingat Ferdinandus felé, s nem nagyon bánná a 
tavaly ősz előtti állapotok visszaállítását. 

Harmadsorban a törökre váló tekintettel 15 szükség volt az 
elekcióra, mert megérkezvén végre hozzájárulása, hogy 
egyszersmind legyünk Magyarország királya és Erdély fejedelme, 
amibe ugyancsak nehezen egyezett bele, most már nem 
csináltattunk magunkból farsangi maskarát, hogy eddig sürgettük 
beleegyezését, s amikor most meglőn, nem élünk vele. 
Bizonyítani kellett előttük is, hogy a magyarországi urak valóban 
akarnak engemet királyuknak. S így tán nagyobb reménységünk 
lelhet segítségadása felől 15 — fejezte be szavait Bethlen. 

Thurzó csendben, elgondolkozva hallgatta fejtegetéseit. Fiatal 
kora ellenére maga is tudta józanul, higgadtan mérlegelni az 
eseményeket, s figyelembe véve Bethlen érveit, hamarosan 
belátta, hogy annak igaza van. Nem szabad elvakultan fejjel 
rohanni a falnak, hiszen egy nemzet sorsa van a kezében, amivel 
nem lehet kockajátékos módjára hazárdul dobálózni! Még akkor 
sem, ha a királyi korona hatalmas varázsa csábítja minden csalóka 
tündérnél erősebben az embert! 


Hirtelen eszébe jutottak azok a rosszindulatú rágalmak, 
amelyekkel ellenségei elhalmozták Bethlent. Hogy csak a hatalmi 
vágy sarkallja, s azért, ha kell, sutba dob mindent, s az ország 
feláldozása árán is kész hiúságát kielégíteni! Mennyire nincsen 
igazuk. Lám, ím, most kínálják felé a koronát, s mégis elhárítja 
magától, ellenáll varázsának, nehogy helyrehozhatatlan kár érje 
miatta nemzetét! 

— Kérem Felségedet — szólalt meg fellelkesülten —, ne 
vegye hízelkedésnek szavaimat, de a históriás könyveket olvasva, 
kevés oly fejedelemről hallottam, aki ezt tette volna, amit 15 most 
Felséged. Inkább arra vagyon számos példa, hogy mindent 
odadobtak,  feláldoztak sokan a koronának még csak a 
reménységéért is. Felséged eme nagylelkű önmegtagadása bízvást 
az utókor emlékezetébe költözik! Felségednek eddig is híve 
voltam, s ezután még inkább kész vagyok életemet és véremet, s 
minden jószágomat feláldozni Felségedért s hazám és hitem 
üdvéért! — fejezte be csillogó szemekkel szavalt. 

A lelkes szavak meghatották Bethlent is. Érezte, hogy ezek a 
szív mélyéről jöttek, s nem tettetés szülöttei. Lám, akad legalább 
egy főrangú hívei közül, aki meg tudja érteni, és képes 
méltányolni is cselekedetét. Sajnos, lámpással kell keresni az 
ilyet! — állapította meg magában keserűen. Mert szép, lelkes 
szavakat ugyan sokan mondanak, kiváltképpen ha egy kis borital 
gőze száll fejükbe, de amikor cselekedetről van szó, ugyancsak 
húzódoznak a legkisebb áldozatvállalástól 15. Szeretnének győzni 
a császáriak felett — de lehetőleg mások kardjával, vére 
hullásával. . Ugyanakkor — a seregbe állt  jobbágyaikat 
visszakövetelik. Ha meg adózásról van szó, legtöbbjük oly 
nyomorult állapotúnak mondja magát, mintha két forintja ií5 csak 
bajosan akadna. Ilyenek legtöbben, s ezeket kell áldozatvállalásra, 
önfeláldozó cselekedetre bírni. 

— Örömmel hallom szavaidat, nagyságos öcsémuram. Bár sok 
lenne közületek hozzád csak hasonló is! Mert a nemes ország urai 
többnyire nem adnak se pénzt, se katonát, s maguk ugyancsak 
vonakodnak lóra ülni és táborba szállni. Itt vagyok többnyire csak 
az erdélyi hadaimmal, s kiket itten zsoldba tudok fogadni. Pénzem 
pedig nekem is fogytán van, több százezer forintomat elköltöttem 
már a nemes ország szabadságának ügyéért. Ami pedig a hálát 


illeti, várd csak meg a végét, miket fognak majd mondani rólam, 
ha ne adj" isten, rosszabbra fordul helyzetünk! 

Mert immár én az holnaputáni napon táborba szállok, és 
megindulok hadaimmal napnyugat felé. Az ország ottani felét a 
Dunántúllal . egyetemben  megtisztogatom az ellenségtől, 
kigyomlálom a németet belőle. Mert nem mehetek úgy cseh, 
morva szövetségeseink segélyére, hogy hátam mögött ellenséges 
katonaság legyen. Megégettük már a szánkat a múlt őszön, mikor 
Bécs alatt álltunk katonáinkkal, s Homonnai, az a gaz lator, 
idegen hadakkal hátba támadott bennünket. Gyors támadásunk 
nyilván tartóztatásra készteti ellenségeinket is, és sikerül 
elvonnunk a csehekről Ferdinandus hadait vagy legalábbis annak 
egy részét. Ez a legtöbb, amit tehetünk csekély erőnkkel Frigyes 
király megsegítésére. Ha okosan intézik ügyeiket, s kihúzzák 
magukat a téli hideg beálltáig, tavasszal nagyot fordulhat a kocka. 
Intem őket leveleimben most is, nehogy meggondolatlan harcba 
bocsátkozzanak a túlerő ellen, mert az könnyen vesztüket 
okozhatja. 

— Hej, de sokat tanácsoltam én is Frigyes királynak a 
tavaszon, mikoron újszülöttjének keresztelőjén Prága városában 
jártam, hogy ne halogassa a még akkor szétszórt állapotban levő 
ellenség megtámadását, de ő nem sokat gondola vele! — fakadt ki 
keserűen Thurzó. — S ím, most itt vagyon a baj a sok halogatás 
miatt. Veszélybe sodorta nemcsak a maga országát, népét, hanem 
minden szövetségesét is. 

— Így vagyon, ahogyan mondod, de most már nincs mit 
tennünk. Cselekednünk kell, nemcsak a szövetségesi hűség miatt, 
hanem saját magunkért is, mert ha rajtuk győzelmet vesznek, mi 
következünk! Úgy készítsd hát, nagyságos öcsémuram, 
főkapitányom, saját hadadat is, hogy holnapután pitymallatkor 
dobot ütve, rendelt seregekkel megindulhassunk. 

— Úgy lesz, Felséged! — állt fel a székből Thurzó. Díszes, 
finoman cizellált kardja nagyot csörrent a hirtelen mozdulatra. 

Bethlen is felemelkedett ültéből. Odalépett a fiatalember elé, és 
jobbját nyújtotta. Az mélyen fejet hajtva fogadta el a felkínált 
kezet. 

— Ne feledd el soha, Imre öcsém, amiket ma beszéltünk. A 
sors csalókább, ravaszabb a legrafináltabb asszonynál is. Ha 


mindent megteszünk is, akkor sem tudjuk, hogy a jövő hogyan 
alakul majd. Ha nehézségek támadnak, bizton akad majd elég 
szirénhangú csábító, ki el akar tántorítani hűségünk mellől. Egyet 
azonban soha ne felejts el: Bethlen Gábor lehet gyarló ember, s mi 
sem képzeljük gőgös felfuvalkodottsággal magunkról, hogy 
hibátlanok, csalhatatlanok vagyunk. De az ügy, amit képviselünk, 
nemcsak Bethlen Gábor ügye! Bethlen Gábor győzelmén vagy 
vereségén áll vagy bukik ma egész nemzetünk s üldözött hitünk 
sorsa! S aki tőlünk elfordul, vagy mi több, ellenünk támad, ennen 
hazája ellen vét. Két pogány közt vérzünk, senyvedünk, fiam, már 
egy évszázad óta. S a két tar között elveszünk mi, hajasok, ha nem 
tudjuk erőnket összefogni, s ha rút visszavonás üti fel fejét 
közöttünk. A privátumokat, az egyéni érdekeket, sérelmeket hátra 
kell most hagynunk mindenképpen, ha győzni akarunk, s a 
győzedelem még így is nagyon nehéz lesz. Bízzunk az 
igazságunkban, de azért serényen készítsük a hadakat, mert az 
igazság diadalát csak a győzedelmünk fogja majdan biztosítani! 

Mint fiatal barátomhoz beszéltem most hozzád. Feltártam 
nehézségeinket, állapotunkat, ösmertettem terveinket. Ezt nem 
tehetem meg mindenkivel, mert a kicsinyhitűeknek szalmaláng- 
lelkesedése hamar kialszik. Azt állandóan, folyvást táplálni kell, 
nemhogy oltogatni. Bízom benne, te nem azok közé tartozol, és 
sohasem fogod bemocskolni őseid, családod becsületes nevét! 

— Higgye meg Felséged, nem fog megcsalatkozni bennem! 

— Meghiszem, fiam. Most eredj, s intézd fontos teendőidet. 

Bethlen hosszan elmerengve nézett a távozó után becsukódó 
nagy szárnyas ajtóra. Királlyá választásának napján gondolatai 
visszakalandoztak a múltba... A gomolygó emlékek ködéből 
előbukkant egy ifjú ember képe, aki annyi idős volt, mint a most 
eltávozott. . Csak — sokkal — szegényebb, jelentéktelenebb, 
bizonytalanabb sorsú. A húszéves Bethlen Gábor, aki rajongó 
lelkesedéssel vetette magát az erdélyiek kirobbant Habsburg- 
ellenes harcába, s fél életét otthagyta a csatatéren a Báthoriak 
védelmében... Még a kicsiny Erdélyországban sem volt közismert 
a neve, nem úgy, mint az imént távozott ifjúé, akit atyjának nádori 
méltósága, hatalmas gazdagsága országosan ismertté tett, szinte 
már bölcsője óta. S mégis, két évtized viszontagságai után, ez a 
szerény sorból felemelkedett ember került az egykor oly hatalmas 


Árpád-házi királyok, Anjouk és a még másfél évszázada sem 
elhalálozott Hunyadi Mátyás trónjára. 

, Ó, de vajh csak negyede lenne birtokomban abból az erőből és 
hatalomból, amit ama nagynevű elődök bírtak!" — sóhajtott fel 
magában keserűen. Letarolt, elpusztított, meggyöngült ország, a 
félelmetes török porta fenyegető árnyéka s a másik világbíró 
császár, a hatalmas Habsburg-ház tagjának roppant ereje 
nehezednek mind ólomsúlyként terveire, szándékaira. S az 
országon belül protestánsok, katolikusok, jobbágyok és nemesek 
egymás elleni gyűlölete, harca tépi szaggatja az amúgy is 
csekélyke erőket. S kicsinyesség, hálátlanság, bizalmatlanság 
azok részéről is, akiknek legtöbb haszna származik a diadalokból: 
a nemesurak részéről. 

, Lám, a megboldogult Bocskai fejedelmet is éltének utolsó 
évében a magyarok atyjának, pajzsának, megszabadítójának 
nevezték, s amint elköltözött ez árnyékvilágból, rögvest 
ellenszegültek végakaratának, s nem az őáltala javallt utódot 
választották, fejedelemmé! Ilyen hálás az utókor! — gondolt 
vissza keserűen Thurzó iménti lelkes szavaira. — Mi se igen 
várhatjuk, hogy valaha is hálaadással, megbecsüléssel gondolnak 
majd fáradozásunkra, törőödésünkre, s ha kellett, vérünk hullására, 
miket hitünkért, hazánkért áldoztunk. 

Az emberi állat minél magasabbra kerül a világi hatalom 
lajtorjáján, annál inkább magára marad. Hízelgői sokasodnak, 
őszinte barátai, támaszai fogynak, ellenségei viszont annál inkább 
gyarapodnak! 

De hát ez a világ rendje, mit búsulunk rajta? — tért vissza 
keserű gondolataiból. — Időnk sincsen mostanság arra, dologra 
fel serényen!" —  zökkentette magát vissza a mindennapi 
kötelességek fárasztó feladataihoz, s íródeákját berendelve, tollba 
mondta a legsürgősebb intéznivalókat. . . 

És egymás után születtek a , Nos, Gabriel, a magyarok 
választott királya" kezdetű levelek és rendeletek. 

Másodnap reggelen megpördültek a táborban a dobok. 
Lónyerítés, fegyvercsörgés, mérges szitkozódás és morgolódás, a 
hadnagyok és strázsamesterek riogató, sürgető szava volt hallható 
mindenfelé. Útra készülődött Bethlen haditábora. 

A választott magyar király hada gyorsan tört előre nyugat felé. 


Szeptember havának 9. napján már Érsekújvárnál táboroztak a 
főerők. Előreküldött, szélsebesen vágtató lovascsapatok váratlanul 
rajtaütöttek Dampierre császári tábornagy Bécsújhely környékén 
táborozó seregén, s közel háromszáz császári katonát vágtak le, 
vagy ejtettek fogságba. Két nappal később bátor katonái 
elfoglalták az erős Nyitra várát is. Ezzel a császáriak elvesztették 
minden katonai erősségüket a Dunától északra fekvő magyar 
területen. 

Bethlen ezután a Dunántúl felé fordult csapataival. Két erős 
lovas hadoszlopa kelt át a folyón. Az egyik a Sopronban 
állomásozó Sennyey generális segítségére ment Huszár István 
parancsnoksága alatt. Ezek azt a feladatot kapták, hogy azonnal 
indítsanak nyugtalanító lovasportyákat Bécs irányába, s minél 
több erőt vonjanak el a csehek ellen induló császári főseregből. 

A másik hadoszlop, háromezer lovas és gyalogos, Haller 
György és Fekete Péter kapitányok vezetésével szinte napok 
leforgása alatt birtokba vette Tatát, Pápát, Várpalotát, Veszprémet, 
Sümeget, Egervárat és Zalaegerszeget. A várak magyar őrsége 
önként kaput nyitott Bethlen katonáinak. Ezzel a gyors, sikeres 
hadmozdulattal lezárták a területet kelet felé, és elejét vették, 
hogy a törökök segélynyújtás ürügyén rátegyék a kezüket a 
dunántúli várakra. 

Bethlen haditervét eddig fényes siker koronázta. Szeptember 
utolsó napjaiban megindulhatott a császár féltve őrzött örökös 
tartományai ellen. A további tervek szerint az egyik sereg Huszár 
István parancsnoksága alatt Lakompak irányában támadott. A 
másik, nyolcezer katonából álló hadoszlop Bethlen személyes 
vezetésével a Dunán átkelve Hainburg ostromára indult. Olyan 
jelentéseket kapott, hogy a hainburgi őrség kész harc nélkül átadni 
a várat, s így nincs szükség a lassú szállítás miatt elmaradt 
tüzérségre sem. 

A sikersorozat azonban hirtelen megtorpant. Bethlen a 
Hainburg alatti táborban kapta az első kedvezőtlen hírt Huszár 
István seregének vereségéről. 

A hírhozó a következőképpen jelentette a kedvezőtlen esetet: 

A magyar sereg — Lakompakot, Bethlen legnagyobb 
ellenségének, Esterházy Miklósnak várát zárta körül. A várban 
szorult császárpárti főúr már elveszettnek látta helyzetét, s a 


megadás feltételei fölött tanácskozott, amikor váratlanul 
megérkezett a bécsújhelyi táborból Dampierre császári hadvezér 
csapataival. 

Huszár István, amint meglátta a császáriak közeledését, 
azonnal csatarendbe állította katonáit. A pompás, csillogó 
vértezetű császári katonák puskalövésnyi távolságra közelítették 
meg a magyarokat, s ott szintén harcrendbe fejlődve várakoztak. 

Az ütközetet a magyar lovasok kezdték meg egy fergeteges 
hajrával. A kopják zúgva szelték át a levegőt, majd előkerültek a 
hüvelyekből a kardok. A császáriak hatalmas puskatűzzel 
fogadták a támadókat. Serényen dörögtek a muskéták, s egymás 
után hanyatlottak le nyergeikből a magyar lovasok a sortűz 
nyomán, mielőtt még elérhették volna az ellenséget. A 
puskatűztől megtizedelt sorok visszafordulásra kényszerültek. 


FRASZT ZÉS 


Murad szultán 


II. Ferdinánd császár 


Ekkor lendült ellentámadásba a császári nehézlovasság. Rövid 
harc után megfutamították a megzavart magyar könnyűlovasokat. 
Hamarosan általános menekülés következett be. A vereség több 
mint ezer magyar halálával járt, s Lakompak vára császári kézen 
maradt. 

Bethlen nagy búsulással hallotta a vereségről érkezett hírt. S 
ami még ezt tetézte, hamarosan abba kellett hagynia Hainburg 
ostromát is, mert az őrség a kapott hírek ellenére keményen 
ellenállt a tüzérségi előkészítés nélkül indított rohamoknak. 

Hamarosan olyan hírek érkeztek, hogy Dampierre császári 
hadvezér a fontos Sopron városát akarja elfoglalni. Bethlen 
seregével sürgősen Sopron védelmére vonult. 

Dampierre beharangozott támadása azonban elmaradt. Erre 
Bethlen továbbvonulva a Dunántúlon, Szombathelyhez közel 
szállt táborba. Menet közben csapatai elfoglalták Lakompak várát. 

Bethlen Szombathelyre vonulásának az volt a döntő oka, hogy 
személyes találkozással nyílt színvallásra akarta késztetni az eddig 
túlságosan 15 óvatos magatartást tanúsító Batthyány Ferencet, a 
Dunántúl leghatalmasabb  főurát. A találkozást azonban 
megzavarta Dampierre váratlan támadása Pozsony ellen. 

A császári hadvezér a lakompaki győzelmen és Bethlen 
csapatainak hainburgi kudarcán felbuzdulva, tervbe vette a Bécs 
védelme szempontjából nagyon fontos Pozsony elfoglalását. 
Október első napjaiban meg is indította hadait a Duna mindkét 
partján. Bethlen régi személyes ellenfele arra számított, hogy 
meglepetésszerű, gyors rajtaütéssel kézre keríti az ország akkori 
fővárosát. Már előre bizakodó hangú jelentést küldött a 
császárnak a biztosra vett győzelemről. 

Számításai most az egyszer csúfos kudarcot vallottak. A 
városban levő magyar őrség bátran visszaverte az ellenség 
rohamait. Dampierre ki akarta használni Bethlen távollétét, és 
sürgette a város bevételét. Október 9-én türelmetlenségtől hajtva 
maga ment kémszemlére a falakhoz. Ez lett a veszte. Egyik hajdú 
felismerte a császári tábornokot, és egy jól irányzott puskalövéssel 
leterítette. A hadvezér halála nagy zavart és riadalmat okozott a 
császári sereg között. Röviddel rá megkezdték a visszavonulást a 
falak alól Bécs felé. 


Kudarcuk azonban ezzel még nem fejeződött be. Két nappal 
később  Petronellnél — Bethlen katonái megtámadták a 
visszavonulókat, és súlyos vereséget mértek rájuk. A megvert 
katonaságot a császári hadvezetés nem tartotta elegendőnek Bécs 
védelmére, s gyorsan megerősítéséről kellett gondoskodniuk. 

A Pozsonyba érkező Bethlen örömmel hallotta a győzelmi hírt. 
Úgyszintén azt is, hogy Batthyány, kimozdulva eddigi 
tétlenségéből, leleményes hadicsellel elfoglalta Kőszeg várát. 

Ez volt azonban az utolsó örömteli győzelmi hír az 1620-as 
esztendőben. Hamarosan jelentés ígérkezett Vác török kézre 
kerüléséről, ami igencsak nagy búsulásba ejtette Bethlent. A 
csalárd szövetséges ugyanis a megígért támogatás helyett 
magyarországi hódításait akarta alattomban növelni, ami 
megijesztette a magyarokat, s alapos indokot szolgáltatott arra, 
hogy az eddiginél is sokkal bizalmatlanabbul tekintsenek a török 
frigyre. 

Az igazi nagy veszedelem azonban mégsem innen fenyegetett, 
hanem a cseh hadszíntér felöl. A hírhozók arról számoltak be, 
hogy a cseh, morva hadak harc nélkül vonulnak vissza Prágához, 
s ott készül a döntő összecsapás. Bethlen sorsdöntő fontosságúnak 
tartotta e készülő csata kimenetelét, s egyre újabb lovascsapatokat 
indított útba a csehek megsegítésére. Így teltek a napok nagy 
aggódásban, míg egyszer csak megérkezett a bizonyos hír. . . 


Csöndesen szitált a novemberi eső, szuroksötétbe vonva a 
Duna partján büszkén emelkedő pozsonyi várat. A városlakók 
közül, akik csak tehették, behúzódtak házaikba ebben a bőrig 
áztató időben. A belső vár kapuinak őrtornyaiban lobogó 
szurokfáklyák nem messzire világítottak. 

A katonák a vártákon feszült várakozással kémlelték a sötét, 
esős éjszakát. Már két nap óta izgatottan várták a híradást onnan 
északnyugat felől, Prága irányából. 

Az udvari kapitány kiadta a szigorú parancsot, hogy mihelyt 
futár érkezik, azonnal vezessék király urunk elébe. Figyeltek hát 
erősen, inkább füllel, mint szemmel, hiszen ebben a 
szuroksötétségben látni úgysem lehetett. 

Az idő múlik, s még mindig semmi. 


Úgy éjféltájban egyszerre csak a Bécs felé néző nyugati kapu 
bástyáján strázsáló katona lódobogást hall. Hamarosan erősödik a 
zaj, s a fáklyavilág sápadt fénykörébe bebukik egy csatakos, 
izzadt, esőverte lovas alakja. 

— Hírvivő Bornemisza főkapitány uram seregéből! — kiáltja, 
amint a kapuhoz ér. — Adjatok sürgős bebocsátást király urunk 
öfelségéhez! 

Serényen bebocsátják, s máris kísérik a négyszögletű belső vár 
emeletére, Bethlen szállására. A belső vigyázást végző udvari kék 
gyalogok egymás után adnak szabad utat az érkezettnek és 
kísérőjének. A nagy zajra előtápászkodik Bethlen belső 
komornyikja 1s. 

— Király urunk nemrég tére nyugovóra — zsörtölődik a 
közeledő udvari kapitány felé —, csak nem akarják kapitány 
uraimék megzavarni nyugalmát? 

— Meg kell lenni annak rögvest! — szólt nyersen az udvari 
kapitány. — Király urunk szigorú rendelkezésben hagyta, hogy 
tüstént vezessük hozzá, aki jő a csehországi hadból! 

Ebben a pillanatban felnyílott a hálóház ajtaja, és Bethlen 
rekedtes, mély hangja hallatszott: 

— Tüstént eresszétek be a hírhozót! 

Bevezették az esőverte, csapzott legényt a hálóházba, ahol 
Bethlen már  hálóruhájára kanyarított köpenyben állt. 
Türelmetlenül intett távozást a kísérőknek, s izgatottan tekintett a 
hírhozóra: 

— Beszélj, fiam, tartózkodás nélkül: mi van Prágánál? 

— Király urunk őfelsége — hajtott térdet a legény —, Kornis 
Zsigmond és Bornemisza János főkapitány uraimék jelentik 
általam, hogy a viadal Prága mellett a Fehér-hegynél elveszett. 
Ferdinandus hadai nagy diadalt arattak szövetségeseinken, s 
Frigyes király őfelsége is elmenekült az országból. Csapatai 
szétszóródtak, s a mieink is útban vannak hazafelé. 

Bethlen megütődve hallgatta a vészjósló hírt. Titkon számított 
rá, hagy így is fordulhat a kocka, most mégis megdöbbentette a 
nyers, rideg valóság hallása. 

— Mondd el, fiam, rendre, sorjában, hogyan történt ez a nagy 
szégyen. 

— Felséges uram, a cseh— morva hadak derekas harc adása 


nélkül, folyvást húzódtak vissza Prága városa felé. Bornemisza 
uram beteges állapottal lévén, Kornis főkapitány uram 
rendelkezett a hatezer főnyi magyar lovas felett. Én 
zászlóhordozója lévén, hallottam, számos esetben sürgette Hollak 
és Anhaltinus uraimékat, az ő generálisukat, hogy vegyük be 
magunkat Prága falai közé, s ott várjuk meg a Felséged által 
küldött újabb segélyhadakat, amiről tudtunk, hogy Pécsi 
kancellárius urammal már útban vannak. 

Hiába volt ám a jó tanács, csak nem hajlottak rá. Novembris 8. 
napján elérkezett az ellenség, s minket a cseh, morva, niederlandi 
hadakkal együtt oly szoros helyen állítottak fel, hogy fele se fért 
el ott rendesen a hadnak. 

Délebéd után került sor a viadalra. A támadást mi kezdtük a 
morvai haddal. Stumful, gróf Schlick, Anhaltius fia, gróf Thurn 
fia vezették a támadást. Rettenetes nagy harcot tettek ott, melyet 
az ellenség nem állhatván, megfordultak előttük oly nagy kárral, 
hogy két egész regimentben gyalog igencsak kevés maradott meg, 
s a lovas is több elfutott háromezernél. A niederlandi árulók 
azonban semmit nem víttak közülünk, sőt a sáncfákat és zászlókat 
felforgatván, oktalan szaladásba kezdtenek. Így az ellenség nagy 
szívet vévén, ráfelesedett a morvai hadra, s így azok sem állhattak 
meg, hanem kénytelenek voltak hátat adni az ellenségnek. 

— És mit csináltatok ti e sok szégyenvallás és árulás 
közepette? — támadt Bethlen haragosan a hírhozóra. 

— Felséges király uram —  szeppent meg az kissé —, 
meglévőn a harc, mi örömest bementünk volna Prága városába, s 
miben tudtunk, szolgáltunk volna nekik s Frigyes őfelségének, de 
a városlakók rebelláltak, s bé nem bocsátottak bennünket. Söt 
ugyancsak meg is lövöldöztek bennünket elébbeni jámbor 
szolgálatainkért! Melyet észrevévén, összevertük magunkat, és a 
szőlőhegyeken nagy kárral a város mellett mentünk el. Prágán 
felül költözénk át a Moldván. Lovunk sok elmarada a város és a 
szőlő között, de sorainkból háromszáznál több ott nem maradt. 

Frigyes király őfelsége, látván a városnak zavargását, ellene 
való pártolkodását, nem mert közöttük megmaradni. Feleségét, 
gyermekét felrakván, a koronával együtt hétfőn kilenc órakor 
kiment Prágából. Úgy hallánk, Boroszlóba ment el békével, 
kétezer fegyveresével egyetemben. 


Ezeket jelenthetem tudásom szerint Felségednek, s azt, hogy 
mindkét sereg, a mienk s a Pécsi urammal küldött is, útban van 
hazafelé. 

— Mikorra várható érkezésük? 

— Egy-két napon belül megjönnek, Felséges uram. 

— Elmehetsz. Sok becsületet ugyan nem hoztatok nevemre, 
hanem inkább csak nagy szégyenvallást — intett mérges 
keserűséggel. 

Az esőverte, csatakos legény mélyen fejet hajtva, csendben, 
megkönnyebbülten eltávozott. Nagyobb szidástól félt ezért a rossz 
hírért! 

Bethlen egyedül maradt a hálóházban. Fáradtan leereszkedett 
az ágy szélére, fejét kezeibe temette. Itt van hát, amitől mindig 
tartott, már közel egy éve! Egyedül maradt a küzdőtéren, a 
császár, a bajor választó, a spanyol király félelmetes hadseregével 
szemben. Ellenük nem támaszkodhat másra, csak a kicsiny Erdély 
ország hadseregére! A magyarországi urak, nemesek, városok 
eddig sem sok segítséget adtak, most meg számolni lőhet nagy 
rémületükkel is, ha meghallják a fehér-hegyi vereség hírét. 

Hova forduljon? Kitől várhat támogatást? A töröktől? Attól 
ugyan nehezen. Számos az ellensége a díván basái között, s ha 
még akarnának, se tudnának komolyan segíteni. Forrongással van 
tele a birodalmuk, a perzsák meg a lengyel elleni háborúk lekötik 
erejüket. Mégis tőlük kell valami segítséget kicsikarni, mert az 
impériumbeli protestáns fejedelmekre nem számíthat. Lám, még 
Jakab angol király se küldött segítséget vejének, inkább tétlenül 
nézte, hogy elvegyék annak trónját, s földönfutó legyen! 

Velence talán? A gazdag köztársaság segíthetne, van pénze 
elég, s érdekében áll a Habsburgok veresége, de a dózse és 
tanácsa túlságosan 15 óvatos. Nem akar kockáztatni semmit. 

S a niederlandok, a hollandok? — ötlött fel benne a gondolat. 
— Azoknak ugyan szintén érdekük a Habsburgok hatalma ellen 
küzdeni, de erejüket leköti a spanyol armada, s legfeljebb jó 
szóval segíthet a portán orátoruk, akinek ott, meglehetős 
tekintélye van. De ebből még nem lesz se pénz, se had! 

Lázasan töprengő agya egymás után vette számba a 
segélylehetőségeket, de józan mérlegelés után mindeniknél 
kiderült, hogy legalábbis egyelőre sehonnan se várhat segélyt. 


Várni kell jobb időre! Várni, de úgy, hogy közben 
megmaradhassunk. 

Tavaszig még csak megy valahogy — mérlegelte tovább az 
esélyeket. — Télen nem kezd már új nagy támadásba a német. De 
a tavasz hamar eljő, s mi lesz, ha akkor is egyedül áll szemben 
Ferdinandus győzedelmes hadával? Egyedül, mint a szedett fa. 

Békét kell kötni a császárral — ötlött eszébe az újabb gondolat. 
— Békét kötni, és úgy várni a kedvezőbb konstellációkat... De 
vajon, milyen békét kötne most Ferdinandus, győzelmének 
tetőpontján? — hűtötte le rögtön magában a reménykedést. — 
Megalázó, szégyenteljes békét, ami az eddiginél is nagyobb 
elnyomásba, szolgaságba döntené az országot. S Erdélyt is! — 
vágott agyába a felismerés. — Kihasználnák a porta szorult 
helyzetét, s újra betelepednének Erdélybe a dúló, fosztogató 
császári zsoldosok. S jönnének Pázmány, a fekete jezsuita 
vezetésével rendtársai, mint a dögkeselyűk, akiknek elve: , Inkább 
vadállatok lakják az országot, mint eretnekek!" S Bethlen Gábor, 
Magyarország választott királya, Erdély felséges fejedelme, a 
Partium ura, a székelyek grófja, feleségével egyetemben mehet 
újra hontalan bujdosásba, török földre, kegyelemkenyérre, 
értetlen, lusta basák, vezérek, hülye szultánok kegyét keresni! — 
idézte tovább magában a sötét jövő várható fejleményeit. 

Hirtelen indulat szállta meg. Felugrott az ágy széléről egészen 
ifjonti hévvel, mintha nem is gyötörné a köszvény, kiváltképp így 
esős őszi idő tájban, csontjait. 

, Nem! Nem! S még egyszer nem! Bethlen Gábor nem éretlen 
ifjonc, mint ama Frigyes, akit hőkirálynak csúfoltak háta megett 
hívei közül i5s nem kevesen. Mirajtunk még eddig nem vött diadalt 
az ellenség! Seregünk épségben vagyon még. A tárgyalásokat 
ugyan megkezdjük, ha Ferdinandus is akarja, de porig nem 
alázzuk magunkat, s nem dobjuk oda szolgaságba nemzetünket. 
Még akkor sem, ha akadnak majd gyáva asszonylelkűek, kik 
féltükben önként járomba hajtanák fejüket! Inkább magunk testét 
is kinyújtóztatjuk holtan valamely bokor alatt, semhogy önként 
szolgaságba döntsük fejünket! 

Szaporítsuk seregünket, mindent pénzzé teszünk, s katonákat 
fogadunk! S magunk vezetjük a harcot. Életre-halálra, mint régen 
Erdélyben, még Székely Mózes idején! A pártoskodókat kemény 


kézzel megfékezzük, a félőket bátorítjuk. Egyedül maradtunk e 
széles Európában, de még él bennünk a virtus, vagyunk magyarok 
még, kiknek kezében nem remeg a kard, ha harcolni kell! 

Pénzt és katonát! Ez most a teendő. Majd megnyitják 
nemesuraimék is az erszényt, akár kedves nékiek, akár nem. S ha 
nem tetszik, majd kemény kézzel rájuk ütünk. Az nem lehet, hogy 
annyi gaz nemes immunis legyen mind a hadakozástól, mind a 
fizetéstől. Híttátok Bethlen Gábort, hogy szabadítson meg 
benneteket Ferdinándus zsarnoki uralmától, a pilises, pápás papok 
üldözésétől. Jól van, most itt vagyon, de nektek is harcolni s 
fizetni . kell. A saját javatokért leginkább, a saját 
előmeneteletekért! Úgy akarnátok, hogy ti csak otthon, a dunyha 
alatt szunnyadjatok, s mi őszi esővel, téli faggyal, nyári tűző 
forrósággal nem törődve, egyedül ontsuk vérünket, s költsük 
pénzünket értetek! Hát eddig így volt, de ezután nem lesz így!" 

— Hé, Esván! Téntát és papirost, magam írék levelet! — 
kiáltott a benyílóban várakozó belső inasának. 

Leült az asztalhoz, s amint sietve elé tették a kért 
írószerszámokat, gyorsan nekiállt, és elkezdte róni nagy, szálkás 
betűivel az oldalakat. A lúdtoll percegett, s egymás után születtek 
a levelek főuraknak, vármegyéknek, városoknak, kapitányoknak, 
hogy megnyugtassák és az eddiginél szilárdabb helytállásra 
buzdítsák őket. 

Most kell minden erőt összefogni! 

Egyedül maradtunk... 


EGYEDÜL A HABSBURGOKKAL SZEMBEN 


A csehek fehér-hegyi vereségével bebizonyosodott Bethlen előtt 
a szomorú valóság: döntő mértékben csak a saját erőforrásaira van 
utalva a megnövekedett erejű és hatalmú Habsburg uralkodóval 
szemben. Késedelem nélkül hozzálátott hát, hogy ezeket az 
erőforrásokat a lehetőségekhez képest legjobban megszervezze és 
kiaknázza. 

November 17-én Pozsonyból parancsot küldött a főuraknak és 
a vármegyéknek, melyben elrendelte: , Mind lovassal, mind 
gyalogossal éjjel-nappal siessenek személyünk mellé minden 
halogatás nélkül, úgyhogy a nemesség személyenként, a község 
pedig minden portárúl két-két gyalogot jó puskásan és 
fegyveresen küldjön!" 

A Dunántúl védelmére elrendelte, hogy az ottani csapatok 
Sopron körül gyülekezzenek, s ha az ellenség nem nagy létszámú 
erővel támad, az utakat szállják meg mindenütt. Ha pedig a 
császáriak Pozsony ellen támadnának, a dunántúli katonaság 
azonnal vonuljon Óvárhoz. 

A közvetlen veszély a csehek fehér-hegyi veresége után 
azonban nem lett olyan nagymérvű, mint ahogyan az első időkben 
számítani lehetett rá. A győzedelmeskedő Liga-seregek nagy árat 
kértek Ferdinándtól a csehek leveretéséért, s hasonlóan sokba 
került volna az uralkodónak az, hogy Bethlen ellen forduljanak. 
Így a Liga-seregek hazavonulása után Ferdinánd csak a Buguoi 
vezette császári haderőre támaszkodhatott Bethlen ellen. Ez a 
sereg pedig alig haladta meg a 10 000 főt, amelyhez ugyan vártak 
újabb spanyol segélyerőket, de azok megérkeztéig nem 
fenyegethették különösebben Bethlen mintegy 15 000 katonából 
álló csapatait. Buguoi egyelőre nem is vállalkozott támadásra, 
hanem az Alsó-Morva folyó mentén téli szállásra rendelte a 
császári katonaságot. 

Az ellenségeskedések a Dunántúlon indultak meg először 1620 
végén. November második felében Preiner császári hadvezér 
Magyaróvár visszafoglalására készült, hogy a fontos átkelőhely 


megszerzésével s a Komárom—Győr—kMagyaróvár—Hainburg 
erődvonalra támaszkodva elzárja Bethlen csapatai elől a 
Dunántúlt és Ausztriát egyaránt. 

Bethlen tisztában volt Magyaróvár hadászati fontosságával, s 
ezért az őrség megerősítésére odarendelte Petneházy István jenői 
kapitányt kétezer katonával. A segélycsapatok az ellenség szeme 
láttára vonultak be oda. 

A császáriak, látva Bethlen katonáinak elszántságát, távolabb 
vonták szállásukat a vártól. Petneházy azonban nem elégedett meg 
az őrség megerősítésével hanem támadásra határozta el magát. 

Ezernégyszáz lovassal csapott ki a várból, és támadásra indult 
az ellenség egyik tábora ellen, melyben ezer lovas és ugyanannyi 
gyalogos tartózkodott. A császáriak, bízva  gyalogságuk 
fölényében, kivonultak a sík mezőre, s ott készültek a harchoz. 

A magyar vezér nem törődött a túlerővel, gyors lovasrohamot 
indított ellenük. Hiába ropogott a császári gyalogosok gyilkos 
sortüze, a fergeteges lovasrohamot nem sikerült megállítani. 
Pillanatok alatt nyakukon voltak Petneházy katonái. Ádáz 
kézitusa kezdődött, amit a császáriak a túlerő mellett sem álltak 
tovább egy óra hosszánál. Nagy veszteségek hátrahagyásával 
elvonultak az ütközet színhelyéről. Sőt hamarosan az egész sereg 
visszavonult Magyaróvár alól, a Bécs és Bécsújhely közötti 
falvakban levő téli szállásukra. 

A fejedelem nagy örömmel értesült katonáinak újabb sikeréről, 
s büszkén írta portai követeinek: 

, Egész Magyarországban, Győrön, Komáromon kívül, egy vár, 
egy város, egy kastély, egy falu Ferdinánd hűsége alatt nincsen, és 
tőle mit sem tartunk. Mivel immár a tél is beállott, ha akarnak, 
sem árthatnak sokat!" 

Ferdinánd az elszenvedett kudarc ellenére sem adta fel azt a 
szándékát, hogy az örökös tartományok biztonsága szempontjából 
oly fontos Dunántúlt visszafoglalja Bethlen katonáitól. Buguoi 
seregét is szerette volna támadásra indítani az alsó-magyarországi 
főhadszíntéren Bethlen ellen, azonban a fővezér jelentette az 
uralkodónak, hogy a tél elmúlta és főképpen a segélycsapatok 
megérkezése előtt nem vállalkozhat nagyobb hadműveletre. 

A császár december 11-én kinevezte Esterházy Miklóst 
magyarországi  főbiztossá, , lázadóink kicsapongásainak 


lecsillapítására és fékezésére". Esterházy teljhatalmat kapott az 
átpártolni kész urakkal való alkudozásra és megegyezésre, s 
Ferdinánd megparancsolta neki: 

— Olyan ügyeknél pedig, hol karddal kell megoldani a csomót, 
Preiner Jánossal vagy azzal, aki seregünk vezére lészen, működjél 
közösen. 

A császári katonaság december közepén váratlan sikert ért el. 
Amikor a Bruck környékén állomásozó csapatok áttették 
szálláshelyüket Kismarton vidékére, Lakompak és Kabold váriak 
őrsége megijedt, és gyáván feladta az erősségeket. Erre vérszemet 
kaptak, s továbbnyomultak déli irányba, nagy riadalmat keltve. 

Bethlen higgadt maradt, és igyekezett megnyugtatni a 
nemegyszer túl óvatos Batthyány Ferencet. Megírta: azért 
mozgolódnak (hirtelen a császáriak, mert közeledésük hírére 
Lakompakról és Kaboldról katonái , kibolondoskodtanak". Azt 
remélik, hogy vonulásuk hírével Köszegről is kireszthetik a 
magyarokat. Megállapította: 

, Azt látom legnagyobb fogyatkozásnak azon a földön, hogy 
nincsen senki Kegyelmednél, kire valami derekas dolgot bízhatna. 
Mi fejenként az idevaló urakkal igen csodálkozunk azon, hogy 
mely jó hírű vitézek azon a földön vannak, ez ideig is azt a kevés 
ellenséget miért engedték ott rablani. Azt akarnák, hogy más 
vinne mindent véghez, s ők nyughatnának? Ez a dolog lehetetlen a 
mostani állapotban. Kegyelmed vigyáztasson nagyon az emberek 
viselkedésére — intette Batthyányt —, valami szakadást ne 
indítson a vármegyékben Esterházy! Várják el immár e néhány 
napokat, húsz, legfeljebb harminc napig. Vagy békesség, vagy 
hadakozás leszen!" 

A császáriak ugyan egyelőre nem értek el újabb hadisikereket a 
Dunántúlon, de amit Bethlen az emberek elpártolásáról írt, az 
nagyon is jogos aggodalom volt. A fejedelem és a magyar urak 
viszonya ugyanis napról napra zavarosabb és rosszabb lett. 
Bethlen már a hadjárat elején keserűen tapasztalta, hogy a 
nemesség nagy része, ha szavakban lelkesen támogatja is a 
függetlenségi — harcot, — az anyagi  áldozatvállalástól a 
legerőteljesebben tartózkodik, s katonáskodni sem hajlandó az 
ügy diadalra jutásáért. Így teljesen az erdélyi haderőre és az ő 
hűségén levő főurak csapataira volt kénytelen támaszkodni. 


, Minden barmokat havasokra hajtották, és csak jó szót sem 
adnak a jámborok, mintha mi ellenségek volnánk, úgy néznek 
bennünket, kin bizony kesereg a szívem! "— írta a fejedelem a 
nemesekről. A katonáskodásukról pedig megjegyezte: 

, Oly igen neheztelik a magok személyében való felülést; 
bizony nehéz is, mert itt mindennap erős strázsákat kell állnunk, a 
szörnyű havas eső éjjel-nappal leszakad; azonban harcolni is kell 
néha az ellenséggel!" 

A városi polgárok jelentős része is vonakodott az 
áldozatvállalásoktól. Méltán írhatta róluk a fejedelem: 

,Ha egy várostól zálogra kérnénk is valamit, hetvenszer 
megesküsznek, hogy nincsen; nem gondolják meg, hogy ha az 

ország elvész, szabadságuk és minden javuk elvész, melyből a 
pénzt teremtették eddig!" 

Elképzelhető, ha ilyen szükkeblű magatartást tanúsított a 
magyarországi nemesek és polgárok nagy része Bethlen nagy 
diadalai idején, mennyire lelohadt még a maradék lelkesedése és 
áldozatvállalási készsége a csehek veresége után! 1621 tavaszára 
bebizonyosodott, hogy a hainburgi béketárgyalások nem vezetnek 
eredményre, mert a csehek felett diadalmaskodó császár feltételeit 
Bethlen nem fogadhatta el gyalázat nélkül. Megindult a nyílt vagy 
burkolt elpártolások sorozata, s akik nem léptek erre az útra, azok 
nagy része 15 igyekezett lehetőleg semleges maradni a meginduló 
újabb küzdelemben. 

Legelőször Forgách nádor pártolt el Bethlentől, s igyekezett a 
többi főurat is tettének követésére rábeszélni. Ez a fáradozása nem 
15 maradt sikertelen. A főurak és a nemesek egymás után tértek 
vissza Ferdinánd hűségére. Még a Bethlennel külön szövetséget 
kötő Szécsi György is elpártolt a fejedelemtől, s vele több, tőle 
függő végvár. Hadvezére, Bosnyák Tamás is az ellenség oldalára 
állt, mások pedig váraikba húzódtak, s onnan nem mozdultak ki a 
fejedelem hívására. Még arra ií5 gondoltak, hogy merénylet árán 
elteszik Bethlent láb alól; ezt a kísérletet azonban ő felfedezte, és 
erélyes kézzel fel is számolta. 

Csak a két leghatalmasabb magyarországi főurat, a fiatal 
Rákóczi Györgyöt és Thurzó Imrét sikerült biztosan megtartania 
oldalán, s ez mind Felső-, mind Alsó-Magyarországon némi erőt 
jelentett számára a továbbiakban is. Különösen Thurzó 
állásfoglalását tartotta fontosnak Bethlen, s meg is írta neki: 

,, Valamely nap Kegyelmetek megindul és hazaoszol, én is 
második avagy harmadik napon minden hadaimat általhivatom, és 
alá ballagok a fagyos hátuljáróban. Tovább én sem szamárkodom 
senkinek, mert nem tartozom véle." 

Ilyen körülmények között Bethlen fokozottan rá volt utalva a 
török szövetségre. Nem Bethlenen múlott, hogy a , hamis török" 
csak ígérte a segítséget, de végül számba jöhető katonai 
támogatást mégsem nyújtott, s így a fejedelemnek csak saját 
erőforrásaira támaszkodva kellett végigvívnia a nehéz küzdelmet. 

A főhadszíntéren különben a tél folyamán csak kisebb 


csatározások folytak. A fejedelem főhadiszállása 
Nagyszombatban volt, de előretolt csapatai Szakolcánál is 
táboroztak. Bethlen a hátországból csapaterősítéseket várt, s 
Morvaországban is igyekezett zsoldos gyalogosokat fogadni 
serege erősítésére. Mindaddig nem akart nagy hadi vállalkozásba 
kezdeni, amíg a várt erősítések be nem érkeznék. 

Hasonlóan várakozó álláspontra helyezkedett Buguoi császári 
fővezér 1s, s így csak kisebb jelentőségű összeütközésekre került 
sor a tél folyamán. Ilyen volt Thurzó Imre és Horváth István 
katonáinak morvaországi portyázása, akik Auspitzig kalandozva, 
ott vereséget 15 mértek a császári katonákra. Buguoi pedig január 
végén Szakolcát, majd Dévényt ejtette hatalmába. 

Nem sokkal később Horváth István csapatai Ausztriában 
végeztek eredményes portyázásokat, ahol a korabeli hadviselés 
szokásai szerint közel negyven falut felprédáltak. Más csapatok 
Petneházy István vezetésével Morvaországban portyáztak. 

Február végén Strasnicát támadták meg Bethlen katonái. A 
váratlanul érkező magyarok délben kezdték el a támadást. A 
gyalogosok elfoglalták a kapukat, amiken azután a lovasok 
bevágtattak a városba. A piacon erős tűzharc tombolt az ellenfelek 
között, egymás után lobbantak lángra a házak, s mikor a 
magyarok elvonultak, több száz császári katona halála és 
sebesülése hirdette Bethlen katonáinak veszélyességét. 


Bugwuoi támadása — Bethlen visszavonulása 


A hadakozásban március végén, április elején következett be 
fordulat, mert megérkeztek Buguoi táborába a várt spanyol 
segélycsapatok. Ezzel a császári haderő létszáma mintegy 20 000 
főre nőtt, s egyszerre nemcsak fegyverzeti, hanem számbeli 
fölénybe is került Bethlen seregével szemben. 

A fejedelem arra számított, hogy a hátországból újabb csapatok 
jönnek, új, zsoldba fogadott csapatok is érkeznek, s majd Stomfa 
környékén nyílt nagy csatában száll szembe az ellenséggel. A 
remélt segítség azonban elmaradt, sőt a hátországban bekövetkező 
elpártolások bizonytalanná tették a fejedelem helyzetét. A hosszú 
hadakozásban megfáradt katonái is legalább rövidebb időre 
hazavágyakoztak, sokan már csak azért is, hogy a szerzett 


hadizsákmányt biztonságba helyezhessék. 

Ilyen körülmények között a tapasztalt hadvezér egyelőre nem 
bocsátkozhatott döntő csatába. Elhatározta, hogy visszavonul, 
csapatait pihenteti, újjászervezi és megerősíti. A visszavonulás 
tervszerű, rendezett volt, s Bethlen azzal is gondolt, hogy az 
ellenség előnyomulását a várakban visszahagyott katonaság 
ellenállásával lelassítsa, sőt ha lehet, meg is állítsa, hogy azután a 
megfogyatkozott, kifáradt ellenséget új, hatalmas ellentámadással 
semmisítse meg. 

Ennek érdekében — mint értesítette portai követeit: 

, AZ várakat, Pozsonyt, Újvárat, Nyitrát, Nógrádot és Füleket 
Dunán innét katonasággal megrakom, Dunántúl Sopront, 
Kőöszeget, Óvárat. Kassához csatolom magamat, és megvárom a 
török császár segítségét. Közben amint erősíthetem magamat, 
azon fáradozok éjjel-nappal." 

A hadászatilag legfontosabb pont Érsekújvár volt, s Bethlen is 
ennek megerősítésére és mindenáron! megvédésére fektetett nagy 
súlyt. A többi megerősített helység szerepe inkább csak az 
ellenség előnyomulásának lelassítása volt. A fejedelem jól tudta, 
hogy Buguoi nem hagy majd hátra maga mögött olyan erős 
helyőrséget, mint az érsekújvári, hanem megáll a vár ostromlására 
és elfoglalására. Itt Thurzó Szaniszlót hagyta parancsnoknak, 
akinek hűségét és állhatatosságát sürün érkező leveleivel is 
erősítette. 

Megszervezte a várak védelmét, azután április közepén 
megindult Nagyszombatból, és Nyitrán, Selmecen, Füleken 
keresztül május elején Kassára érkezett. Ezt követően a 
magyarországi csapatoknak háromheti, az erdélyieknek pedig 
négyheti . szabadságot engedélyezett pihenésre és övéik 
meglátogatására. 

A fejedelem visszavonulása után megindult a császári csapatok 
támadása az alsó-magyarországi főhadszíntéren és a Dunántúlon. 

Buguoi csapatai először Pozsonyt vették ostrom alá. A város 
hamarosan meghódolt, s az ötszáz főnyi védősereg megnyitotta a 
vár kapuját 15. Pozsony példáját rövidesen követte Szentgyörgy, 
Modor, Nagyszombat, majd az erős Nyitra is, mely várat 
kapitánya az ostromlók egyetlen üzenetére feladott. 

A császári sereg meglehetősen lassan vonulva, csak május 


végén érkezett a legfontosabb erősség, Érsekújvár alá. Az 
ostromlók létszáma mintegy 13 500 fő volt, a sereg nagyobb 
része, közel 10 000 fő gyalogos katona. 

Velük szemben Thurzó Szaniszló 3000 katonája állott. 
Válogatott, harcedzett veteránok voltak, s a fejedelem bőségesen 
gondoskodott előre élelmezésükről is, úgyhogy nem kellett 
tartaniuk a kiéheztetés veszélyétől. Az őrség határozottan 
visszautasította Buguoi megadási felhívását, mire a császári 
hadvezér hozzákezdett a meglehetősen lassú, módszeres 
ostromművelethez. 

Az ostromműveletek ebben az időben először is a várat 
körülvevő sáncárok készítésével kezdődtek. Ehhez felhasználták a 
környező vidék jobbágyságát, akiket erőszakkal hajtottak 
sáncásási munkára. Az ostromlósáncon kívül legtöbbször egy 
másik árkot is készítettek, amiben a felmentő csapatok ellen 
védekező katonák tartózkodtak. 

A sáncárok elkészítése után ágyúkkal kezdték lőni a falakat, 
hogy megrongálják, és rést nyissanak a rohamhoz. A tüzérségi 
előkészítés az ágyúk kevés száma és még elég kezdetleges hatása 
miatt soká tartott, főképpen ha oly erős falakkal rendelkező várról 
volt szó, mint Érsekújvár. 

A sáncokkal körülzárt várak őrsége, ha módjában állt, 
kitörésekkel késleltette a sáncok elkészítését, s áttörve az 
ostromgyűrűn, igyekezett élelmiszert bejuttatni a várba. 

Érsekújvár őrsége jól felkészült a várható ostromra, keményen 
ellenállt, és gyakori kirohanásával nagy veszteslégeket okozott a 
császáriaknak. A katonák bíztak abban, hogy mielőtt az ostromlók 
rohamára sor kerülne, Bethlen felmentő csapatokat küld 
megsegítésükre. A fejedelem gyakori leveleivel buzdította őket az 
ellenállásra, s úgy látszott, hogy Érsekújvár elvesztésével egyelőre 
nem 1s kell számolni. 

Míg Alsó-Magyarországon ezek történtek, a Dunántúlon is 
sikeresen haladt előre a császáriak támadása. Az első győzelmet 
Magyaróvárnál aratták, melynek alkapitánya, Oroszi András a 
várparancsnokot elfogatta, és megnyitotta a kaput. Ezzel nagyon 
kétségessé vált Sopron további megtartásának lehetősége, mert a 
város polgárai, megijedve az ellenség sikerei miatt, az átpártolás 
felé hajlottak. 


Az itt állomásozó Sennyey dunántúli alkapitány azt írta a 
városiak magatartásáról Batthyány főkapitánynak: 

, Ezek azt sóhajtják, hogy nincs, ki őket megvédje, mert azt 
megtapasztalhatták, hogy sem az vármegye, sem az urak meg nem 
segítik, ha ellenség jön az városra!" 

Ilyen körülmények között Sopron, elvesztése csak napok 
kérdése volt. A kevés katonával rendelkező Sennyey hamarosan 
kivonult a városból, s nemsokára a császári csapatok meg is 
szállták azt. A két veszteség azonban még korántsem törte meg a 
dunántúliak ellenállását, söt Bethlen ítélete szerint nagyon 
keményen és bátran viselkedtek. 

— Azon a földön nagyobb tökéletesség van — mondotta róluk 
—, mint a Vágon túl. Battyhány uram nem hiszen semmit a német 
ígéretnek, pöki igen a diplomát, készen várja az odarendelt 
hadakat! 

Bethlen azonban kedvezőbbnek látta a dunántúli helyzetet, 
mint amilyen az valójában volt. Batthyány ugyan nem követte az 
elpártoltak példáját, de attól is tartózkodott, hogy az itteni 
katonaságot összefogva, megtámadja a nem nagy létszámú 
császári sereget, így az ellenség hamarosan elfoglalta Köszeget is, 
majd folytatta az előnyomulást Batthyány székhelye, Németújvár 
felé. A hadműveleteket irányító Collalto tábornok katonái 
elfoglalták Rohoncot, majd Körmendtet és Sárvátrt 1s. 

A júniusra kialakult dunántúli hadihelyzet súlyos volt Bethlen 
számára, de korántsem volt reménytelen. Collalto mintegy 
háromezer főből álló hadoszlopának túlságosan nagy feladatot 
jelentett a hatalmas terület elfoglalása és kézbentartása. Az 
ellenállást irányító Batthyány németújvári sziklavárát nem sikerült 
elfoglalniuk, s a magyar végvári katonaság is szilárdan Bethlen 
mellett állt. Magatartásukat a fejedelem példamutatónak tartotta, 
mert az ellenség torkában lévén, mégsem hódoltak meg a 
fenyegető veszedelem előtt. 

Rohonc elfoglalása volt különben a császáriak utolsó sikere 
ebben az időben. Innen Szalónak ellen indult Collalto, de itt 
megállapodott majdnem egyhónapnyi időre. Közben Batthyány 
katonái szüntelen támadták őket, és sokat levágtak közülük. 

, Látván ezért Collalto — írta a korabeli krónikás —, hogy 
rosszul van dolga, visszaszálla Köszeghez, azt néppel, éléssel 


megraká, azután visszavivé hadát." Collalto visszavonulásának 
döntő oka az volt, hogy a főhadszíntéren, Érsekújvárnál a császári 
csapatok nagy vereséget szenvedtek, s ezért a hadvezetés ide 
rendelte őt is a fősereg megerősítésére. 


Diadalmas ellentámadás 


Az érsekújvári védősereg a császári ostrom megindulásának 
kezdetétől ugyancsak harciasan viselkedett Buguoi katonáival 
szemben. Már június 2-án kirohanást intéztek ellenük, közel 
másfél száz foglyot és sok, élelemmel megrakott szekeret vittek 
be a várba. Az eleség elvesztése talán érzékenyebben érintette az 
ostromlókat, mint az emberveszteség, mert a vár kipusztított 
környékén egyre nehezebben találtak maguknak ennivalót. 

Bethlen mindenképpen meg akarta akadályozni, hogy császári 
kézre jusson Érsekújvár, s ahogy hadai gyülekeztek, egymás után 
indított csapatokat megsegítésükre. Június elején Horváth István 
híres mezei" kapitányt, aki a kortársak szerint , részeges, de igen 
vitéz ember volt", több mint kétezer lovassal indította oda, s az 
olyan jelesen forgolódott katonáival, hogy az ostromlók még 
július közepén sem tudtak sáncot építeni. Nem sokkal később 
újabb — segélyerőket küldött Bornemisza János kapitány 
parancsnoksága alatt, s így a felmentő had létszáma tekintélyesen 
felszaporodott. Ezek a csapatok az egykorú leírás szerint: 

, Éjjel-nappal nyughatatlankodtatták a német hadat, soha nem 
volt több legfeljebb is négyezer embernél, de a német had semmit 
sem árthatott nékik, mert mikor harcolni akart volna, a magyar 
könnyű és csak lovas, de jól fizetett had olyankor elállott előle, s 
amaz leszállván, meg rajtatermett." 

A várban levő csapatok kirohanásai és a kívül tartózkodók 
állandó támadásai nagyon megtizedelték és elkeserítették az 
ostromló csapatokat. A zaklatások egész júniusban tartottak, 
úgyhogy az ostromműveletek nagyon lassan haladhattak előre. A 
tábor állandó támadása miatt élelem- és takarmányszerzésre is 
csak nagy fegyveres csoportok mehettek ki, de Bethlen katonái 
még ezeket 15 megtámadták. 

Egy ilyen csetepaté alkalmával sorsdöntő fontosságú esemény 
következett be a hadakozásban. 


Egy bágyasztóan meleg júliusi nyári délutánon együtt ült 
Buguoi sátrában az ostromló sereg vezérkara. A vastag bőrsátor 
falai ugyan nem engedték át a szikrázóan tűző napsugarakat, de a 
megszorult levegő fülledten forró volt. A császári főtisztek 
ugyancsak sokat vették elő csipkés keszkenőiket, és sűrűn 
törölgették a verejtéket homlokukról, arcukról, nyakukról. 

A tanácskozóasztal főhelyén Buguoi General Lieutenant 
elnökölt. Jobbján Lichtenstein főherceg Feldmarschall, a lovasok 
főparancsnoka, balján Collalto tábornok Untermarschall. Utánuk 
sorjában két oldalt a General Reiteroberst, a lovasság felügyelője, 
a General Oberster über die Fussknechte, a gyalogosok 
felügyelője, az Oberster Zeugmeister, a tüzérség főparancsnoka és 
egy most ugyancsak fontos személy, az Oberster Proviantmeister, 
a főélelmezőmester. Ez volt a vezérkar. 

Éppen a legutóbbi tartotta most beszámolóját a 
haditanácskozásnak: 

— Herr General Lieutenant, Herr hochgeborener Erzherzog 
Feldmarschall und Herren! Nem tudnám pontosan megmondani, 
hányadik tanácskozáson ülünk itt együtt, amióta ennek az átkozott 
Festungnak ostromát megkezdtük. S e tanácskozásokon a főtéma 
mindig egy: a felséges császár urunk seregének proviantolási, 
ellátási nehézségei. S a helyzet egyre súlyosabb! A királyi címet 
bitorló törökbérenc Bethlen koszos banditái mind szemtelenebbül, 
orvul rátámadnak eleségszerző katonáinkra, s levágják őket. A 
szükség pedig a táborban napról napra nagyobb. Éppen ezért 
felteszem a kérdést Herr Buguoi General Lieutenant-nak, milyen 
intézkedéseket tett a banditák ellen, hogy ne tudják a 
továbbiakban akadályozni a tábor takarmány- és élelemellátását. 

A gőgös, kecskeszakállas császári hadvezér fensőbbséges 
hangon válaszolt: 

— Megnyugtatom a Proviantmeister urat, megtettem a kellő 
rendelkezéseket. A mai naptól csak erős csapat kíséretével 
mennek ki a táborból az élelemszerző osztagok. Most ám lássák 
Bethlen tudatlan paraszt kapitányai, valami Johann Horváth, vagy 
hogy az ördögbe hívják, meg ez a pohos gróf Thurzó itt benn a 
várban, hogy mire mennek banditatámadásaikkal! — szólt, s 
gőgös elbizakodottsággal nézett körül a jelenlevőkön. 

Ebben a pillanatban távolból jövő  puskaropogás zaja 


hallatszott. A sátorban levők kérdően néztek a főhadvezérre. 

Az rögtön adjutánsát szólította, nézzen körül, mi történik, s 
tegyen azonnal jelentést. 

Csendben várakoztak néhány percig, — míg lihegve 
visszacsörtetett az adjutáns: 

— Herr General Lieutenant, azok a gazemberek húsznál több 
zászló alatt rátámadtak az élelemszerzőkre és kíséretükre! Egyre 
hevesebb harc folyik közöttük! Közelednek a tábor felé! 

— Na, meine Herren, tanácsolom, vonuljunk ki mi is a 
sáncokhoz, s nézzük meg, hogyan leckéztetik meg Bethlen 
betyárait! — szólt gúnyosan Buguot. 

Amint kíséretével a tábor széléhez ért, láthatta, hogy már 
egészen közel tombolt a csata. Szikráztak a kardok a napfényben, 
fegyverzajtól, német, francia, spanyol, magyar káromkodástól volt 
hangos a levegő. 

A hátráló császári lovasok mögött egy gyalogososzlop 
négyszögbe állt, sortüzelésre készen. Buguoi lovasai mintegy 
adott jelre kettéváltak, s szabad teret adtak a gyalogosok tüzének. 

Feldörögtek a muskéták, füstfelhő borította el az ütközet 
színhelyét. 

Buguoi előre elképzelte, hogy amint a füstfelhő eloszlik, csak 
menekülő és földön fekve maradt magyar lovasokat láthat majd. 

Előre élvezte a könnyű diadalt. 

Horváth István kapitány lovasai azonban, noha sokan földre 
kerültek közülük, nem futottak meg, hanem fergeteges hajrával 
csaptak a gyalogosokra, mielőtt azok újra tüzelhettek volna. 

— Huj, huj, hajrá! Vágd a beste németjét! — hangzott több 
száz torokból az ijesztő csatakiáltás. 

S Buguoi csodálkozó szemei láthatták, amint Bethlen katonái 
egymás után tapodták el a szép francia, spanyol, német zászlókat, 
s már a tábor széléig vágják a menekülő császári katonákat. 

— Meine Herren! Lóra! — kiáltott a körötte álló tisztekre. 

Rövid idő múltán már nyeregben is voltak, s nagy robajjal 
kivonultak a sáncok mögül a kint harcolók megsegítésére. 

Megújult a küzdelem. A nehéz vértezetű császári tisztek, mind 
gyakorlott vívó, kemény csapásokat osztottak Bethlen könnyű 
fegyverzetű, vért nélküli lovasaira. 

Azokat azonban ma nem lehetett megtántorítani. Úgy 


küzdöttek mind, mint egy-egy oroszlán. Merészen rácsaptak 
Buguoi környezetére, s bátor párviadalokba kezdtek — a fényes 
császári tisztekkel. 

Buguoi egyszerre csak elszoruló szívvel veszi észre, hogy 
egyedül maradt, s minden oldalról ellenséges lovasok fogják 
körül. Egy lándzsaszúrás lova szügyébe — és máris lenn van a 
földön. 

Ügyesen kimászik az összeroskadó ló alól, s kardját maga elé 
tartva védi életét. 

— Add meg magad, officír! — kiált rá magyarul az egyik 
lovas. 

Buguoi kardja reményvesztetten lehanyatlik, hogy megadja 
magát. 

Ebben a pillanatban iszonyatos robajjal közeledik egy ezred 
császári nehézlovas katona. Buguoi szívében öröm gyűl, fogságba 
ejtőiben pedig aggodalom. 

A két katona, aki karját fogja, aggódva pislog a közeledők felé. 
, Múlerőben vannak amazok, így nem lehet elvinni a fogoly 
főtisztet! — ötlik fel bennük a felismerés. — Akkor inkább 
levágni, mint kiengedni a kézből!" — születik meg pillanatok 
alatt az elhatározás. 

Nagyot villannak a kardok, s a következő pillanatban a gőgös 
császári főhadvezér halálos sebbel hanyatlik lábaikhoz. 

A lenézett, kicsúfolt, megvetett , banditák" lábaihoz. . . 

Hasonlóan cselekedtek a többi elfogott császári főtiszttel is, 
majd szélsebesen elvágtattak saját táboruk felé. 

A nehézkesen odaügető császári lovasezred katonái már csak a 
haldokló General Lieutenant Buguoi-t és néhány császári főtiszt 
holttestét tudták a sáncok mögé szállítani. 

Bethlen lovasai messze jártak. Csak a nyomukban szálló 
porfelhő jelezte őket. 

S néhány óra múlva kinyújtóztatták a sátorban Buguoi 
meghidegült tetemét. 

A büszke gróf, ki nemrég még fogadkozott, hogy egy hónap 
alatt a császár lábaihoz helyezi a meghódított Magyarországot, 
most már távol a világ zajától, nem zavart senkit. 

Dampierre után a második... 


A császári fővezér halála mértéktelenül megzavarta a sereget. 
Az ostromlók nehéz helyzetét csak súlyosbította a táborban 
eluralkodó éhség s Bethlen csapatainak közeledése a fejedelem 
vezetése alatt. 

Bethlen hallatlan eréllyel és leleményességgel mintegy 20 000 
főnyi sereget gyűjtött össze az ellentámadáshoz. Haditerve az 
volt, hogy előnyomulás közben vereséget mér a tőle elpártolt urak 
seregére 15. Egry István nevű kapitánya egy hadoszloppal a 
bányavárosok vidékén megsemmisítő vereséget í5 mért Pálffy 
István hadára, magát a vezért 15 foglyul ejtette. A győzelem után 
csatlakozott a fősereghez, mely július 16-án érkezett Érsekújvár 
alá. 

A császári sereg fővezérletét átvevő Lichtenstein herceg nem 
merte bevárni Bethlent Érsekújvár alatt, hanem visszavonulásra 
határozta el magát. A magyarok azonban szemmel tartották az 
ellenséget, s amikor az a Nyitra folyón volt átkelőben, 
megrohanták, és véres harc vette kezdetét. A fejedelem derékhada 
is megérkezvén, oly pusztítást vittek véghez a császáriak sorai 
között, hogy azok közel háromezer embert és huszonnyolc- 
harminc ostromlöveget vesztettek az átkelés folyamán vívott 
küzdelemben. 

A nemrég még oly büszke és Bethlen haderejét 
megsemmisíteni szándékozó császári sereg most riadtan menekült 
tovább a Csallóközbe. Az újabb folyóátkelésnél ismét ottveszett 
kétezer emberük. E nagy veszteségek után a szigetre húzódó 
császári sereg egyelőre nem jelentett komolyabb veszedelmet 
Bethlen nyugat felé előretörő hadaira. 

A fejedelem július 28-án a derékhaddal Nagyszombat alá 
érkezett, s tüzérségével lövetni kezdte a várost. Két nap múlva 
megnyílt a városkapu Bethlen csapatai előtt. Ismét ezt a várost 
jelölte ki a további hadműveletek központjául, és ide várta 
Sziléziából János György jágerndorfi őrgróf mintegy nyolcezer 
gyalogosból álló szövetséges seregét. 

Az egyesülés augusztus 9-én történt meg. Bethlen ezután 
Pozsony elfoglalását tüzte ki hadicélul, mert ez a város 
kiemelkedő fontosságú volt. 

Pozsonyt ezerötszáz császári katona védelmezte, de harcukat 
támogatta a Csallóközben levő Lichtenstein serege is, mely a 


folyó védelme alatt felhúzódva, lövegeivel segítette a védőket. 
Ezek serényen lőtték is Bethlen csapatait, s bár mindkét fél 
jelentős veszteségeket szenvedett, a fejedelem szeptember 1-én 
felhagyott az ostrommal, mert nem akarta katonáit a város alatt 
apránként elvéreztetni és seregét legyöngíteni. 

Pozsony nem sok sikerrel kecsegtető ostroma helyett 
Morvaország irányában indította támadásra seregét. Vállalkozását 
rövidesen siker koronázta: csapatai szeptember hónapban 
elfoglalták Szakolcát, Strasznicát, Magyarbródot. Ez a város 
Bethlen új főhadiszállása lett. 

Így múlt el a nyár. Bethlen a főhadszíntéren Morvaországig 
diadalmasan előretört, s jelentős eredmények születtek a 
Dunántúlon is. Hamarosan nem maradt a Dunántúlon olyan 
számottevő császári katonaság, amely keresztezni tudta volna a 
magyar seregek tervelt. 

Visszakerült magyar kézre Körmend és Rohonc, majd a 
katonák jelentős része ausztriai és stájerországi portyázásokra 
indult. 

A nyári portyázásokban részt vett mintegy háromezer főnyi 
török sereg is a dunántúli végekből, akik azonban a magyar 
kapitányok parancsaival nem sokat törődve, önállóan működtek, 
őket csupán a zsákmányszerzés érdekelte, s nemegyszer el sem 
mentek Ausztriáig, hanem dunántúli területen raboltak, égettek, és 
hajtották el az embereket. A főkapitány megpróbálta megfékezni 
kilengéseiket, de ez nem járt nagy sikerrel. Végül íi5 a magyar 
végvárak kapitányai engedélyt kértek, hogy fegyveresen 
felléphessenek a magyar területen garázdálkodó 
, szövetségesekkel" szemben. 

Télbe hajlott már az idő, amikor újra megindultak a 
béketárgyalások, s Bethlen hazarendelte a Dunántúlon levő 
erdélyi csapatokat. A Dunántúl további sorsát már a 
béketárgyalások eredménye döntötte el. 


... Hideg késő őszi eső verte a morvaországi fejedelmi 
főhadiszállás ablakait. A ház előtt vigyázó udvari testőrök 
ugyancsak borzongtak a dolmány alá bebúvó nyirkos, hideg 
széltől. , Kutyának való idő ez!" —  sóhajtottak gyakorta, s 


vágyakozva gondoltak a váltás utáni időre, amikor legalább egy 
kis borral vagy pálinkával melegíthetik majd meggémberedett 
testüket. 

A ház belső szobájában a fejedelem ült egy asztal mellett. 
Előtte kibontott levél feküdt. Kapitányai írták, Kornis Zsigmond, 
Horváth István, Petneházy István és a többiek. A közösen írt 
levélben beszámoltak arról, hogy a rájuk bízott hadak szörnyen 
kedvetlenek a további hadakozásra, még a hópénzüket sem 
akarják felvenni. Ha ez így folytatódik, , szegény hazánk utolsó 
veszedelemre jutását jelenti". Kérik a fejedelmet, kösse meg 
mielőbb a békességet. Hivatkoznak a töröktől való általános nagy 
félelemre, mely elrettenti a katonákat a hadakozás folytatásától. 
, Magunk is — fejezték be soraikat —, Felséged kegyelmesen 
megbocsássa, ennyi esztendőtől fogván édes hazánkat, szerelmes 
hazánk népét, gyermekeinket otthagyván, ilyen szörnyű halálos 
időben az pogány töröknek szomszédságában és bizonytalan 
barátságában . mint  hagyhassuk, Felséged — kegyelmesen 
megítélheti." 

A fejedelem sokáig nézett a szemközti falra, az olvasottak 
felett tünődve. Gyérülő hajába, dús szakállába és bajuszába már 
jócskán belopta magát a dér, noha még csak negyvenegy éves 
volt, de már erősen őszült. Magas homlokát sűrű ráncba vonta a 
sok gond, vállaira szakadt minden; tárgyalások, levelezés, 
hadszervezés, hadvezetés, gazdasági, politikai ügyek intézése, 
minden. S az urak két év előtti lelkesedése ugyancsak 
megcsappant... 

, Pedig akkor, az első nagy győzelmek idején oly magasra 
hágott a lelkesedés, hogy mindjárást koronázni akartak — ötlött 
fel Bethlenben keserűen az emlékezés. — Amint azonban látták, 
hogy a végső győzelmet nem lehet egy-két hét alatt kivívni, s 
maguknak is hadakozni kell s anyagi áldozatokat hozni. .., 
mindjárt lelohadt a nagy tűz. Amikor pedig meghallották a csehek 
fehér-hegyi vereségét, egyszerre elpárolgott legtöbbjüknek 
minden bátorsága, s aki csak tehette, igyekezett még gyalázatos 
árulások árán is visszajutni a császár kegyeibe. Még az erdélyi 
sereg érsekújvári győzelme sem öntött bátorságot szivükbe, s aki 
kénytelen-kelletlen nem pártolt át, az is csak a mielőbbi és 
mindenároni békekötést sürgette." 


S az urak után, lám, most a hadsereg is! — hasított szívébe 
keserűen ez az érzés. — A tisztjeik legalábbis, s a katonák inkább 
csak rájuk hallgatnak. Leváltatja a tiszteket, újakat állít a csapatok 
élére. Azokkal folytassa a hadakozást? — ötlött fel benne a 
gondolat, de aztán lemondóan legyintett. Honnan találjon most új, 
próbált tiszteket hirtelen, s kérdés, milyen eredményre vezetne. 

, Egyedül maradtam" — állapította meg keserűen. Felállt, s a 
szoba nyugatra néző boltíves ablakához ment. A szitáló ólmos 
esős szürkületben nem láthatott messzire, de ha még ellátott volna 
is, vaj milyen segítséget várhatott volna nyugatról? 

Szerte . Európában a Habsburg uralkodó csapatai 
diadalmaskodnak, s néhány szerteszét kódorgó kicsiny zsoldos 
csapaton kívül egyedül a fejedelem hadserege állt még szemben 
szilárdan a Habsburgokkal. Ezt a katonai erőt vagy talán a 
mögötte álló erős akaratot respektálta II. Ferdinánd császár 1s. 
Keserű leckét kapott Bethlentől az elbizakodott Habsburg 
uralkodó, hiszen két legjobb tábornokát és hadseregének 
tekintélyes — részét vesztette el Bethlennel szemben a 
magyarországi hadszíntereken! S lám, mindenfelől győzelmi 
jelentések érkeztek, de Bethlen itt áll Morvaországban csapatai 
élén! 

, Most kell kihasználni a helyzetet, amíg együtt vannak a 
csapatok, s nem bomlott fel teljesen a hátország sem! — ötlött fel 
a fejedelemben a gondolat. — Meg kell egyezni újabb 
lemondások árán is, nehogy mindent elveszítsünk! Beérjük kisebb 
területtel, mint amit korábban kívántunk. Letesszük a királyi 
címet, s hazavonulunk erőt gyűjteni s új, kedvezőbb alkalmat 
várni! — szilárdult meg benne az elhatározás. — A nagy terveket 
az önálló magyar királyság visszaállítására egyelőre félretesszük, 
bármily keserves légyen is — de nem nyugszunk bele, hanem 
kedvezőbb időben újra harcba indulunk megvalósításáért!" 

A fejedelmi főhadiszállás előtt didergő testőrök nem sejtették, 
hogy fejedelmi uruk ezekben a percekben határozta el magát 
véglegesen a békekötésre, s halasztotta el jobb időkre nagy 
tervének, az önálló magyar királyság  visszaállításának 
megvalósítását. Gondolataik messzire kalandoztak, folyókon, 
hegyeken túlra, Erdélyországba, szeretteik, kedveseik körébe. 
Honvágyukat csak fokozta a vigasztalanul zuhogó hideg őszi eső, 


ami olyan kietlenné, sivárrá változtatott mindent körös-körül. 

, Oly szomorú a világ, mintha temetés lenne. Nagy 
álmodozások, tervezgetések temetése!" — sóhajtott fel benn a 
szobában a fejedelem. Még kevés ideig álldogált az ablaknál, 
majd visszafordult, asztalhoz ült, s nagy, szálkás betűivel új 
utasításokat írt Nikolsburgban tárgyaló követeinek a béke 
megkötése végett. 

A nikolsburgi békeegyezményt 1622. január első napjaiban írta 
alá a császár és Bethlen Gábor. Bethlen lemondott a királyi 
címről, a koronát visszaszolgáltatta az uralkodónak, s a Fátrától 
nyugatra levő országrész és a Dunántúl visszakerült Ferdinánd 
uralma alá. Ennek fejében birodalmi hercegi címet nyert Oppeln 
és Ratibor sziléziai hercegségekkel együtt, s Magyarországon 
megtartotta Szatmár, Szabolcs, Ugoesa, Zemplén, Borsod, Abaúj 
és Bereg megyéket, Munkács, Ecsed, Tokaj, Tarcal, Keresztúr 
várakat és városokat. 

Az egyezmény aláírása után Bethlen csapatai élén új felső- 
magyarországi székhelyére, Kassára vonult, s többnyire itt 
tartózkodva, itt szervezte újabb függetlenségi harcait a 
Habsburgok ellen. 

Noha a fejedelem méltatlan egyezségnek tekintette a 
békekötést, de azt mindenesetre sikerként könyvelhette el, hogy 
az önálló, megnagyobbodott területű erdélyi fejedelemséget a 
császár kénytelen volt elismerni. Bethlen Gábor megnövekedett 
erejű erdélyi állama megálljt parancsolt a magyarellenes 
törekvéseknek, s kiindulási alapja volt újabb, kedvezőbb 
körülmények között megindított függetlenségi harcoknak. 

Bethlen, bár , búsult szívvel" tért vissza a békekötés után 
csapatai élén Kassára, s úgy érezte, a békekötésben elért 
eredmények nincsenek arányban a kivívott katonai diadalokkal, 
mégis érezhetett elégedettséget is: mert a császári hatalom ugyan 
véresen eltiporta a csehek szabadságharcát, s a protestáns német 
fejedelmek is meghajoltak ugyan a Habsburg uralkodó előtt, ő 
egyedül is megállta a sarat, s nem feltétel nélküli békét kötött a 
császárral. Sőt ő maga is, országa 15 megerősödve, tekintélyben 
megnövekedve került ki a küzdelemből. 


A MÁSODIK ; , 
HABSBURG-ELLENES HÁBORÚ 


Bethlen visszatért hadai élén Kassára, de szívében megmaradt a 
keserű csalódottság érzése. A koronát sajnálta? A választott 
magyar királyi címet? Vagy a csehek leverése előtt számára 
felajánlott tizennégy magyarországi vármegyét? Bizonyára 
mindez közrejátszott csalódottságában, hiszen a korona esetleges 
varázsán túlmenően nagy elhivatottsági érzés élt benne, hogy a 
magyarság az ő vezetése alatt tudná leginkább megtalálni 
boldogulását, és haladhatna előre a fejlődés útján. Méltán 
érezhette, hogy ez az elképzelés egyáltalán nem alaptalan: hiszen 
rövid néhány év alatt az elpusztult Erdélyt is felvirágoztatta, és a 
fejlődés magas színvonalára emelte. Ugyanígy élt benne a 
protestantizmus  — védelmének és győzelemre vezetésének 
elhivatottsági érzése is. Meg volt győződve arról, hogy a 
protestantizmus győzelme az egész magyarság érdekét szolgálná, 
mert elszakítaná a nemzetet a Habsburgoktól, kiket minden baj fő 
kútforrásának tartott. 

Méltán nagy keserűséggel — gondolt a magyarországi 
nemességre, mely az első nagy győzelmek hatására királyi 
koronával kínálta, amikor pedig egy kicsit rosszra fordult a 
helyzet, s némi áldozatot kellett volna vállalnia, azonnal elfordult 
tőle. 

— Majd hívnák még Bethlen Gábort — emlegette keserűen —, 
ha a Habsburg-ház újra elnyomja őket. De bizony nem jön többé 
segítségetekre, megégetvén a kása a száját. Nem köti fel másszor 
a harangot a falu fejében, nem költi el érettetek ötször-hatszor 
való százezer forintját, látván mostan szemeivel, mely igen 
elvonták az emberek magokat, nem akarnak hazájukért, 
vallásukért, szabadságukért semmit költeni és személyekben 
szolgálni! 

Ez a keserű kifakadás azonban korántsem jelentette azt, mintha 
Bethlen valóban, végérvényesen lemondott volna az újabb, 
kedvezőbb — körülmények között vívott Habsburg-ellenes 


függetlenségi harc gondolatáról. Az élet iskolája megedzette őt 
már korábban is a csalódások, megpróbáltatások, keserűségek 
elviselésére. 

Újabb támadásának szándékát már öt héttel a nikolsiburgi 
békekötés aláírása után kinyilatkoztatta az egyik nála időző 
császári békebiztos előtt. Ebéd közben mélyen elgondolkozva 
egyszer csak megszólalt: 

— Bizony nagy dolog az, hogy amikor a trakta elvégződött, az 
utolsó órában is megcsúfolt Pázmány érsek. Azt mondta: 
, Elmehetsz, Bethlen, a királyságoddal, itt hagytad a titulust!" 

Elhiggye minden ember — tette hozzá a fejedelem emelt 
hangon —, bizony inkább akarom, hogy testemet a koporsóba 
tegyék, hogysem mint gyalázatosan letegyem a titulust. 
Elhiggyék, bizony a kezemet Magyarországon tartom, és a 
szemem bizony a bécsi kapura néz! 

Az asztalnál ülő jágerndorfi őrgróf, Bethlen szövetségese 
azonnal bekapcsolódott a beszédbe: 

— Fölséged fogadja szómat: bizony mindenben megvagyon 
módja Fölségednek. 

— Bemegyek Erdélybe — folytatta Bethlen —, ott kevés ideig 
megnyugszom, és helyén hagyom az országot, az egész 
székelységet és egyéb renden levő vitézlő népet megmustrálom, 
és ismét kijövök. 

Czobor Imre császári békebiztos ugyancsak meghökkenhetett a 
fejedelem harcias szavaira, s megszeppenve jelentette az udvarban 
Bethlen szándékát. 

Az újabb háborúra azonban nem került sor ilyen hamar. A 
fejedelem sokkal józanabbul gondolkodott annál, hogysem egy 
sértő szóra, a körülményeket figyelmen kívül hagyva, azonnal 
fegyvert . fogjon. — Először is a  nikolsburgi békekötés 
végrehajtásával kapcsolatos gazdasági és politikai ügyek intézése 
kötötte le idejét, s hamarosan pedig valóban Erdélybe kellett 
mennie, de olyan útra, amely újabb nagy keserűséggel töltötte el 
szívét. 

Hűséges felesége és a fejedelemségben segítőtársa, Károlyi 
Zsuzsanna, hosszas betegeskedés után elköltözött az élők sorából. 

. . Amint a fejedelem üveges hintaján Kassáról Gyulafehérvárra 
igyekezett, lelki szemei előtt végigvonult a múlt, a Károlyi 


Zsuzsannával eltöltött évek. Egy  szomorkásan mosolygó, 
törékeny fiatal lány arca bontakozott ki a múlt ködéből, aki a 
nagykárolyi — udvarházban hűségesen várt száműzetésben 
bolyongó, bizonytalan sorsú mátkájára. Teltek a hetek, hónapok, 
míg egyszer csak egy lovascsapat élén megérkezett a várva várt 
férfi, a szabadságharc lobogóját kibontó Bocskai István kapitánya. 
Fegyverzaj közepette megtartott gyors esküvő, rövid, boldog 
napok az újonnan kapott vajdahunyadi kastélyban, majd utána az 
elválás. 

S ez ismétlődött hosszú éveken át. Az ifjú férj többnyire távol 
volt, előbb Bocskai István, majd Báthori Gábor szolgálatában. 
Sok keserű magány s a gazdasággal járó vesződségek jutottak 
osztályrészül a fiatal asszonynak. Majd csapások, bánatok sora. . . , 
a két kisgyermek halála, majd a szívét szorító aggodalom, amikor 
a féktelen fiatal fejedelem gyilkos szándékú bosszúja elől 
menekült édes ura újra török földre. 

És nem sok idő múlva ott ült a bujdosó Erdély fejedelmi 
trónján, s mellette ő, az egyszerű, zsoltáros lelkű, törékeny 
asszony. Susanna principessa, Zsuzsanna fejedelemasszony. De 
sok gond, fáradság jutott neki is a fejedelemségből! Az urát még 
kevesebbet látta, mint azelőtt, hiszen állandóan az országot járta, 
hadakat mustrált, leveleket írt, tanácsban tárgyalt. 

S néhány év múlva megindult a hadak útján, hogy harcoljon a 
magyar szabadságért és a protestantizmus ügyéért. Csaták tüzében 
sebtében írt levelek számoltak be csak arról, hogy merre jár 
szélben, esőben, fagyban. S egyszerre csak királynénak nevezték a 
Károlyi-udvarház egykori neveltjét. A nagy öröm, a nagy cím 
csak fájdalmas kis mosolyt csalt arcára, hiszen ő nem erre 
vágyott, hanem az urával szeretett volna együtt élni zavartalanul, 
boldogan. S ez nem adatott meg neki sohasem az életben. . . 

Robogott a díszes fejedelmi üveges hintó, előtte, mögötte 
délceg testőrök nyargaltak. Hegyek, mezők, folyók, patakok, 
várak, városok, földbe süppedt jobbágyviskók maradoztak el sorra 
mögötte. Tavasz volt, újult a természet, rügyfakadás adott hírt az 
elkövetkező nyárról. 

S a fejedelem temetni ment haza. . . 

Nem sok időt tölthetett a gyászolással. Az erdélyi ügyek 
intézése, majd a Habsburg-ellenes szövetség dolgai nem hagytak 


időt az emlékezésre, gyászra. A fejedelem a magyarság és a 
protestantizmus ügyének első szolgája volt, s ő ezt a szolgálatot 
mindenekfölött valónak tartotta. Újra belevetette magát az 
országos ügyek intézésébe és az európai diplomácia szövevényes 
útvesztőibe. 

Hadakat  mustrált, kamarai tisztviselőkkel veszekedett, 
gyűléseket tartott, bíráskodott főbenjáró ügyekben és nemegyszer 
birtokperekben is, hírhozók jelentéseit olvasta, követeit látta el 
utasításokkal, adókról tárgyalt, és írt, írt számtalan hosszú levelet, 
vármegyéknek, főuraknak, városoknak, tiszttartóknak, 
kapitányainak. 

Talán ez a megfeszített, lázas munka volt a gyógyír a sajgó 
sebre. Az országos ügyek nagy gondjai között csak néha 
bukkanhatott elő a törékeny, fáradt, szomorú szemű asszony 
kedves képe... 


Új reménység szikrája villan! 


A fejedelem tekintete túlszárnyalt az ország határain, és élénk 
figyelemmel kísérte a Habsburg-ellenes erők küzdelmét. A 
harmincéves háborúnak ebben a szakaszában a csehek fölött 
győzedelmeskedő császár határozottan fölényben volt 
ellenfeleivel szemben. A protestáns fejedelmek Habsburg-ellenes 
harca szinte a végóráit élte. Már csak a Hollandiába menekült 
Pfalzi Frigyes birtokáért folyt a harc, melyet Halberstadti 
Keresztély, volt püspöki adminisztrátor és a félig kalandor 
Mansfeld csapatai folytattak. Bethlen sűrű levelezésben állt Pfalzi 
Frigyes elűzött cseh királlyal. Az volt a tervük, hogy a protestáns 
csapatok Sziléziába törve, egyesülnek az oda szintén előnyomuló 
Bethlen seregével. 

A protestáns táboron belül Bethlen Erdélye volt katonailag a 
legszámottevőbb erő. I. Jakab angol király, Pfalzi Frigyes apósa 
most sem volt hajlandó semmit tenni veje érdekében, mert fia 
számára spanyol Habsburg királylányt akart feleségül kapni. Más 
nyugati országból sem várhattak a protestáns német fejedelmek 
hatékony támogatást. 

Bethlen, okulva az első támadás tapasztalatain, az újabb 
háborút jobban előkészítve akarta elindítani. Az angol, holland és 


francia támogatásban csalódva, a gazdag velencei köztársaságtól 
akart támogatást kapni katonái fizetésére. A velenceiek ugyan 
érdekeltek voltak a Habsburg-ellenes erők győzelmében, de 
anyagi áldozatot hozni nem akartak, s így Bethlen követe csak 
üres, semmitmondó jókívánságokkal tért vissza Velencéből. 

Ilyen körülmények között a fejedelem nem remélhetett 
máshonnan érdemleges segítséget, mint a török portától. Követei 
— köztük az elbukott cseh szabadságharc egyik vezére, Thurn 
Mátyás — sokat fáradoztak a szultáni udvarban a támogatás 
elnyeréséért. 


.. .A  nargilépipák füstjét vágni lehetett a  dívánülés 
tanácskozótermében. Az alacsony kereveteken körben ültek, 
maguk alá húzott lábakkal a basák. Mindegyik előtt egy-egy 
színes, csillogó vízipipa, melynek csövéből időnként nagyokat 
szippantottak. 

A fővezér elnökölt a dívánülésen, mert katonai kérdésekről volt 
szó. Mellette a sejk-ül-iszlám, a főpap, majd a többi basa méltóság 
szerinti sorrendben. 

Csend volt, álmos nyugalom. 

Lusta csend, mintha nem is fontos államügyeket tárgyalnának, 
hanem csak éppen időtöltés végett jöttek volna össze. Ilyen a 
keleti tanácskozások rendje. Nincs nagy lárma, kiabálás, mint a 
hitetlen gyaurok gyűlésein. 

Egy-egy — elhangzó hozzászóláson néha félóráig — is 
elgondolkoznak, míg tovább viszik a szót. 

Ráérnek. Idő van mindenre. 

Egyszerre csak a nagyvezér hangja töri meg a csendet: 

— Bethlen Gábor, az erdélyi vazallus gyaur, kit mostan 
neveznek a hitetlenek között magyarok királyának is, s ki már 
több mint két tíz éve a fényes arcú padisah köntösébe 
kapaszkodott, meg nem szűn csauszjait járatni a fényes portára. 
Segítséget sürget a német király ellen, ki a hitetlen magyarokat 
elnyomja, s őtet ki akarja vetni a szultán provinciájából is, mit 
hívnak Erdélynek. Döntenünk kell, tiszteletre méltó pasák, 
adjunk-e segítséget neki, vagy nem, s ha adunk, mekkorát. 

Újra hosszú csend telepedett az illatos dohányfüsttel borított 


teremre. 

Majd a főpap szólalt meg: 

— Hitetleneket segíteni nem írja elő a szent Korán. Ez a 
nyughatatlan elméjű Bethlen Gábor sok színes szavakat küld, 
írogat a fényes portára, s pénzét sem sajnálja, hogy háborúba 
vigye az igaz hit harcosait az undok német király ellen. Nagy 
győzedelmeket ígér a fényes arcú padisah seregének, de ki tudja, 
mi lakik egy ilyen hitetlen gyaur lelkében? Minden gyaur hazug, 
hinni nékik nem lehet. Hiába ajánlgatja szolgálatait, csak azt várja 
mind, mikor rendül meg a világbiíró padisah ereje, hogy orvul 
támadjon rá. Ilyen ez a Bethlen Gábor is. Éppen ezért ugyancsak 
meg kell fontolni, hogy adjunk-e segedelmet neki, s ezzel tovább 
erősítsük hatalmi állapotjában? 

Újabb hosszú csend... 

— Igazad van, szent főpap — szólalt meg egy fiatal basa. — 
De ha ezt a hitetlen Bethlen Gábort, aki mégiscsak hívséget 
mutatott eddig a fényes portához, kivetik székéből, s a német 
férkőzik Erdélybe is, Allah tudja, mi történik a közöttük fekvő 
várainkkal, Budával és a többivel. Mégis segíteni kell őt a német 
király ellen, mert az veszedelmesebb ránk nézve sokkal eme 
Bethlen Gábornál. 

— Mit tanácsolsz hát, tiszteletre méltó pasa? — kérdezte a 
fővezér. 

— Nagy hadat ne adjunk neki, mert azzal felbontanánk a békét 
a német királlyal, ami most nem lenne hasznos számunkra ebben a 
felfordult időben. Magára hagyni azonban nem tanácsolom, mert 
ha mi nem segítjük, vagy kitudják még Erdélyből, vagy 
elkeseredésében a német király karjaiba kényszerül, s orvul reánk 
támad. Egyik sem lenne hasznos a számunkra. Maradjunk hát a 
középmegoldásnál. Utasítsuk a magyarországi pasákat, hogy 
legyenek segítségére, ez nem lesz túl nagy had, s mégsem 
mondhatja, hogy nem kapott semmit. 

— S ki legyen a szerdárjuk ezeknek a hadaknak? Bethlen 
Gábor a budai pasát szorgalmazza, akinek nagy tekintélye van az 
ottani végbeli szpáhik, janicsárok között. 

— Az semmiképpen nem jól lenne. Legyen szerdár inkább az 
öreg boszniai pasa. Elégséges lesz ő a hitetlen gyaur mellé — 
szólt a főpap. 


A pasák mind csendesen rázták a fejüket, ami keleti szokás 
szerint helyeslést, igent jelentett. Sokan közülük oda sem 
figyeltek, csak a bodrozó füstfelhőket nézték, ami mögött egy-egy 
legújabb kedvelt rabnő arca vagy arannyal teli zsákok csalóka 
képe bontakozott ki lelki szemeik előtt. 

Mit érdekelte legtöbbjüket a tisztátalan állatokat evő, az igaz 
hit fiai számára tiltott italt, bort ivó, Allah szent igazságaitól oly 
messzire tévelygő piszkos gyaurok ügye-baja? Minél több rabnő, 
a szultán kegye, halmozódó pénzeszsákok, a mindennapi csendes 
öröm élvezése — ezek a fontosak az életben. 

A mának kell élni! Ki tudja, mit hoz a holnap? 

Vezéri kaftánt — vagy selyemzsinórt? 

Ki tudja? 

A mának kell élni, a nargilé illatos füstjének, mindig új rabnők 
szépségének, a szent Korán tanainak, hogy ha eljön az idő, Allah 
paradicsomába juthassunk. 

A harc már csak végső szükség esetében. 

Így gomolyogtak lustán a gondolatok a tanácskozó dívánbasák 
agyában, s csak egy-kettőjük figyelt oda annak az okvetetlenkedő 
gyaurnak kéréseire. 

Hisz oly messze volt tőlük térben, gondolatban, hitben. . . 

A döntés azért mégis megszületett, s néhány nap múlva útnak 
15 indult a fermán a vén boszniai pasához. 

Lássa, mint él vele, s hogyan segíti a hitetlenek királyát, 
Bethlen Gábort vagy tizenkétszer száz katonájával. . . 

A fejedelem számolt azzal, hogy a magyarországi nemesektől 
most sem fog említésre méltó segítséget kapni, akárcsak az első 
háború idején. A nemesség nagy része ugyan jól tudta, hogy a 
Habsburgok elnyomó törekvéseit egyedül Bethlen Erdélye és 
hadserege mérsékeli, és szorítja háttéribe, s örült 15 ennek, de 
áldozatot a függetlenségi harc ügyéért most sem kívánt hozni a 
legkevesebbet sem. 

Bethlen meg is írta Károlyi Mihálynak, elhalt felesége 
bátyjának: 

, Igen jól tudom én azt, hogy nem akarja egy is Kegyelmetek 
közül ezt a hadjáratot, sőt ím, csak a hadak gyülekezését sem 
szenvedné. De arról nem tehetek, arra semmit nem nézhetek, 
hanem becsületemet magamnak kell oltalmazni idegen nemzettel 


és zsoldos katonasággal, amint lehet. Semmi szükségem gaz hadra 
nincsen, vagyon s leszen elegendő hadam nekem, s talán igen sok 
is leszen, ha arra kél a dolog. Tudom azt, hogy amely ebet bottal 
üznek a nyúl után, meg nem fogja!" 

1623 tavaszán ismét visszatért Kassáról Erdélybe, és 
megkezdte a hadjáratához szükséges sereg szervezését. Az első 
háborúban szerzett tapasztalatok alapján arra törekedett, hogy 
lehetőleg a gyalogságát növelje jó fegyverzetű és jól képzett 
katonákkal. — Felismerte ugyanis, hogy nyílt ütközetben, 
várostromoknál és várak, városok megvédésénél 
elengedhetetlenül szükséges a minél nagyobb számú korszerű 
gyalogság. Ilyet találhatott is eleget a harmincéves háború 
harcedzett zsoldosai között, de ezek fizetése nagyon sokba került, 
s így csak korlátozott számban tudott idegen zsoldos gyalogságot 
szolgálatba — fogadni. A  főfegyvernem továbbra is a 
könnyűlovasság maradt, amely képes volt ugyan gyors 
eredményeket elérni, de azokat megszilárdítani és megtartani már 
kevésbé tudta. 

Augusztus közepén indult meg Kolozsvárról a hadaikkal. 
Útközben azonban olyannyira megbetegedett, hogy közel két 
hétig várakoznia kellett a sereggel együtt az előnyomulás 
folytatására. Az ifjú Kemény János, a későbbi erdélyi fejedelem, 
aki ekkor Bethlen udvari apródja volt, leírja: 

, Könnyebbülése semmi doktori orvosságokkal nem lehet vala, 
hatalmas forró nyavalyája lévén, hanem a doktorok tilalma ellen 
lőrét kezde sokat inni, míg megtisztult, és ekképpen gyógyula 
meg." 

Környezete mérgezésre gyanakodott, mint általában a legtöbb 
betegség esetén abban a korban, de bizonyosat nem tudhatott. 

Felgyógyulása után Debrecenbe vonult a sereggel, majd innen 
ismét Kassára. 

Az volt a célja, hogy elfoglalja Morvaországot és Sziléziát, 
ahol egyesül a nyugati protestáns hadakkal, s velük együtt Prága 
felé nyomul. Thurn és a jágerndorfi őrgróf igyekezett a cseh— 
morva lakosságot felkelésre bírni, de a leigázott és kimerült 
ország forradalmasítása nem járt sikerrel. 

Bethlen tervének sikerét nagyon kedvezőtlenül befolyásolta az 
a körülmény, hogy a nyugati protestáns csapatok néhány nappal a 


fejedelem megindulása előtt döntő vereséget szenvedtek a Tilly 
tábornagy vezette katolikus Liga-csapatoktól. Mire a vereség híre 
hetek múltán Bethlenhez elérkezett, ő már támadásban volt 
seregével. Megállni, visszafordulni nem akart, s bízva erejében, 
folytatta az előnyomulást. Arra számított, hogy egyedül is képes 
lesz olyan vereséget mérni a császári seregre, melynek 
eredményeként az előzőnél kedvezőbb egyezményt köthet. 

Úgy döntött, hogy gyors felvonulással megelőzi a császári 
hadvezetést abban, hogy csapatokat dobjon Magyarországra, s 
azokkal itt kösse le Bethlen haderejét. A fejedelem azért is el 
akarta kerülni a magyarországi harcot, mert tudta, hogy ez a 
minden áldozatvállalást megtagadó nemességet mód felett ellene 
hangolná. 

Haditerve megvalósítása érdekében gyorsan tört előre nyugati 
irányban, s Nagyszombat felé nyomult. 

A császári hadvezetés mindössze egy 10 000 főből álló sereget 
tudott kiállítani Bethlennel szemben Carafa Montenegro tábornok 
parancsnoksága alatt, aki a korabeli leírás szerint , rút, fekete, 
himlőhelyes és vén ember vala". Mellette működött a későbbi 
évek híres császári hadvezére, Wallenstein. A császáriak a morva 
határszélen akarták megállítani Bethlen támadását, de 
mindenesetre erős egységet küldtek Nagyszombat városához. 

Itt találkozott a több mint ezer főből álló császári katonaság 
Bethlennek Horváth István kapitány parancsnoksága alatt 
előreküldött mezei hadával. Azonnal harc fejlődött ki, s a puskás 
gyalogosokból álló császári egység nem tudván már bejutni 
Nagyszombatba, a bogdanóci templom kökerítésének védelmében 
foglalt állást, és erős puskatűzzel verte vissza a magyar 
könnyűlovasok meg-megújuló, , csiripoló" támadásait. 

A fejedelem még a Vág folyó túlsó partján vette a harc hírét. 
Éjszaka riadót veretett, gyors lovasságával hamarosan ott termett, 
s helyhez szögezte a megerősített állásban védekező császáriakat 
saját gyalogosai és ágyúi beérkezéséig. Amint az ágyúzás kezdetét 
vette, a császáriak nem vették tréfára a dolgot, hanem hamarosan 
kitűzték a megadást jelentő fehér zászlót. Utána sokan közülük 
Bethlen szolgálatába állva, gyalogságának számát növelték. 

A nagyszombati harc alatt Bethlen ismételten szép példáját 
adta személyes bátorságának. Amikor délidőben a harc 


színhelyéhez ért, a gyalogság megérkezésére várva, sátorában 
környezetével ebédhez ült. Evés közben több muskétagolyó 
csapódott be a sátorba, átszakítva annak falát. A kíséretében 
tartózkodók izgatottan felugráltak, és tanácsolták a fejedelemnek, 
szakítsa félbe az ebédet, és költözzék máshová, ő azonban fel sem 
állt az asztaltól, hanem a további tüzelés közepette 15 nyugodtan 
ebédelt. 

Az ütközet után Bethlen bevonult a kaput nyitó Nagyszombat 
városába. A fősereg körülötte táborozott, a had egy részét pedig 
fővezére, Kornis Zsigmond és Horváth István parancsnoksága 
alatt átalküldte a Fehér-hegyen Morvaországba. A korabeli leírás 
szerint a magyarok: 

,, Szembetanálkozván császár armadájával, kinek az említett és 
már szétvert hadnak nyomában kellett volna jönni Nagyszombat 
fölé, kezdettek rajtok kapdosni derekasan. Melyet eszében vévén 
az ellenség, hogy nem volna bátorságos mezőre, Fejér-hegyre 
fogni, szekérsáncba vévén magát, védekezve fordult, és ballagott 
az Morva vize mellett alá Hodolin felé. És oda közel megágazván 
a víz, szállott a két víz közé, kísérvén rajtok kapdosással a magyar 
hadak, nem árthattak derekast néki." 

Amint ezt jelentették a fejedelemnek, azonnal megindult a 
fősereggel az elővéd megsegítésére. A császári sereg értesülve 
Bethlen közeledéséről, akihez Ibrahim boszniai pasa vezetésével 
török segélyerők is csatlakoztak, felégette a Morva folyó hídját, 
Hodolinhoz költözködött, ahol nagyon erősen elsáncolta magát. 


A császár armadája szorosan körülzárva 


A fejedelem elhatározta, hogy csapataival körülzárja a császáriak 
táborát. Az első csapatok, híd hiányában, gázlót keresve keltek át 
nagy üggyel-bajjal a folyón. Nem sokkal utána a fősereg is átkelt 
az időközben épített tábori hídon, s ezzel a császáriak körül 
bezárult a gyűrű. A folyó túlsó oldalán a török segélycsapatok 
maradtak, akiket semmiképpen nem lehetett rávenni az 
átköltözködésre. 

A körülzárás október végétől három héten keresztül tartott. Ez idő 
alatt a császáriak oly szoros ostromgyűrűben voltak, hogy 
hamarosan éhínség ütötte fel a fejét közöttük, mert sehová nem 


tudtak élelemért kimenni a sáncok közül Bethlen lovasai miatt. A 
szemtanúk leírása szerint: 

, Mivel az ellenség harcot mezőn nem ada, megostromlani pedig 
az erős sáncban az igen tüzes népet, kinek lovasa kevesebb, 
gyalogja négyszerte is több, igen veszedelmes vala, annak okáért 
csak erős körülzárásban tarták az ellenséget. Ha sáncból répára, 
káposztára vagy egyéb éléskapásra kijött, azt mindjárt vagy 
elfogták, vagy levágták. Lövőszerszámokkal is igen vesztegettette 
a fejedelem őket, amellett éjjel-nappal nyughatatlankodtatta." 

A körülzárt császári katonaság napról napra nehezebb helyzetbe 
jutott. Wallenstein, a császári sereg alvezére, egyre sürgette az 
udvartól a felmentő seregeket, mert ha ez nem érkezik — írta —, 
, a császár nagyobb veszélyben lesz, mint valaha azelőtt. Az egyre 
jobban elkedvetlenedő katonák csapatosul futnak az ellenséghez, s 
ha nem jön segítség, nagy szégyen vár rájuk — panaszolta tovább 
—, mert az adott erőviszonyok között nem lehet megütközni 
Bethlen seregével. Az éhező katonák már megették lovaikat, s így 
a lovasság egészen odaveszett; ha így megy tovább, el kell 
tökélnünk magunkat, hogy ebben az állásban felfordulunk, és 
egymást megesszük!" 

Bethlen jól látta a császári sereg romlását, s a körülzárás mellett 
gyakori éjszakai rajtaütésekkel rombolta tovább ellenálló 
képességét. 

A korabeli feljegyzések több apró eseményt megörökítettek az 
ostromlók bátorságáról, leleményességéről. Így többek között 
Farkas Gábor mezei hadnagy esetét, aki egy éjszaka 
, csudálkozásra méltó vakmerőséggel" öt katonával átúsztatott a 
Morva vizén, s megtámadva a sáncot, ott sok németet levágtak és 
megsebesítettek, , s annyi tüzes nép közül egynek elveszése nélkül 
visszajöttek". 

Hasonló vakmerőséget jegyeztek fel a román származású Páris 
Pálról, a román segélycsapatok , comissariusáról" is. Egyik 

alkalommal, midőn a császári lovasok kitörtek a sáncok közül, 
társaival együtt reájuk támadt, s , megnyomván és szinte a sáncba 
beüzvén annak kapuján, annyira ment, hogy kezebeli tollas botját 
béhajtotta egy német után a sáncba. Belül sűrűséggel állván és 
lővén számtalan muskétás, annyi lövés között is békével eljöve." 

Nem maradt el katonái mögött bátorságában a fejedelem sem. 
Nem sokkal a hodolini táborba érkezés után, kiment az ellenség 
sáncai elé, hogy megszemlélje azokat. A körülötte levőknek 
szétoszlást parancsolt, nehogy a tömörülést látva, az ellenség 
ágyúival odalójön. De a Holics várát feladó és békével elbocsátott 
császári kapitány, aki ismerte személyesen a fejedelmet, a 
sáncokból távcsőn keresztül felismerte őt, s két tarackágyúval 
tüzeltetni kezdett rá. A lövedékeik Bethlenhez egész közel 
csapódtak be, a környezetéből már két lovat is kilőttek, s a 
körülötte álló urak egyre-másra szólongatták, hogy vonuljon el 
gyorsan a veszélyes helyről, ő azonban semmibe vette a 
figyelmeztetéseket, s így válaszolt: 

— Hol láttátok vagy hallottátok, jó uraim, hogy királyt vagy 
fejedelmet öreg lövőszerszámmal eltaláltak volna? 

S annyit tett csak meg, hogy abaposztó köpönyeget és 
közönséges süveget vett fel, és abban kerülgette, nézegette a 
sáncokat, s ott helyben osztotta ki parancsait a körüljárás 
végrehajtására. 

Bethlen nem elégedett meg az ellenség körülzárásával és lassú 
kiéheztetésével, hanem rohammal akarta bevenni a sáncokat. Erre 
több körülmény is sürgette: a téli hideg beállta, amikor is abban az 
időben nem hadakoztak, legkevésbé a török segélycsapatok, akik 
semmiképpen nem voltak kaphatók a sáncok megostromlására 
sem. Sőt Szent Demeter napja után vezérüknek sátorát a nyakába 
vágták, hogy ezzel hazavonulásra kényszerítsék. A magyar 
katonák is nagyon megunták a mezőben strázsálást, s mivel már 
zsákmánnyal jól felpakolták magukat, egyre jobban zúgolódtak s 
hazavágyódtak. A döntést sürgette az is, hogy a csapatok a 
környező területet olyannyira kiélték, hogy eleséget csak több 
napi járóföldről lehetett hozni. 

A fejedelem elhatározta, hogy mindenképpen kenyértörésre 
viszi a dolgot. November 17-én reggel szokatlan erősséggel 


ágyúztatni kezdte a sáncokat, hogy ezzel kicsalja és nyílt 
ütközetre kényszerítse a császári sereget. Ezek azonban, ha lehet, 
még jobban belhúzódtak a sáncok mögé, nemhogy kijöttek volna 
onnan. 

Nem maradt más hátra, mint a roham. Bethlen begyűjtötte 
sátorába a hadak főkapitányait. 

— Megparancsolom kegyelmeteknek — kezdte a fejedelem —, 
készítesse rá ki-ki a maga alattvalóit, hogy az ostromhoz gyalog 
szálljanak a lovashadak is. Ígérjenek kegyelmetek kinek-kinek 
rendje és állapotja szerént hópénzt, nemességet s kinek egyéb 
kegyelmességet. Beszéljék rá őket kegyelmetek, hogy a sáncnak 
árkába hányatandó vesszőnyalábokat is kössön mindenki közülök. 

A főkapitányok ugyancsak kényszeredetten hallgatták a 
fejedelem utasításait. Nem szoktak ők hozzá az ilyen 
hadakozáshoz. Gyalogosan ostromolni ilyen tüzes népet jórendű 
lovas katonáknak?! ,Az öregapám se hallott ilyesmit!  — 
gondolták magukban, de szólni restelltek, mert igen nagy 
respektusa volt a fejedelemnek. Bizonytalanul bólogattak az 
elhangzott parancsra, s többen, bár nem nagy lelkesedéssel, 
ígérték magukat annak teljesítésére, míg egyszer csak meg nem 
szólalt Ramuthi Balázs, az erdélyi vármegyei hadak főkapitánya, 
szavalt tréfás formába öltöztetve: 

— Kész vagyok, kegyelmes uram, én is minden alattam 
levőknek elrendelni, s mind magam is gyalog szállani, csak egy 
dologból való könyörgésem van; Felséged hallgassa meg. 

— Mondja kegyelmed, meghalljuk — válaszolta a fejedelem. 

— Még ifjú legény koromban — folytatta Kamuthi — Egren 
laktomban erős hittel fogadtam meg: seregben lévén, hídon menve 
szélül nem járok, megvert futó hadban utol nem maradok, 
ostromra elöl nem megyek. Ezeket, ha lehet, eltávoztatom; ezért 
Felséged csak azt ne kívánja, hogy hitemet megszegjem. Jelen 
leszek én is valahol s nem utoljára az ostromon, de elöl 
egyáltaljában nem megyek! 

Felszabadult nagy nevetés tört ki a főkapitányok között. 
Hogyne, hiszen ez a bolondos Kamuthi tréfás mezben ugyan, de 
kimondta a fejedelemnek, hogy nem hajlandó rohamra vezetni 
katonáit! Várták, mit szól reá Bethlen, mert ha Kamuthinak 
szabad ezt tennie, akkor tőlük sem lehet méltányosan elvárni, 


hogy gyalog módra vezessék ostromra katonáikat. Márpedig a 
harcban a kapitánynak elöl kell lennie, mert hogyan mennek reá, 
kiváltképpen ilyen tüzes népre, a lovasok, ha nem látják maguk 
előtt kapitányukat? 

Bethlen elgondolkozva hallgatta az urak helyeslő nevetését. 
Átvillant az agyán, hogy bármilyen kemény parancsot ad, ezek a 
kapitányok legfeljebb csak tessék-lássék vezetnék katonáikat 
gyalogos — ostromra. Az pedig csak kockázatos nagy 
vérveszteséghez vezetne, s talán még az ellenségnek is nagy 
szívet adnának vele! A török csapatok kereken megtagadták a 
rohamot, a katonák már amúgy 15 zúgolódnak, mert hazavágynak. 
Most látszik, hogy a főkapitányok sem tartják szívügyüknek az 
ostromot, s úgy ís szorgalmaznák és vezetnék azt, ha ő mégis 
kikényszerítené. 

— Nem lesz ostrom — született meg benne pillanatok alatt az 
elhatározás, s mint jó diplomata, egyszerre csak maga is vele 
nevetett kapitányaival. De azért csendes gúnnyal válaszolt az 
erdélyi vármegyei hadak generálisának: — Nem kényszerítjük 
kegyelmedet hite megszegésére, hanem hagyjuk csak az maga 
emberségére. 

Ilyen körülmények között, amikor másnap megérkezett a 
táborba korábbi híve, most ellenfele, Thurzó Szaniszló nádor, 
hogy egyezséget közvetítsen a harcoló felek között, Bethlen 
elfogadta a közbenjárást. Belátta, sok értelme már nincs a további 
harcnak, még ha tönkreverné is Montenegro megtépázott 
hadseregét. Hiszen a helyett könnyen küldhetnek a császár 
segítségére erősebb hadat a Katolikus Liga fejedelmei, a spanyol 
uralkodó, a pápa, a lengyel király, akik mind a Habsburgokat 
támogatják..., ő pedig ismét egyedül van a hidegre fordult 
időjárásban, fedél alá s hazavágyó erdélyi seregével s azzal a 
néhány száz idegen zsoldossal, akiknek eltartása amúgy is 
vagyonokba került. 

A fejedelem  megcsalatkozott a nyugati szövetségesek 
támogatásában, még inkább a sokba kerülő, de annál kevesebbet 
érő török szövetségben, és mi tagadás: megcsalatkozott nem 
kevéssé saját hadában is. Bár tudta, hogy az amilyen jó 
portyázásra, az ellenség csipkedésére, fárasztására, fogyasztására 
mint könnyűlovashad, olyan alkalmatlan várvívásra, ostromra, 


ahova jó fegyveres gyalogos katona kell. 

Azért játékos kedve még e csalódás után sem hagyta el. 
Amikor a fegyverszünet megkötése után a császári főtisztek 
felsorakoztak a sáncok előtt, szemben velük meg saját katonái, 
elhatározta, hogy megtréfálja a büszke császári hadvezért. . . 

Felharsantak a trombiták, megperdültek a dobok, eldördültek a 
levegőbe a díszsortüzek, s megindult két oldalról egymás felé 
Bethlen és Montenegro tábornagy. 

Amint egymás közelébe értek, a szépen kiöltözött fejedelem 
úgy tett, mintha le akarna szállni a lóról. Látva ezt Montenegro, 
hogy maga is gyalog legyen szemben a fejedelemmel, leugrott 
lováról, mire Bethlen visszalendült lova hátára. A megzavarodott 
generális gyalogosan fogott kezet a lóháton ülő fejedelemmel, s 
mivel királya képviseletében tette ezt, a kor szokásainak 
megfelelően nagy csorba esett uralkodója tekintélyén. A 
fejedelem tréfája Montenegro tisztségének elvesztését vonta maga 
után. 

Ez a kis tréfa bizony csak csekélyke flastrom volt arra a sebre, 
ami a fejedelem újabb csalódása nyomán támadt! Hamarosan 
megindult visszafelé Magyarországra. Nagyszombatban szállt 
meg, innen irányította a béketárgyalásokat. Azonban a még 
mellette visszamaradt török—tatár had is elszökött a táborból; 
hiába kérte őket a fejedelem, hogy maradjanak a béketárgyalások 
befejezéséig, mert távozásuktól csak a császáriak kapnak 
vérszemet, s keményebbek lesznek az egyezkedésben, tudván, 
hogy török segélyerő nincsen már Bethlen mellett. 

A fejedelem nagy haragra gerjedt a törökök szökése miatt, s 
felbiztatta a magyar végvári katonákat, hogy üssenek rajtuk, és 
büntessék meg őket hitszegő magatartásukért. Meg is kapták 
méltó jutalmukat: a rajtuk ütő magyar katonák sokat levágtak 
közülük, és sokat fogságba is ejtettek. 

A törökök távozása után a fejedelem is biztonságosabbnak 
látta, ha hadaival hátrább húzódik az örökös tartományok 
határától, nehogy valami véletlen szerencsétlenség essen 
megfogyatkozott és téli szállásukra szétoszlott hadseregén. 
Besztercebányára vonult, majd onnan az erdélyi hadat hazaküldte, 
s csak udvari csapataival tért vissza Kassára. 

Az új békekötésben Bethlen nem ért el többet, mint a 


nikolsburgi egyezményben. Még örülhetett, hogy nem járt 
rosszabbul. Könnyű szívvel lemondott Oppeln és Ratibor sziléziai 
hercegségéről, amiket a császár már amúgy 15 lefoglalt, s helyette 
megkapta Ecsedet, Nagybányát és Felsőbányát. Nyugodt lélekkel 
lecsökkenthette a nikolsburgi békében megígért, de soha nem 
fizetett . császári — hozzájárulás — összegét is a végvárak 
fenntartásához: beleegyezett, hogy a császár ezentúl 50 000 forint 
helyett 30 000 forintot ne fizessen meg. 

A hadak útjáról ismét a diplomácia területére ágazott el egy 
ösvény, s erre lépett most a fejedelem. Mert nemcsak várta, de elő 
is akarta segíteni a kedvező alkalom eljövetelét a Habsburgoktól 
független, egységes magyar királyság létrehozására. 


BETHLEN ÉS WALLENSTEIN 
— A HARMADIK HÁBORÚ 


Bethlen Gábor azok közé az államférfiak közé tartozott, akiknél, 
ha egyik tervük nem jár sikerrel, máris kész a másik, újabb terv. 
Amikor a fejedelem azt tapasztalta, hogy a Habsburg-ellenes front 
halódóban van, s így nem számíthat hathatós nyugati támogatásra, 
máris megszületett agyában a gondolat, hogy megkísérli vér 
nélkül megszerezni Magyarországot. A kor szokásai szerint a terv 
megvalósításának útja pedig az volt, hogy a megözvegyült 
fejedelem feleségül kérte Ferdinánd császár második leányát, 
Cecilia Renátát, s hozományul kívánta az egész Magyarország 
feletti kormányzóságot. Ez valójában királyi hatalom lett volna, 
királyi cím nélkül, hiszen minden tényleges hatalom az ő kezében 
futott volna össze. Ő fizette volna a végvárakat, tőle függtek volna 
a nádor és az országos hivatalok. Biztosítékképpen Erdélyt mint 
önálló fejedelemséget tartotta volna meg továbbra is. Mindezek 
ellenében felajánlotta szolgálatait a törökök ellen, és javasolta 
kiüzésüket az ország területéről. 

Mintha ellentmondana az új terv az eddigieknek. Eddig 
szövetségben a törökkel a Habsburgok ellen; most meg éppen 
megfordítva? Ez az ellentmondás csak látszólagos volt. A 
fejedelem ugyanúgy ellenségnek tartotta a törököt, mint a 
Habsburgokat, csak a két ellenség egymás elleni kijátszására 
törekedett, s ezt helyesen tette. Az újabb hódításokra már 
képtelen, de még mindig erős török hatalmat használta fel a 
mohóbb és veszélyesebb másik idegen elnyomó, a Habsburgok 
ellen. Ha a harmincéves háborúban mégis lekötött s Bethlentől 
tartó császár elfogadja az ajánlatot, és átengedi neki 
Magyarország vezetését, akkor a fejedelem mint az uralkodó veje, 
számíthat a birodalom katonai segélyére a török ellen, amellyel 
kiüzheti az elnyomó törököt Magyarország területéről. 

Bethlen házassági terve a bécsi udvarnál mindenesetre zavart 
és bizonytalanságot okozott. Megoszlottak a vélemények a 
Habsburg-házon belül is. IV. Fülöp spanyol király támogatta a 


tervet, mert ezzel a császár keze keleten felszabadul (hiszen a 
török ellen most már ott van a magyar vő), és minden erejét a 
nyugati ellenfelekkel szemben állíthatja sorompóba. A pápa 
azonban a legmerevebben elzárkózott ettől a házasságtól. Maga 
Ferdinánd is így döntött végül, bár nem akarta Bethlen ajánlatát 
egyenesen visszautasítani, hanem leánya helyett a rokonságából 
ajánlott feleséget Bethlennek. 

Bethlen a bécsi békekötés után ismét megtette házassági 
ajánlatát Ferdinándnak, de már készen volt az új tervével is. S 
amikor az uralkodó, bár udvariasan, de ismét elutasította Bethlen 
kérését, követei továbbmentek a brandenburgi választófejedelem 
udvarába leánykérőbe. 

A protestáns György Vilmos brandenburgi fejedelem szívesen 
fogadta Bethlen követeit, és örömmel egyezett bele húgával, a 
szép Katalinnal kötendő házasságba. A házasság időpontját 1626 
elejére tűzték ki. Előbb februárra tervezték, de a menyasszony 
megbetegedése miatt elhalasztották március elejére. Az ünnepekre 
külföldi hatalmak is elküldték követeiket, fényes ajándékokkal. A 
szultán díszes követséggel Jahia pasát indította Kassára, akit 
azonban a fejedelemnek a menyasszony megbetegedése miatt 
sikerült , elbeszélnie?" udvarából. Hiszen milyen kínos lett volna, 
ha egy asztalnál ülnek a keresztény fejedelmek követei és a 
, pogány" küldött! 

Végre a menyasszony násznépe Kassához közeledett, s a 
fejedelem nagy pompával vonult fogadásukra. Virágos fehér 
vontezüst köntösben volt, nyusztprémmel bélelt galléros 
mentében, süvegén és lova fején kócsagtollal. Amint a 
szembehaladó két menet összetalálkozott, a fejedelem paripáján a 
hintóhoz léptetett, ünnepélyesen üdvözölte menyasszonyát, majd 
a felvont díszsátorokhoz vonultak. 

Itt Katalin kiszállt üveges hintójából, s a környezetben levő 
külországi követek, magyar urak és fejedelmi testőrök 
megcsodálhatták az apró termetű, de nagyon bájos ara szépségét. 
A fejedelem is frissen leugrott lováról, mint vőlegényhez illett, s a 
fényes kísérettel együtt bevonultak a díszes sátorba. Itt fogtak 
egymással kezet, és csókolták meg egymást először, majd 
ünnepélyes felköszöntők hangzottak el. Kint eldördültek a 
díszsortüzek, megperdültek a dobok, felrikoltottak a kürtök, a 


harsonák, s a menet most már együttesen megindult Kassa felé. 

A menyasszony a fejedelemtől ajándékba kapott vörös 
bársonnyal bevont hintóban folytatta útját, a lovak is vörös 
bársonytakarókkal és -hámokkal voltak feldíszítve, hasonló 
ruhában a bakon ülő kocsis és a fullajtár is. A hintó ablakában két 
pompásan öltözött lantos apród ült, egy német és egy francia. 

Maga Bethlen ismét lóra szállt, s a hintó mellett léptetett Kassa 
felé. Amikor a városba értek, hatalmas díszsortüzek dördültek, 
majd a városiak ünnepi felvonulása következett. Ezután 
tornajátékokat mutattak be. 

A lakodalom napján a vőlegényé volt az első tánc, majd a 
császár követéé, aki papi ember lévén, úgy táncolt a 
menyasszonnyal, hogy egy szép keszkenő egyik végét ő, a 
másikat pedig a menyasszony fogta. A korabeli leírás szerint: 

, AZ — ünnepségnek minden igazgatói és gondviselői 
nagyurakból, főemberekből állottak. Sok  különb-különbféle 
muzsikák, mesterséges tüzes szerszámok lőnek, melyek alatt 
méne véghez a lakodalom. A hintó előtt való lovak, hat fehér-kék, 
igen szép török lovak, oroszlán módon uszolig festettek valának. 

Az ünnepségek után Erdélybe a fejedelem az új 
fejedelemasszonnyal beméne, elkísérvén a megnevezett gróf 
Svarcemburg véle levő több német urakkal,  úri- és 
hercegasszonyokkal, mindenütt nagy pompás vendégeskedések 
lévén." 

Ez a házasság nagyban emelte Bethlen személyét az európai 
fejedelmek ranglétráján. Bár a brandenburgi választófejedelem 
családja nem számított jelentősebb hatalomnak, de annál inkább a 
rokonság! A házassággal Bethlen rokoni kapcsolatba került az 
angol királyi családdal, IV. Keresztély dán királlyal, és sógora lett 
az egyre hatalmasabbá váló Gusztáv Adolf svéd királynak. 

Ilyen körülmények között az európai udvarok korábbi 
finnyássága Bethlennel, az alulról jött uralkodóval szemben nem 
volt tovább fenntartható. A Habsburgok megnövekedett hatalma 
ellen létrejövő angol—holland—dán szövetségbe már Bethlent is 
bevették. A szövetségesek 40 000 tallért ígértek a fejedelemnek 
katonái zsoldjára és 12 000 főnyi német segélycsapatot. 

Ezzel szemben Bethlen kötelezte magát, hogy 15 000 magyar 
katonából álló sereget állít a szövetségesek támogatására a 


Habsburgok ellen. A nyugatiak Habsburg-ellenes szövetségének 
katonai irányítója a harcias ÍV. Keresztély dán király lett; őt 
támogatta Mansfeld és János Ernő  szász-weimari herceg 
hadserege 15. 

Az osztrák császár két hadsereget állított szembe a 
szövetségesekkel. Az egyiknek, a katolikusok hadseregének 
továbbra is Tilly volt a fővezére, a császári hadaké pedig a mind 
nagyobb hatalomra szert tevő Wallenstein. 

A szövetségesek nagyra értékelték Bethlen katonai erejét, 
amint ez egy 1626-ban készített angol kimutatásból is kitűnik. E 
szerint a szövetségesek 185 000 gyalogost és 52 000 lovast tudtak 
volna szembeállítani a Habsburgok 85000 gyalogosával és 
21000 lovasával. A szövetséges haderő létszámában Bethlen 
Gábor 30 000 gyalogossal és 20 000 lovassal szerepelt. Ez a szám 
mindenképpen túlzott, még ha beleszámítjuk a Bethlenhez 
csatlakozó segélyerőket is, de mindenesetre azt bizonyítja, hogy a 
nyugati szövetségesek Bethlen haderejét nagy erőnek tartották. 

A fejedelem örült az új helyzetnek, s csak később eszmélt rá 
keserűen, hogy ez korántsem olyan szilárd alap, amelyre 
komolyan lehetne építeni. A Habsburgok hatalmának megtörését 
a szövetség minden országa kívánta, de az áldozatvállalástól 
erősen húzódoztak. A kereskedelmi és hatalmi célokért vívott 
háborút a vallás szálai szőtték át, látszólag egyedül a protestáns 
vallásszabadság biztosításáért folyt a küzdelem, de a felszín alatt 
az Európa feletti hatalom kérdése húzódott meg. Egyedül Bethlen 
küzdött igazságos nemzeti célokért, mert a hadműveletek sikerétől 
az ország felszabadítását, a nemzeti királyság megteremtését 
várta. 

A fejedelem már 1625 tavaszára elkészítette új tervét, mely 
szerint több csapást kell mérni Ferdinánd erőire. Szükségesnek 
tartotta a svédek és az oroszok összefogását a Habsburg-barát 
lengyel király sakkban tartására. Délről a törökök és a velenceiek 
támadjanak a császáriakra, nyugat felől pedig a szövetségesek és a 
protestáns német fejedelmek csapatai mérjenek rájuk döntő 
csapást. Keleti irányból ő vállalta a támadást, melynek sikeres 
végrehajtásához Sziléziában akart egyesülni a dán sereggel. 

A terv nagyvonalú volt; sikeres, végrehajtása valóban megtörte 
volna a Habsburgok erejét. Csakhogy a hadi helyzet egészen 


másként alakult, mint ahogyan a szövetségesek és Bethlen 
kitervelték. A valóságban ugyanis korántsem állították ki azokat a 
seregeket, amelyek a kimutatásban szerepeltek, s így nem is 
sikerült erőfölényt biztosítani a Habsburgokkal szemben. 

Amikor sor került a harcra, a szövetségesek haderejét 
mindössze Mansfeld angolok által támogatott serege, Keresztély 
dán király erői és Bethlen katonasága képviselték. Ez az erő 
nemigen volt kevesebb, mint a Habsburgoké, csakhogy egymástól 
szétszakítva, együttműködés nélkül. 

Ez meg 15 mutatkozott a hadi események menetében: Mansfeld 
serege már 1626 áprilisában Dessaunál, a dán sereg pedig 
augusztusban Lutter am Barenbergnél vereséget szenvedett. 
Amikor Bethlen, a vállalt kötelezettség értelmében, támadásra 
indult, ismét egyedül állt a háború porondján, legfeljebb csak 
nagyon csekély létszámú török segélycsapatokra és a vele 
találkozni igyekvő Mansfeld megtépázott seregére számítva. 


Ismét egyedül a küzdőtéren! 


Szeptember 20-a körül indultak támadásra Bethlen csapatai a 
császáriak ellen. A sereg létszáma 20—25 000 fő körül mozgott, 
valamivel nagyobb volt a vele szembekerülő Wallenstein császári 
hadvezér seregénél. Bethlen haderejének mintegy kétharmada 
könnyű fegyverzetű lovasságból állott, s csak a maradék 
egyharmad volt gyalogos. A lovasok többsége kopjával, pallossal, 
a gyalogosok puskával, szekercével és szablyával voltak 
felfegyverezve. Mintegy 20—25 ágyúból álló tüzérség vonult a 
haddal. 

A fejedelem Alsó-Magyarországon akart egyesülni Mansfeld 
seregének maradványaival és a török segélycsapatokkal, s így 
indulni Wallenstein ellen. 

A császári hadvezetés Bethlen és Mansfeld csapatainak 
egyesülését nagyon veszélyesnek ítélte. Ezért Wallenstein 
személyesen indult seregével az egyesülés megakadályozására. 

Wallenstein seregével Mansfeld nyomában tört be az ország 
területére. A császári hadvezér a korabeli jellemzés szerint , igen 
híres, gazdag, szerencsés ember is, de felette kegyetlen, negédes, 
dühös ember, halálban buborékolva gyönyörködő ember vala". 


Amerre vonult, katonái a lakossággal módfelett kegyetlenkedtek, 
s így híre a koralbeli zsoldosvezérek között is a legrosszabb volt. 
Bethlenénél valamivel kisebb létszámú hadserege döntő 
mértékben puskás gyalogságból állott, s csak kis létszámú 
könnyűlovasságból. Amikor Wallenstein Magyarország területére 
lépett, a hozzá csatlakozó császári és császárpárti magyar 
csapatokkal jelentősen megnövelte seregét. 

A nagy hírű és elbizakodott császári hadvezér nem szívesen jött 
Magyarországra. Tartott Bethlen seregétől, és mindenképpen 
szerette volna elodázni a találkozást. Élénken élt még 
emlékezetében az 1623-as hodolini ostromzár, ahol ő is jelen volt 
mint alparancsnok, s egymás után küldte kétségbeesett segélykérő 
leveleit Bécsbe. Bizonyára Dampierre és Buguoi császári vezérek 
sorsa is előtte lebegett, akik Magyarországon Bethlen katonáitól 
lelték halálukat. Kérte az uralkodót, hogy tárgyalások útján 
csillapítsa le Bethlent, vagy ha ez nem megy, küldjön rá 
orgyilkosokat, mert meg kell szabadulni tőle. 

Amikor magyar területre ért, nem mert közvetlenül rátámadni 
Mansfeld seregére; attól tartott, hogy a fejedelem halálos 
kelepcébe csalja őt. Inkább a Nógrád várát ostromló törökök ellen 
indult, akiket Murtéza pasa vezetett. 

A pasa seregének az volt a feladata, hogy Drégelypalánknál 
egyesüljön Bethlen és Mansfeld csapataival a császáriak ellen. 
Murtéza azonban előbb el akarta foglalni Nógrád várát, hogy 
ezzel is növelje a törökök magyarországi hódításait. 

Bethlen szeptember 29-én érkezett hadával Drégelypalánkhoz, 
és ugyancsak nehéz helyzetbe került, amikor hírt kapott 
Wallenstein közeledéséről. Mansfeld gyalogosokból álló serege 
lassan vonulva felé, még a bányavárosok között csatangolt, a 
török Nógrád alatt ostromolt, s úgy látszott, hogy egyedül kerül 
szembe Wallenstein seregével. 

Csak tetézte a nehézségeket, hogy seregének színe-java távol 
volt, mert előreküldte Mansfeld elé, hogy őt mielőbb hozzá 
vezessék. A tapasztalt hadvezér, aki már közel félszáz ütközetben 
részt vett, azonban most sem vesztette el a fejét. A nógrádi 
várvédőket titokban ellenállásra buzdította, Murtéza pasának 
pedig megüzente, hogy jön az ellenség, és azonnal csatlakozzon 
hozzá, mert: 


, Ha valamelyik részhadon esik is szerencsétlenség, a hatalmas 
szultán előtt ő lenne oka!" 

Murtéza nem vette tréfára a dolgot. Nem volt tanácsos 
felkelteni a szultán haragját, mert ez könnyen selyemzsinórt vont 
maga után, amivel hamarosan átsegítették az , igazhivőt" Allah 
paradicsomába. Abbahagyta hát Nógrád ostromát, és megindult 
Drégelypalánk felé, hogy Bethlen seregével egyesüljön. 

Wallenstein ezt az egyesülést akarta mindenképpen 
megakadályozni, összeszedte katonáit, a gyalogosokat a lovasok 
mögé lóra ültette, és gyors ütemben megindult Drégelypalánk 
felé, hogy lecsapjon ott, és megsemmisítő vereséget mérjen a 
fejedelem meggyöngült seregére. 

Bethlen Egry István  ,böcsületes vitéz kapitány" 
parancsnoksága alatt felderítőket küldött az ellenség elé 
Érsekújvár irányába. Alig robogtak ki a táborból a lovasok, követ 
érkezett a császáriaktól fegyverszünet megkötésére. Ez a küldetés 
azonban csak csel volt, mert a követ , hátán hozá" az ellenséget, 
amiért kis híján életével lakolt. 

A fejedelem az ellenség által megszorított felderítők 
segítségére újabb csapatokat rendelt ki. Röviddel később 
megérkeztek Murtéza pasa előosztagai, a pesti tatárok Iván aga 
vezetésével. Bethlen a parancsnok szokásos megjutalmazása után 
azonnal a harcolók segélyére indította őket is. 

A tatárok, akik , igen vitézül emberkedtek", éppen a legjobbkor 
érkeztek, mert az ellenség lovassága már módfelett szorongatta a 
magyarokat. Most Iván aga katonáival megerősödve, újult erővel 
csaptak a császáriakra, s az előremerészkedő ellenséges lovasokat 


Déva vára 


Magyar harcosok a XVII. században 


egészen a sereg , derekára?" üzték, minek következtében 
Wallenstein serege megtorpant, és nem mert újabb támadást 
indítani Bethlen ellen. 

Míg ezek az előcsatározások folytak, megérkezett a táborba 
Murtéza derékhada is. A fejedelem ekkor a csalárd követet 
visszabocsátotta küldőjéhez: 

— Mivel az urad mint békeközvetítőt tégedet ily színes 
követséggel traktára bocsátott, másfelől azalatt ellenségemet reám 
hozta: azt érdemelné, elüttessem fejedet. De hogy az urad 
megtudja, hogy reménysége szerint való csalárdságával nem 
használ, és készebben tanál, mintsem gondolta: azért ezúttal menj 
el, s mondd meg, elvárom az uradat a vele levőkkel egyetemben! 

Ezután riadót doboltatott csapatainak, s harcra készen 
felsorakoztatta azokat Murtéza katonáival együtt. Maga 1s lóra ült, 
hogy személyesen vezesse a súlyosnak ígérkező küzdelmet. A 
nagy sietségben csak elkésve nevezte ki Petneházy István jenői 
kapitányt az összes hadak generálisává, amiért méltatlankodott is 
a , kisded, módos, immár öreg idejű, de híres vitéz úrember": 

— Felséged, nem most volna annak az ideje, ha mit akart 
Felséged énreám bízni, holott a hadaknak nincs arról 
rendelkezésük, s ki fogadja az én parancsolatomat?! 

— Menj el csak, uram — nyugtatta meg a fejedelem —, 
meghisznek, mert esmérnek tégedet. De hogy még nagyobb 
legyen a hiteled, nesze, fogd, itt a vezéri botom! — s ezzel kivette 
fegyverhordozója kezéből a fejedelmi tollas botot, és átadta 
Petneházynak, aki ezzel el is vágtatott. 

Ekkor jelzászlóhordozója, a fiatal Kemény János fordult hozzá 
a következő kérelemmel: 

— Kegyelmes uram, ha el nem viszem böcsülettel Felséged 
jelzászlóját, valahová kívántatik, bátor fejem essék el érette. De 
egyik kezemmel azt, másikkal fékemlőt viselvén, oltalmazására 
elégségem nincsen. Azért maga méltóságában járván, rendeljen a 
jelzászlóra vigyázókat 1s. 

A fejedelem erre két főembert rendelt a zászló oltalmazására, 
majd a gyalogságot és a lövőszerszámokat állította fel. Ezután 
jelzászlóhordozója kíséretében az ellenség szemrevételezésére 
indult. Egy magas dombra fellovagolva, onnan figyelte a 


császáriakat, és azt tapasztalta, hogy azok már tábortüzeket 
kezdenek gyújtani. Ebből érthetővé vált, hogy az ellenség nem 
akar megütközni azon a napon. Mivel az volt a véleménye, hogy a 
terep inkább a császáriaknak kedvez, és mivel Mansfeld 
gyalogosai még mindig nem érkeztek meg, gyors elhatározásra 
jutott. 

A számára kedvezőtlen körülményeket figyelembe véve úgy 
döntött, éjszaka titokban visszavonja katonáit Szécsényhez, ahol 
tágasabb mező van, s az alkalmasabb az összecsapásra. 

Azonnal közölte tervét a kíséretében lovagló Murtéza pasával, 
de a harcias török tiltakozott a visszahúzódás ellen. 

— Uram — szólt Murtéza törökül —, nem cselekedhetjük ezt 
mindkettőnk nagy gyalázatja nélkül! Inkább essünk el mindketten 
itt a harcmezőn, mint megfutva hátunkon vigyük a fényes arcú 
padisah birodalmára a német király hadát! 

— Nem Jól beszélsz, vitéz pasa — nyugtatta őt a törökül jól 
beszélő fejedelem. — Nem tapasztaltad talán azt még, hogy a kos 
minél hátrább mászik, midőn mással harcol, annál sebesebben és 
keményebben ütközik, ha előrerohan? Én is nem elfutni, hanem 
hátrébb szállani az említett okokért akarok! 

A harcias Murtéza elgondolkozva hallgatta a fejedelem szavait, 
majd kis idő múlva így szólt: 

— Igazad van, uram. Nemcsak bátor vagy, mint a sivatag 
oroszlánja, hanem bölcs is, mint egy kádi. Tegyünk hát tetszésed 
szerint! 

Megállapodtak tehát, hogy amíg teljesen besötétedik, a 
csapatok harckészen álljanak az ellenséggel szemben, s azután 
pedig titokban megkezdik a visszavonulást Szécsényhez. 

Így is történt. Amint besötétedett, először a tábori székerek 
indultak meg, majd a csapatok egyenként. Csak kisszámú utóvéd 
maradt hátra, melynek katonái sok tábortüzet gyújtottak az 
ellenség megtévesztésére. 

Az elvonulás nem történhetett meg minden zavar nélkül, mert a 
sötétben a török és magyar katonák összekeveredtek, s így , sok 
csintalanság is esék, egymást fosztogatván, némelyeket életektől 
15, nemcsak javaktól". 

Október 2-án érkeztek Szécsényhez, ahová másnap megjött 
Mansfeld hada is. Végre megtörtént a rég várt egyesülés! A 


fejedelem nemcsak , nagy szép pompával" fogadta Mansfeld 
katonáit, hanem mint gyakorlatias gondolkodású hadvezér, 
azonnal jól 1s lakatta a kiéhezett német zsoldosokat. 

A magyarok szinte le nem írható kíváncsisággal szemlélték 
Mansfeldet és katonáit, akikről oly sokat hallottak már az elmúlt 
évek folyamán, hogy hosszú időn keresztül szinte egyedül 
harcoltak a birodalom területén a császár hatalmas hadseregei 
ellen. Magát Mansfeldet valami daliás, már-már mesébe illő 
hősnek gondolták, s ugyancsak leesett sokuknak az álla, amikor 
most személyesen meglátták őt. A nagy hírű hadvezér és hős 
ugyanis a csipkelődő Kemény János szerint kinézésére ,egy 
közönséges muskétásságot sem érdemelt volna. Igen kicsiny, 
fonnyadt, nyúlábrázatú vén emberke volt. Én alig láttam valaha 
deformisabb embert, sok helyen csúfságképpen leképeztették." 

A fejedelem bizonnyal nem sokat búsult Mansfeld 
nyúlábrázatán és —— töpörödött voltán, — annál — jobban 
elkedvetleníthette a katonák kimerültsége, fáradtsága, amit nem 
lehetett egy jó ebéddel helyrebillenteni. Mindenesetre annak még 
így is örült, hogy gyalogságának száma megszaporodott, s mégis 
bátrabban nézhetett szembe Wallenstein várható támadásával. 
Mert ha nem mutatta aggodalmát kifelé, azért belül mégis sok 
kétség között hányódott, amint azt később Kemény Jánosnak el is 
mondta: 

— Higgyed meg, öcsémuram, megvallom, soha ily szoros 
ügyem még nem volt, kinek végét így rettegtem volna! 


Csatát nyervén, alig csatázva 


A császári támadás helyett azonban váratlan fordulat következett 
be. Bethlen jól leplezett elvonulását ugyanis nem vették észre, sőt 
a sok lobogó tábortűz láttán azt hitték, megérkezett minden sereg 
a fejedelem táborába, s reggel támadásra indulnak ellenük. Mivel 
csak háromnapi élelmet hoztak magukkal, nem gondolhattak arra, 
hogy sáncot készítenek, és a mögé vonulnak védekezésibe. A nyílt 
mezőn vívott harctól pedig annyira irtóztak, hogy még az éjszaka 
megkezdték a visszavonulást Érsekújvár felé. 

Amint pirkadni kezdett, a magyar táborban visszahagyott 
utóvédek észrevették az ellenség visszavonulását. Azonnal 


nyomába eredtek, s ,hátuljában sokat  elhullattanak". A 
visszavonulás hamarosan meneküléssé fajult, s meg sem álltak a 
Vág partjáig, ahol is a túlsó oldalon elsáncolták magukat. A 
horvát és magyar katonák eloszlottak végváraikba, a németek 
pedig három csoportra szakadva külön-külön táboroztak a Vág 
partján. Soraikat pusztítani kezdte a , dögelhalás", a pestis, de 
emellett Bethlen utánuk nyomuló katonái is állandó rajtaütésekkel 
fárasztották-fogyasztották az ellenséget. Merész vállalkozásokat 
hajtottak végre ellenük, melyek során sokat levágtak, és sokat 
fogságba ejtettek közülük. 

Egy alkalommal a fejedelem Egry István kapitány 
parancsnoksága alatt négyezer lovast indított az egyik német tábor 
megtámadására. Útközben azonban visszaparancsolta őket, mert 
megtudta, hogy a németek tudomással bírnak a készülő 
támadásról, s így a meglepetés nem járhat sikerrel. Nem tért 
vissza azonban a táborba mintegy négyszáz lovas Tepei Kovács 
Péter és Faragó András kapitányokkal, valamint a fejedelem 
jelzászlóhordozójával, Kemény Jánossal. Ezek Galgóchoz közel 
beálltak egy erdőbe, és figyelték az ellenség túlsó parton levő 
táborát, hátha valami derekas szerencsét próbálhatnak. 

Egy ideig hiábavalóan várakoztak, majd kétfelé oszolva, az 
egyik csoport Pöstyén irányába lovagolt. Útközben az erdőben 
találkoztak egy parasztemberrel, aki elmondta nekik, hogy a 
Tótújhelynél táborozó német főtisztek új táborhelyet nézni a 
falvakra jöttek, s van itt a folyón egy olyan rév, ahol úsztatás 
nélkül át lehet kelni, és meg lehetne lepni a császári tiszteket. 

A magyarok nem voltak restek, átkeltek a folyón, és hirtelen 
rácsaptak a mit sem sejtő ellenséges parancsnokokra. Nagy lett a 
riadalom! Némelyiküknek sikerült bemenekülni a templomba, s 
ott védekezni, de akik a mezőn kinn maradtak, azokat vagy 
levágták, vagy elfogták, és sok zsákmányt is ejtettek a fejedelem 
katonái. Az elfogottak között volt gróf Schlick tüzérségi tábornok, 
főstrázsamester, a haditanács elnöke is. Kemény Jánosnak alig 
sikerült megmentenie a nagy darab császári tiszt életét, aki pedig 
nagyon értékes fogoly lett a fejedelem számára. 

Az ilyen váratlan rajtaütések nagyon felmorzsolták a császári 
sereg ellenálló erejét. Wallenstein már decemberben azt jelentette 
Bécsbe: 


, Most azonnal indulok, és Morvaország felé vonulok. Az én 
lovasságom tönkrement, mást nem akar csinálni, mint téli 
szállásra vonulni. Ha figyelembe veszem a saját és az ellenséges 
erőket, azt látom, hogy most az ő oldalukon van a fölény. Ne is 
gondolják, hogy ezt a sereget még egyszer Magyarországra lehet 
vezetni, mert az a gazemberek országa nem éri meg, hogy olyan 
sok derék ember meghaljon ott!" 

Ez lett hát az elbizakodott zsoldosvezér terveinek és 
hadseregének vége! Nagyobb méretű nyílt összecsapás nélkül 
felmorzsolódott a sereg, kudarcba fulladt Wallenstein hadi 
vállalkozása. 

Így végződött az 1626-os hadjárat, a különös drégelypalánki 
összecsapás. Bethlen pedig ismét béketárgyalásra bocsátotta 
megbízottait, mert további segítséget sehonnan sem várhatott, és 
saját erejével ennél többet nem tudott elérni. Tudta, hogy egyedül 
nem győzhet a Habsburg uralkodó és szövetségesei ellen. 

A nyugati szövetségesek mellett nem számíthatott a török 
csapatok hatékony támogatására sem. A segélyerők a tél 
közeledtével ismét csődöt mondtak, akárcsak Hodolinnál. 

Amikor Bethlen a császáriakra akarta őket küldeni, magyar 
csapatokkal együtt, fellázadtak, és eltökélték, hogy a Bethlennel 
barátságos érzületű Murtéza fővezér ellenére 15 hazavonulnak. 

Most az egyszer azonban nagyon melléfogtak számításaikban a 
csalárd törökök! Amikor Murtéza értesítette Bethlent a készülő 
lázadásról, a fejedelem módfelett méregbe gurult, és megtorlásra 
határozta el magát. 

Murtéza hűséges embereivel vezéri sátra körül várta a 
lázadókat. Bethlen pedig azonnal riadóztatta a magyar csapatokat, 
és körülfogta velük a lázadásra kész , szövetséges" táborát. 

Amikor a magyar katonák meghallották, hogy a törökre kell 
menniük, , hallatlan és hihetetlen serénységgel" ültek lóra, és 
vették körül a török tábort. Nem is gondoltak a törökök nagyobb 
számára, olyan vígan és harcra készen indultak az összecsapásra. 

A lázadásra készülők azonban ugyancsak megszeppentek, 
amikor meglátták a fejedelem vészjóslóan közeledő katonáit. 
Azonnal elment a kedvük a harctól, és nagyon megcsendesedve 
várták az elkövetkező eseményeket. 

A fejedelem kíséretével Murtéza sátorához ment, s a törököktől 


követelte a lázadás indítóinak kiadását. Rövid idő alatt össze 15 
fogatta az elégedetlenséget, szító főagákat, és ott a vezéri sátor 
előtt, a sereg szeme láttára lefejeztette őket. A fejedelemnek ez a 
szigorú megtorlása annyira megfélemlítette a törököket, hogy 
szóbeszéddé vált közöttük: 

, Nincsen már a töröknek egyéb Szent Demeter-napja, hanem 
csak Bethlen Gábor-napja; akkor, amikor ő akarja, lészen az ő 
Szent Demeter-napjok is, kit ők Kászim Gyűrő, úgy hívnak." 

A tél hidege hamarosan kiszorította a hadakat a mezőről. Az 
ellenség Pozsony felé vonult, a fejedelem pedig Körmöcbányára 
tette át a székhelyét, s a csapatokat falvakra osztotta széjjel. Míg a 
békekötés végbe nem ment, a török csapatok is Magyarországon 
maradtak téli szálláson, , kik is a keresztény falukon, noha mint a 
farkasok a juhok közt, oly csudáson, de oly szelídséggel 
kvartíroztak, hogy a keresztény hadakat is meghaladták". 

A békekötés létrejötte után a törökök hazavonultak, Mansfeld 
is hazafelé indult, de útközben meghalt, úgyszintén a weimari 
herceg is. 

A pestistől megtizedelt szövetséges sereg egy része Szilézián 
keresztül hazatért, sokan pedig Bethlen szolgálatába állottak. 

Még a tárgyalások alatt Esterházy Miklós nádor méltatlanul 
megvádolta a fejedelmet, hogy  hadakozásaival és török 
segélycsapataival több mint 200000 magyar halálát okozta. 
Bethlen méltósággal utasította vissza ezt a vádat, s igazának 
tudatában megírta a nádornak: 

, Soha romlására nemzetünknek nem igyekeztünk, hanem 
inkább megmaradására. Rajtunk sehol senki ez napig győzedelmet 
nem vett, sőt igaz lelkiismerettel hitet mernék mondani, hogy az 
hét esztendőtül fogván való hadakozásainkban négyezer magyar 
fegyver miatt el nem veszett hadainkból. 

Mivelünk török had ím másodszor vagyon. Ezelőtt két 
esztendővel vitt-e el magyar rabot, mi nem tudjuk, noha 
szorgalmatosan tudakoztuk, de igaz bizonyságot előttünk senki 
nem tött. 

Ez mostani indulatunkban penig mely nagy szorgalmatossággal 
és keménységgel viseltük magunkat az törökhöz, tegyenek arról 
azok bizonyságot, akik szemekkel látták. Nyilván egy töröknek 
sem volt szabad rablani. Ha mikor penig titkon köpönyegek alatt 


lófaron szegény népet sajdíthatták, arra rendeltetett vigyázóink 
azonnal hírt adván, elvétettük tőlük, magokat válogatás nélkül 
ölettük, vagdaltattuk, fosztattuk. De magyart egyetlenegyet sem 
láttuk, sem hallottuk, hogy kaptak volna. 

Miolta az török mellettünk vagyon, egy falut i15s meghódoltatni 
nem engedtünk nekik!!" 

A fejedelem végül is 1626. december 20-án megkötötte a 
császáriakkal a pozsonyi békét, melyben a nehéz helyzetben is 
megtartott hét magyarországi vármegyét, és megújította a 
nikolsburgi "békének vallási és politikai szabadságjogokra 
vonatkozó pontjait. Bár a nemzeti királyság visszaállítására 
irányuló tervét most sem sikerült megvalósítania, de azért azzal a 
tudattal térhetett vissza fejedelmi udvarába, hogy a legnehezebb 
időszakban is jól megállta a helyét a harmincéves háború 
forgatagában. 


UTOLSÓ ÉVEK i 
BETHLEN GÁBOR EMLÉKEZETE 


A pozsonyi békekötés a fejedelem utolsó Habsburg-ellenes 
függetlenségi harcát zárta le, bár Bethlen még nem adta fel a 
reményt, hogy végül is sikerül döntő vereséget mérni a 
Habsburgokra, és megvalósíthatja az önálló magyar nemzeti 
királyságot. Örökké újabb és jobb megoldásokat kutató agya 
tovább szőtte a terveket, s csalódva a nyugati szövetségesek 
támogatásában, kelet felé fordította tekintetét. 

Élete utolsó éveiben sokat foglalkoztatta a lengyel királyság 
megszerzésének gondolata, melyet orosz segítséggel, orosz 
szövetségben kívánt megvalósítani. Báthori István óta szinte 
állandóan élő törekvés az erdélyi fejedelmek udvarában 
Lengyelország és Erdély egyesítése, mert ez erős bástyát jelentene 
mindkét nép számára a Habsburgok ellen is meg a török ellen is. 
Bethlennek el kellett jutnia a lengyel királyság megszerzésének 
gondolatáig, aminek csak fokozott szükségességet és fontosságot 
adott az a körülmény, hogy III. Zsigmond király szilárdan 
Habsburg-párti Lengyelországa kiindulópontja volt a független 
Erdély elleni támadásoknak. 

Bethlen Lengyelországot nem megtörni akarta, hanem a 
Habsburg-barát politika köréből kívánta csak kivonni. Amikor a 
lengyelekkel háborúban álló Gusztáv Adolf svéd király, Bethlen 
sógora közös hadjáratra szólította fel őt, elutasította a felhívást. 
Megírta neki, hogy a magyarok nem viselhetnek háborút a 
lengyelek ellen, mert a két nép között régi szoros szövetségek 
vannak. Igaz ugyan, hogy a lengyel király az elmúlt években 
többször adott segélycsapatokat a magyarok ellen, de ezt az 
uralkodó tette, nem pedig a lengyel nép, amely ártatlan ebben. Azt 
javasolta a svéd királynak, hogy csapataival Pomerániában 
szálljon partra, onnan nyomuljon Csehország felé, s ott 
találkozhatnak a Habsburgok elleni közös küzdelemben a svéd és 
magyar csapatok. 

Bethlen királlyá választását Lengyelországban is sokan 


támogatták. Már 1624-ben érintkezésbe léptek a fejedelemmel, s 
felajánlották neki a koronát. Bethlen örömmel fogadta az 
ajánlatot, és kijelentette: 

— Tökéletes és csendes állapotot tudnék nekik szerezni, mind 
törökkel, tatárral, muszkával, svékussal. Ha pedig valamelyikkel 
marakodni kellene is, nem gyalázódnának, és nem károsodnának 
oly igen, mint eddig, úgy viselnék gondot reájok az egész 
magyarsággal együtt. 

Egyelőre azonban  elhalasztódott a lengyel királyság 
megszerzésének terve. A fejedelem Zsigmond halálát várta, 
hiszen olyan híreket kapott, hogy a lengyel király utolsó óráit élt, 
s így hamarosan új uralkodót kell választani. 

A török portának írt levelében kifejtette: 

,, Vannak nekünk is jóakaróink közöttük, és vagyon mifelőlünk 
is magok között tanácskozás." A porta beleegyezésének 
megszerzése végett megcsillantotta a törökök előtt, milyen 
kedvező lenne számukra az ő lengyel királysága, mert akkor 
békés viszony alakulna ki a két ország között. 

A fejedelem nagy tekintélye hamarosan meg is szerezte a 
törökök beleegyezését. Bethlen a lengyel tervek megvalósítása 
érdekében szoros szövetséget kötött a román fejedelmekkel is, s 
éberen figyelte az egész nemzetközi politikai helyzet alakulását. 

Érdeklődését, fáradhatatlan munkabírását nem törte meg 
egészségi állapotának mind rosszabbra fordulása, sem pedig a 
második — házasságából — adódó kellemetlenségek. Pedig 
Brandenburgi Katalin éretlen, könnyelmű viselkedése ugyancsak 
sok gondot okozott az öregedő fejedelemnek! Második házassága 
politikai érdekből jött létre, korántsem volt meg közöttük az a 
bensőséges kapcsolat, mint első házasságában Károlyi 
Zsuzsannával. A nagy korkülönbség okozta távolságot csak 
fokozta kettőjük között a nyelvi nehézség, hiszen a fejedelem csak 
nagyon keveset tudott németül, franciául pedig sehogy, mely 
nyelveken felesége beszélt. Bethlen rezignált, megbocsátó 
nyugalommal tekintett a szép, de üreslelkű gyermekasszony 
botlásaira. Mindezek ellenére keresztülvitte, hogy Katalint még az 
ő életében fejedelmi utódjává válasszák, amit a porta is szó nélkül 
jóváhagyott. 

A lengyel királyság megszerzésére irányuló tervek 1627 őszén 


kaptak újabb lökést. A fejedelem ekkor Kassán tartózkodott, ahol 
elődjének, előbb baráti támogatójának, majd halálos ellenségének, 
Báthori Gábornak mindeddig dísztelenül elföldelt holttestét 
helyeztette nagy katonai pompával végleges helyére. Itt találta 
meg őt Strassburg Pál, a svéd király újabb követe, aki ura nevében 
Ismét a svéd— erdélyi katonai együttműködést javasolta. 

Bethlen most sem fogadta el a Lengyelország elleni közös 
támadásra tett ajánlatot, egyrészt a korábbi megfontolásokból 
adódóan, másrészt nem 1s bízott oly nagyon sógorában, a svéd 
királyban. Bethlen egy nagy Habsburg-ellenes kelet-európai 
összefogás keretében akarta megvalósítani lengyel tervét, 
melyben nagy szerepet szánt az orosz cárnak, Romanov 
Mihailnak 1s. 

A lengyel támadásoktól gyakran fenyegetett Oroszországnak 
érdekében állt, hogy olyan uralkodó kerüljön Lengyelország 
trónjára, aki erőforrásait a Habsburgok ellen fordítja. Ezért a cár 
támogatta Bethlen törekvéseit, s bizalmát a fejedelem iránt 
erősítette a konstantinápolyi görögkeleti pátriárka közbenjárása 1s. 

A fejedelem a közvetlen tárgyalásokat az orosz cárral két 
francia diplomatán, Rousselen és Talleyrandon keresztül kezdte 
meg. 1629 elején indította őket útba a portán át Moszkvába, hogy 
nevében megkössék az orosz, majd a svéd szövetséget. Ennek éle 
a  Habsburg-barát, ellenreformációs politikát folytató III. 
Zsigmond lengyel király ellen irányult, ami érdekében állt a kelet- 
európai országoknak. A szövetség résztvevőinek hatékony 
együttműködése esetén nagy változások következhettek volna be 
az európai fejlődés további alakulásában, de amikor a követek 
1630 nyarán Moszkvába értek, Bethlen már nem volt az élők 
sorában. A szövetség összekovácsolója nem érhette meg utolsó 
nagy művének beteljesülését. . . 

Az ifjú évek hányattatásai, az emigrációk nélkülözései, a 
harcok sebei és fáradalmai, párosulva a kor egészségtelen 
életmódjával, mindjobban aláásták Bethlen vaserős szervezetét Is. 
Szelleme még fÍriss volt, fáradhatatlanul szőtte az újabb terveket, 
amikor teste már mindjobban törődötté vált, s egészsége egyre 
csak romlott. A kor elterjedt nyavalyája: a vízibetegség gyötörte 
testét óriási nagy fájdalmak között. Ennek ellenére, amikor csak 
tehette, elhagyta betegágyát, s kocsiba ült, audienciákat tartott; 


intézte az egész életét betöltő Habsburg-ellenes harc ügyeit — de 
józan belátással már készült arra az utolsó útra, amelyet minden 
embernek meg kell tenni egyszer, kinek korábban, kinek később. 
Bár ő még csak negyvenkilenc éves volt, de a harcban, munkában 
eltöltött zaklatott életmód s az alattomosan rátörő betegség korán 
eljuttatta az élet határmezsgyéjéhez. 


Számadás az utolsó út előtt 


1629 augusztusában hozzákezdett végrendelete készítéséhez. 
Nagy szabadságharcos elődjéhez: Bocskai Istvánhoz hasonlóan ő 
is vezetni, irányítani, jó tanácsokkal ellátni szerette volna 
nemzetét halála után is. A fejedelemasszony mellé öccsét, Bethlen 
Istvánt rendelte kormányzóul, akinek feladata lett volna vigyázni 
arra, hogy az ország ügyei a megkezdett helyes irányban 
fejlődjenek tovább.  Végrendeletében hangsúlyozta Erdély 
Habsburg-ellenes történeti hivatását, mellyel a fejedelemség az 
egész magyarság érdekeit szolgálja. 

S amikor betegágyában fekve, a fájdalmak egy-egy kis időre 
elcsendesültek, gondolatai visszakalandoztak a múltba, s az 
emlékek bágyadt felvillanásaiban még egyszer végigélte életét. 
Számadást csinált: honnan indult el, hová jutott, mit tett 
nemzetéért és vallásáért? 

Elmondhatta magáról, hogy kora ifjúságától élete végéig 
szilárd, következetes, egyenes úton járt. Nemzetének és 
vallásának valóban hű fia volt, s küzdött az ellen a hatalom ellen, 
amelyet hazája és hite legveszedelmesebb ellenségének tartott. A 
Habsburg-ellenes harc volt élete nagy politikai hitvallása 
magánemberként és fejedelemként egyaránt. A Habsburgok iránti 
gyűlölete keletkezésének okait ki is fejtette egyik levelében: 

, Nem másokon, hanem mirajtunk, erdélyieken történt meg, 
hogy jámbor szolgálatunkért, vérünk hullásáért Rudolphus császár 
őfelsége idejében nemcsak vagyonunkat, kicsiny értékünket 
fosztották el, hanem életünkkel együtt minden szabadságunkat is 
elfogyatták. A hóhérok öllel hordták be az istrángokat, és az urak, 
nemesnépek előtt — kiket egy palotába berekesztettek — 
lehányták, és akiket akartak közülük, nyakon kötözték, 
felaggatták. Ne csudálja senki tehát, ha az erdélyiek idegenek 


voltak őfelségektől..." 

S mintha már ott állna számadáson az általa szilárdan hitt égi 
bíró előtt, gondolatban végigszámlálta, hogyan sáfárkodott a reá 
bízott fejedelmi tisztséggel. 

. .. Amikor a fejedelmi trónra került, az ország még ki sem 
heverte a Basta-kori pusztításokat; a sok baj csak újabbakkal 
tetéződött Báthori Gábor meggondolatlan, szeszélyes országlása 
alatt. A zsibongó török tábor szomszédságában összeülő 
megfogyatkozott országgyűlés óriási feladatokat állított a 
harminchárom éves fiatal férfi elé, amikor kezébe tette Erdély 
sorsának irányítását. 

S Báthori Gábor pusztulás szélén farsangoló, , tündérkertnek" 
csúfolt Erdélye ezután dísztelen, kissé talán komor, de munkás 
napokat élt. Lassan behegedtek a sebek, tünedeztek a pusztulás 
nyomai, s szinte észrevétlenül virágzásnak indult a félelmetes 
török birodalom árnyékában meghúzódó kicsiny ország. A főurak 
és nemesek hatalma ugyan jelentősen megcsappant, s mindjobban 
fölébük nőtt, magasodott a fejedelem alakja, de a fellendülő 
gazdasági és kereskedelmi élet hasznából nekik is bőven Jutott. 
Igy ha morgolódtak is néha a fejedelem ellen, s kicsinylették is 
születési állapotát, de azt el kellett ismerniük akarva, nem akarva, 
hogy amit tesz, az érdekében áll s Jó a nemességnek. 

A fejlődés nem állt meg a hét háborús esztendő alatt sem, bár a 
fejedelem többnyire távol volt országától. De otthon maradt 
öccse, Bethlen István és szorgalmatos, hűséges első felesége, 
Károlyi Zsuzsanna, akik jól vezették az országot tovább a 
megkezdett úton akkor is, amikor a fejedelem a hadak útját járta. 

Gondolatban megjelent előtte az oly sok gonddal, fáradsággal 
szervezett és betanított hadserege, a számos csatában 
győzedelmeskedő erdélyi hadsereg. Vagy talán még pontosabban 
Erdély fejedelmének hadserege, hiszen a rendektől már alig 
függött valamit, tisztán a fejedelmi akarat irányította. A 
könnyűlovas katonaság mellett egyre gyarapodó számmal jelentek 
meg a gyalogosok is, idegenek s magyarok, mert a harcok 
tapasztalatai belbizonyították, hogy elengedhetetlenül kell a 
gyalogos a sikereikhez, nélkülük nem lehet tartós a győzelem. 
Csak hát a zsoldjuk! ötezer német gyalogos egyesztendei zsoldja 
480 000 forintba került, körülbelül annyiba, mint egyesztendei 


összes fejedelmi jövedelem! Úgy kellett segíteni ezen a bajon, 
ahogyan lehetett. Szigorúan meg kellett követelni a székelyek, a 
vármegyék, a főurak  katonáskodását, a szász városok 
zsoldhozzájárulását, és szigorúan ellenőrizni kellett minden 
katonaállítási kötelezettség pontos végrehajtását. S bár a korszerű 
gyalogság nagymérvű hiánya kedvezőtlenül befolyásolta a 
hadjáratok kimenetelét, az elérhető sikerek nagyságát, mégis 
ennek a hadseregnek nem kellett szégyenkeznie a jobban 
felszerelt európai hadseregekkel szemben sem. S ezt a sereget 
többnyire egyszerű sorból származó alparancsnokok irányították, 
olyanok, akiket nem a születés, hanem a katonai ismeretekben 
való jártasság, rátermettség és a fejedelemhez való hűség emelt 
vezető helyekre. Ez a sereg nem garázda zsoldos csürhe volt — ha 
akadtak is néha kisebb kilengések —, mert kemény fegyelem alatt 
tartotta katonáit, s ennek érdekében mindent elkövetett, hogy 
rendesen fizesse 15 őket. 

És ezek a katonák bátran harcoltak előbb bent Erdélyben, majd 
Alsó- és Felső-Magyarországon, Csehországban, Morvában, 
Sziléziában, Stájerországban, Ausztriában, s messze földön 
terjesztették a magyar katona , Jó hírét, nevét, szép tisztességét". 

Erdély nem nagyon sínylette meg a sok háborúskodást. A nagy 
hadakozások zaja csak tompa morajként érkezett el Erdélybe, egy- 
egy szűkszavú győzelmi jelentés formájában. Nem volt izgalom, 
nem volt pusztítás az országban, az emberek bíztak a fejedelem 
okosságában, szerencséjében, és tudták, hogy győzelmei magyar 
ügyet, a nemzeti önállóságot védő protestáns erdélyi állam 
érdekeit szolgálják. 

Azt mondják, fegyverzaj között hallgatnak a múzsák, s nincs 
idő a tudományok ápolására sem. Az ő Erdélyében azonban a 
hadakozás közepette is soha nem látott fejlődésnek indult a 
tudomány, a nemzeti kultúra, s virágzott a kor művészete is. Ő 
alkotni akart szenvedélyesen! Újfajta iskolákat, melyekben , ne 
magyar iskolákban való hitvány szokás szerint tanítsanak", hanem 
úgy, ahogyan a békés fejlődésben már szerencsésebben 
előrehaladt Nyugaton. , Közönséges akadémiát", egyetemet kell 
alapítani! — tárta kívánságát az 1622. évi országgyűlésen a 
rendek elé, s azok csodálkozva, értetlenül bólogattak, hiszen nem 
ez volt a fejedelem első furcsa, újszerű kívánsága, de hát 


Ea 


ráhagyták ezt is. , Van elég esze, tudja, mit csinál!" — gondolták 
magukban. Úgyszintén akkor is, amikor a fejedelem kifejtette, 
hogy a tudósemberek az országnak sok fontos dolgában 
hasznosan szolgálhatnak, s ha soraik a hazai zavaros állapotokban 
módfelett megfogyatkoznak, akkor rövidesen az ország és a 
jövendő is veszedelembe jut. 

És létrejött Gyulafehérváron a főiskola, amit a fejedelem 
szüntelen adományozásokkal ápolt. Ezekből az 
adományozásokból került ki a szegény, alacsony sorból származó 
diákok iskoláztatásának költsége. Ez már nagyobb megütközést 
váltott ki a rendi előjogaikra oly féltékeny nemesekből, de ő 
messze fölöttük állt gondolkodásban, látókörben, és ami nem 
mellékes: hatalomban is! Megindult a tehetséges jobbágyfiúk 
iskoláztatása, ha kis számban is, ami rést vágott a rendi előjogok 
buta, merev, haladást gátló falába. A gyulafehérvári főiskolán 
negyvenen kaptak ingyenlakást és -ellátást, akik a hadakozó 
fejedelem féltő gondoskodása közben gyarapodtak tudásban, 
műveltségben. Nagy tekintélyű külföldi professzorok is jöttek az ő 
hívására, az Európa-szerte ismert Opitz, Alstedius, Bisterfeld és 
Piscator. 

De Erdély fiai külföldi, nagy hírű protestáns főiskolákra is 
elmentek tanulni: Heidelbergbe, Marburgba és több más helyre. A 
szegényebbek közül sokan a fejedelmi udvar költségén tanultak, 
mert Bethlennek ha hányatott élete nem is adta meg, hogy 
főiskolán bővítse tudását, látókörét, s keserves maganevelésével 
kellett a szükséges műveltséget elsajátítania, de ahhoz volt szíve, 
és arra volt pénze, hogy mások, nálánál szerencsésebbek tanulását 
lehetővé tegye. Mint a kálvini egyház hűséges fiának, arra 15 volt 
gondja, hogy egyháza papjait leányaikkal és fiaikkal együtt 
megnemesítse, az alávetett sorból kiemelje. 

S ő, akit a császári udvarban éppen eleget gúnyoltak, csúfoltak 
alacsony származása miatt, akit barbár törökszolgának neveztek, 
európai méretekben is pompás fejedelmi udvart rendezett be 
Gyulafehérváron.  Várépítéseit,  városrendezéseit,  palota- és 
vízvezetéképítkezéseit "megcsodálták nemcsak az erdélyiek, 
hanem az arra vetődő külföldiek is. A fejedelmi palota termeit 
velencei üvegcsillárok, drága szőtt kárpitok díszítették. Értékes 
szőnyegek, kristályok, drága bútorok,  arany-ezüst asztali 


felszerelések emelték a fejedelmi palota pompáját. S ünnepekkor 
kiváló zenészek kezében szólaltak meg a hangszerek, olasz 
daljáték és balett ejtette ámulatba az elmaradt udvarházakból 
érkező, csak az evés-ivás örömeit ismerő, birtokgyarapításért 
harcoló erdélyi nemeseket. A zene- és művészetkedvelő fejedelem 
még a gyulafehérvári nagytemplomba i5 orgonát és barokk 
faragású szószéket állíttatott be, puritán papjai nem kis 
megbotránkozására. 

Háborúk zaja és kultúra csendje; sebesültek, haldoklók hörgése 
és olasz daljátékok; diplomáciai színeskedés és a hazához való 
önfeláldozó hűség; nagyúri passziók és jobbágyfiak iskoláztatása; 
kamarai tisztviselők fillérekig menő elszámoltatása és iskoláknak 
tett nagylelkű adományok; a protestáns vallásszabadságért 
folytatott harc és otthon a szombatosok üldözése; felvilágosultság 
és  boszorkányokban, bűbájosok hatalmában való hit oly 
békességben megfértek a fejedelem lelkében, és egészítették ki 
egymást, mint ahogyan az egész életében oly mozgékony, 
türelmetlen, mindig újabb és újabb terveket szövő ember egy volt 
a most betegágyban csendes nyugalomban fekvő, békés 
halálraváróval. 


. . Csöndes, békés nyugalommal feküdt, s csak az egyre jobban 
elhomályosuló szemei mögött kavargó gondolatok szárnyaltak 
vissza a múltba. Úgy feküdt betegágyában, mint aki tudja, 
megtette kötelességét életében, s most félreáll, átadja helyét az 
utána jövőknek. Lelkében elcsitult a harag ellenségei iránt, s már 
csak a nemzete és vallása iránti szeretet lángja pislákolt benne 
egyre gyöngébb lánggal. Utolsó gondolatai azt az utat, annak 
titkait fürkészték, amelyen rövidesen el kell indulnia. 

A halódó élet a nagy út határmezsgyéjén még egyszer utoljára 
fellobbant. Papírt és tintát kért november 15-én délelőtt. Erőtlen 
kezeiben megremegett a lúdtoll, pedig élte folyamán hány száz 
vagy ezer hosszú levelet írt nagy, szálkás betűivel..., s most csak 
néhány szót tudott papírra vetni. A vallásos kor emberének 
hitvallását: , Ha Isten velünk, kicsoda ellenünk? Senki sincsen, 
bizonyára nincsen." Ővele pedig, úgy érzi, vele van képzelt istene, 
a protestánsokat védő, a katolikusokat villámaival sújtó égi 


hatalom, hiszen mindent megtett a maga módján és elképzelése 
szerint, a kálvini eleve elrendeltség határain belül dicsőítésére, 
ügyének szolgálatára. 

Letette a tollat, elfordult ágyában, és alig egy órával utána 
csendesen meghalt Erdély legnagyobb fejedelme. .. 


Bethlen Gábor halála ellenségei táborában nagy örömet, hívei 
között pedig nagy szomorúságot és aggodalmat keltett. A 
Habsburg uralkodó megszabadult legveszélyesebbnek tartott 
ellenfelétől, a nyugati protestáns hatalmak elvesztették 
önfeláldozó szövetségesüket, a magyarok pedig oltalmazójukat, 
pajzsukat, a nemzeti függetlenség ügyének nagy harcosát. Bár 
Erdély még több mint negyedszázadig védelmezője tudott 
maradni a magyar ügynek, de korántsem azzal az eréllyel és 
határozottsággal, mint Bethlen fejedelemsége idején. 

, Ő, vajha ne született volna, avagy örökké élt volna 
kiáltott fel Bethlen halálakor a későbbi erdélyi fejedelem, a 
tragikus véget ért Kemény János. Emlékiratában, melyben pedig 
éles bírálattal jellemzi kortársait, a dicséretek halmazát fűzi 
Bethlen Gábor neve mellé: 

, Eszes, vitéz, kegyelmes, munkában fáradhatatlan, haszontalan 
dolgokban idejét nem töltő, tekintetében oroszlán, beszédében 
nyájas, józan életű, szegényeken és könyörgőkön könyörülő, 
tudósemberek beszélgetésében, vitáik hallgatásában gyönyörködő, 
minden rendeket előbbre vivő, az haza fiainak atyjok, az vitézlő 
rendnek mind jó tanítójok és mind tükörük, de édesatyjok is; 

megharagudni tudó, de azt megmértékelő, haragot nem tartó, 
nem kegyetlen és vért szomjúhozó, hamar megengesztelődő; 

kinn a közönséges helyen magát nagy méltósággal, benn pedig 
házában belső szolgái közt nyájas szelídséggel magát viselő; 

jó lovakban, friss öltözetekben, muzsikában, építésekben, 
fejedelmi "vendégségekben s néha táncokban is, de nem 
részegséggel, mértékletesen gyönyörködő, katonaszerszámokban 
gyönyörködő ember vala, és egyben szép virtusokkal felékesített 
ember vala; 

noha mindazáltal emberi gyarlóságtól ő is üres nem lehetett, ez 
világra elterjedett emlékezetű ember vala; 


i és 


mindkét hatalmas császárokat is egyensúlyban tartja vala 
magához és hazájához, egyebek rettegik vala: az magyar nemzetet 
elhíresítette vala. Ó, vajha remélhető volna valaha más!" 

Szerteágazó, sokoldalú elfoglaltságai közül a hadvezérséget 
kedvelte legjobban. Mondta is egy alkalommal: 

, Csak volna más, ki intézné az hadak fizetését, s 
derékhadaknak egybeszerzését és újítását, ellátását, egyébiránt az 
hadviselést abban való minden molestiákkal örömest felvenném, 
és soha honomban is lakni békességben nem kévánnék, hanem 
hadakozásban tölteném egész életemet." 

Katona volt, életében közel félszáz csatában vett részt, 
melyekben még fejedelem korában is sokszor megmutatta 
személyes bátorságát — s ugyanakkor a békés építés, a haladás 
ügyének nagy támogatója és előremozdítója. 

Személyisége, alakja sokat foglalkoztatta már a kortársakat, de 
az utókor embereit is. Sokrétüű, sokoldalú egyéniség volt, kinek 
életéről, tetteiről sokfajta képet alkothatott az utókor embere, ha 
külön-külön és nem összefüggéseiben vizsgálta azokat. Így 
született meg egyik oldalon Bethlen Gábor, a , törökbérenc", a 
megbízhatatlan jellemű, kizárólag hatalmi vágytól hajtott, 
szívtelen, rideg, kemény ember képe; a másik oldalon az 
eszményesített, hibáktól mentes, kora és kora társadalma fölött 
álló szellemalak. 

Mindkét kép torz és hamis. Nem tehet és nem is szabad őt a ma 
élő emberekre alkalmazott erkölcsi és politikai mércékkel mérni, 
mert akkor csak hamis képet kaphatunk róla. 

Erényeivel és hibáival együtt korában a haladás élvonalában 
állt, s így méltán került a magyar nép történetének nagy emberei 
sorába. 


NAGY LÁSZLÓ 


BETHLEN GÁBOR 
A NAGY FEJEDELEM 


Két elnyomó — a török szultán és a Habsburg császár — között 
vérezve harcolt a XVI—XVII. században az erdélyi magyar 
fejedelemség, hogy megőrizze függetlenségét. A fejedelmi trónon 
egymást váltó uralkodók hol az egyik, hol a másik ellenség ellen 
álltak készenlétben, s nem volt ritka az olyan időszak, amikor 
egyszerre támadt a török is, az osztrák is. Az erdélyi fejedelmek 
hosszú sorában Bethlen Gábor volt a legkiemelkedőbb. Zseniális 
hadvezér, okos diplomata, reális politikus — akinek nemcsak 
Erdély, de a harmincéves háborúban vérző Európa sorsa is fontos 
volt. Az ő küzdelmes, szakadatlan harcokkal teli életéről szól 
Nagy László könyve. 

